**Aningaaserivinni il. il. aqutsisoqarneq ingerlatsisoqarnerlu pillugit nalunaarut**

Suliffeqarfiit aningaasarsiornermik ingerlataqartut pillugit inatsimmi § 65, imm. 2, § 70, imm. 7, § 71, imm. 2, § 152, imm. 4, aamma § 373, imm. 4 malillugit, Kalaallit Nunaannut atuutilersinneqartoq kunngip peqqussutaatigut nr. 1252, 15. december 2004-meersukkut, allanngortinneqartoq peqqussutikkut nr. 848, 14. august 2012-imeersukkut, peqqussutikkut nr. 1676, 16. december 2015-imeersukkut, peqqussutikkut 1687, 16. december 2015-imeersukkut, peqqussutikkut nr. 1688, 16. december 2015-imeersukkut, peqqussutikkut nr. 1323, 6. december 2019-imeersukkut, peqqussutikkut nr. 1324, 6. december 2019-imeersukkut, peqqussutikkut nr. 1327, 6. december 2019-imeersukkut aammalu peqqussutikkut nr. 1330, 6. december 2019-imeersukkut, aalajangersarneqarpoq:

Kapitali 1

*Atuuffia*

**§ 1.** Nalunaarut suliffeqarfinnut makkununnga atuutsinneqarpoq, taamaattoq tak. imm. 4-9:

1. Aningaaseriviit.
2. Realkreditinstitut-it.
3. Aningaasaateqarfinnut akunnermiliuttartut, taamaattoq tak. imm. 7.
4. Aningaasaliisarnermik ingerlatseqatigiiffiit, taamaattorli aningaasaliisarnermi ingerlatseqatigiiffiit danskit UCITS-inik aqutsinerat, peqatigiiffiit immikkut ittut, hedgeforeningit, inuit ikittuinnaat peqatigiiffii akuerisaasut aamma inuussutissarsiutigalugu peqatigiffiit ilanngunnagit.
5. Aningaasatigut suliffeqarfinni allani aningaasaatileqatigiiffiit suliffissuarmi pissutsit pisariaqartitaannik tulluarsarneqarsimasut.
6. Taarsigassarsisitsisarfiit, aningaasaliisarnermik ingerlatseqatigiiffiit aamma aqutsiseqatigiiffiit, aningaasanut tunngasuni Unionip isumaqatigiissuteqarfiginngisaani den Europæiske Unionip avataani nunami akuersissumik nalunaarfigineqarsimanngitsumi aamma aningaasanik ingerlataqarneq pillugu inatsimmi, immikkoortortami pissutsit pissutigalugit allaanerussuteqartut, imaluunniit nunani tamalaani isumaqatigiissutini imaluunniit taakku naapertorlugit aalajangersarneqarsimasut.

*Imm. 2.* Suliffeqarfiit imm. 1-imut ilaasut, kiffartuussinernik erseqqinnerusumik killilersorneqartunik ingerlataqarnissamut taamaallaat akuersissuteqartut, immikkoortumi suliffeqarfiup akuersissuteqarfigisaani nalunaarummi maleruagassat malissavaat.

*Imm. 3.* § 2, imm. 1, § 3, imm. 1, nr. 5-7, 10 aamma 12, aamma imm. 2, § 4, imm. 2, nr. 6 aamma 8, § 16, ilanngussaq 5 aamma ilanngussaq 7, nr. 1-9, 11, 12, 14, 16-19, 22 aamma 24, datacentral-inut ataatsimoorussanut atuutissapput.

*Imm. 4.* § 4, imm. 2, nr. 7, § 5, imm. 3, nr. 4, aamma ilanngussaq 8 suliffeqarfinnut imm. 1-imi, nr. 4-miit 5-mut ilaatinneqartunut atuutissanngillat.

*Imm. 5.* Ilanngussaq 5, nr. 70, aningaasaateqarfiit aamma realkreditinstitut-it immikkoortortaqarfiinut atuutissapput, suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut atuutilersinneqartoq, § 307 a, imm. 1, 2. imm. malillugu kiffartuussinernik pingaaruteqartunik ingerlatsisutut toqqarneqartunut.

*Imm. 6.* § 16 piginnittutut aningaasarsiornermik ingerlatseqatigiiffinnut atuutissanngilaq.

*Imm. 7.* §§ 16 aamma 17 suliffeqarfinnut taamaallaat aningaasaateqarfinnut akunnerliliuttartutut akuersissuteqartunut atuutissanngillat.

*Imm. 8.* § 25 suliffeqarfinnut imm. 1, nr. 1-imi, 2-mi, 3-mi, 5-imi aamma 6-imi ilaatinneqartunut taamaallaat atuutissaaq.

*Imm.* 9. § 5, imm. 3, nr. 5, suliffeqarfinnut § 1, imm. 1, nr. 4-mi aamma 5-imi ilaatinneqartunut atuutissanngilaq.

Kapitali 2

*Aaqqiinerit toqqissisimanartut*

**§ 2.** § 1, imm. 1-imi ilaatinneqartuni siulersuisut kiisalu qullersaqarfik suliffeqarfiup toqqissisimanartumik ingerlannissaanut naammattunik aaqqiisassapput. Siulersuisut kiisalu qullersaqarfik aaqqiinerit suut nalunaarutip eqqortinnissaanut naammannersut pillugit isummertassapput. Aaqqiinerit suut naammannersut eqqarsaatigalugit apeqqutaassaaq suliffeqarfiup ingerlatseriaasia qanoq ittuunersoq, kiisalu

1. suliffeqarfiup angissusaa,
2. suliffeqarfiup aaqqissugaanera kiisalu suliffeqarfissuup suliffeqarfiup ilaaffigissaani aaqqissugaaneq,
3. suliffeqarfiup ingerlatsiffigisaani niuerfigineqartut nunamilu immikkoortut,
4. aningaasatigut kiffartuussinerit suliffeqarfiup neqeroorutigisai, aamma
5. aningaasatigut tunisassiat suliffeqafiup niuerutigisai.

*Imm. 2.* § 1, imm. 1, nr. 1-6-imi ilaatinneqartuni suliffeqarfinni ingerlatseqatigiiffinnik pigineqartuni siulersuisut qullersaqarfillu suliffeqarfissuup toqqissisimanartumik ingerlanneqarnissaanut naammattumik aaqqiisassapput.

*Imm. 3.* Suliffeqarfinni § 1, imm. 1, nr. 1-imi aamma 2-mi ilaatinneqartuni siulersuisut kiisalu qullersaqarfiit, c §§ 308 imaluunniit 310 malillugit institutitut aningaasarsiortutut systemisk-imik pingaarutilittut toqqakkani (SIFI) imaluunniit nunarsuarmi institutitut aningaasarsiortutut systemisk-imik pingaarutilittut toqqakkani (G-SIFI), imm. 1 malillugu nalilersuinerminni aalaakkaasumik aningaasarsiornermik ingerlatsinerup attatiinnarneqarnera mianerissavaat, aarlerinaataasinnaasut pillugit aqutsinerup nalilersorneqarnerani, aammalu it-kkut isumannaassutsip nalilersorneqarnerani aalaakkaasumik aningaasarsiornermik ingerlatsinermi atortulersuuteqarnerup attatiinnarneqarnera mianerissavaat.

Kapitali 3

*Siulersuisut suliassaat aamma akisussaaffii*

**§ 3.** Suliffeqarfiup pingaarnertigut periusissatigullu aqunneqarnerata isumagineranut atasumik siulersuisut

* 1. suliffeqarfiup niueriaasia pillugu aalajangiissassapput, tassunga ilanngullugit § 2, imm. 1, nr. 1-miit 5-imut taaneqartut pissutsit pillugit anguniakkat,
  2. niueriaaseq tunngavigalugu suliffeqarfiup politikkii pillugit aalajangiisarneq, tak. § 4,
  3. ingerlaavartumik, taamaattorli ikinnerpaamik ukiumut ataasiarluni, suliffeqarfiup aarlerinaatai ataasiakkaat tamarmiusullu nalilersortassallugit, tak. § 5 tassunga ilanngullugu aarlerinaatit akuerineqarsinnaanersut pillugu isummertarneq,
  4. suliffeqarfiup missingersuutai, aningaasaatai, akiliisinnaassusia, iliuusai pingaarnerit, immikkut aarlerinartui pingaarnertigullu sillimmasiinermut pissutsit pillugit naliliillutillu aalajangiissassallutik,
  5. aarlerinaatit aalajangersarneqartut, politikkit aalajangersarneqartut kiisalu qullersaqarfimmut najoqqutassat naapertorlugit qullersaqarfiup suliassaminik toqqissisimanartumik isumaginninnersoq nalilersortassallugu,
  6. suliffeqarfiup niuernikkut periusaanut aamma aarlerinaatit pillugit iluserisaanut eqqarsaatiginnittumik akisussaaffinnik naassuiarneqarluarsimasunik agguataarinnilluarnikkut suliffeqarfik erseqqissumik aaqqissuussaanermigut iluseqarnersoq nalilersortassallugu,
  7. siulersuisunut qullersaqarfiup nalunaaruteqartarnerata paasissutissiisarneratalu akulikissusissaa annertussusaalu pillugit aalajangiineq, taamaalilluni siulersuisut suliffeqarfik taassumalu aarlerinaatai pillugit peqqissaartumik paasisimasaqarlutik, aamma siulersuisut sulinerat allatigut naammannersoq pillugu nalunaarusiortarneq,
  8. suliffeqarfiup nammineq akissaqassusia pillugu ingerlaavartumik ikinnerpaamillu ukiumut ataasiarluni aalajangiisarneq, tak. suliffeqarfiit aningaasarsiornermik ingerlataqartut pillugit inatsimmi §§ 124, imm. 2, 125, imm. 4 aamma 126 a, imm. 1, kunngip peqqussutaatigut Kalaallit Nunaannut atuutilersinneqartoq §§ 124, imm. 2, 125, imm. 4 aamma 126 a, imm. 1.
  9. sulinini aaqqissuullugu taamaalilluni suliffeqarfimmik ingerlatsineq toqqissisimanarluni, tak. ilanngussaq 6,
  10. suliffeqarfik toqqissisimanartumik tamanut saqqummiussisarnersoq attaveqartarnersorlu nalilersorlugu,
  11. nalunaarusiaq qullersaqarfiup suliassatut pisussaaffigisaa akueralugu, suliffeqarfiup akiiliisinnaassusaata aamma akiliiisinnaassusaanut aarlerinaataasinnaasut pillugit allattorsimaffimmik aamma naliliinermik imaqartoq, tak. § 8, imm. 9, aamma
  12. suliffeqarfiup it-mut periusissiaa nalilersorlugu aamma akueralugu, tak. ilanngussaq 5.

*Imm. 2.* Siulersuisut imm. 1-imi taaneqartutut aalajangiinissaminnut paasissutissanik naammattunik tunngaveqarnissartik isumannaassavaat.

**§ 4.** Suliffeqarfiup politikkii, tak. § 3, imm. 1, nr. 2, aarlerinartoqarfiusut pineqartut pillugit suliffeqarfiup pingaarnertigut periusissatigut anguniagaanik imaqassapput, tassunga ilanngullugit immikkoortuni pineqartuni suliffeqarfiup isumagerusutaanik aarlerinaatit suunerinik paasisaqarneq killiliinerlu, aamma periusissatigut anguniakkat qanoq anguneqarnissaanut ilitsersuutit.

*Imm. 2.* Politikkinut, naleqquffiini, tulliuttut ilaassapput:

1. Akiligassarsisitsinermi politikki, tak. ilanngussaq 1.
2. Niuerfimmi aarlerinaatit pillugit politikki, tak. ilanngussaq 2.
3. Suliaqarnermi aarlerinaatit pillugit politikki, tak. ilanngussaq 3.
4. Aarlerinaatit sillimmasiinikkut matussuserneri pillugit politikki.
5. Akiliisinnaassutsimut politikki, tassunga ilanngullugu akiliisinnaanerup naammannginnera amigarneraniluunniit upalungaarsimanissamut pilersaarut, tak. ilanngussaq 4.
6. It-mut periusissaq, it-kkut aarlerinaatit pillugit aqutsinermut politikki, aammalu it-kkut isumannaallisaanerni politikki, tak. ilanngussaq 5.
7. Ingasaassilluni iliuuseqarsinnaanermut aarlerinaataasinnaasumut politikki, tak. ilanngussaq 8.
8. Aarlerinartoqarfiusut allat, suliffeqarfimmut pingaaruteqartutut siulersuisunit nalilerneqartut.

*Imm. 3.* Suliffeqarfiup politikkii, tak. imm. 2, nr. 1-3, kiisalu naleqquttumik annertussuseqartumik nr. 4-miit 8-mut, aarlerinaatinut pineqartunut suliffeqarfiup pingaarnertigut periusissatigut anguniagaasa saniatigut aarlerinaatit avatangiisitigut, inooqataanikkut aammalu aqutsisoqarnikkut pissutsinit pinngorfeqartut pillugit najoqqutassanik imaqassapput, suliffeqarfiup isumagerusutaanik.

*Imm. 4.* Suliffeqarfiup politikkii suliffeqarfiup isertitaanut aningaasaatitigullu tunngaviinut naleqqiullugit illersorneqarsinnaassapput.

**§ 5.** § 3, imm. 1, nr. 3-p naammassineqarnerani suliffeqarfiup politikkii, tak. § 4, kiisalu qullersaqarfimmut najoqqutassai, tak. §§ 6 aamma 7, suliffeqarfiup niuernikkut ingerlataanut, aaqqissugaaneranut isumalluutaanut kiisalu niuerfimmi pissutsinut, suliffeqarfiup ingerlataqarfigisaanut naleqqiullugit toqqissisimanartuunersut siulersuisut ingerlaavartumik nalilersussavaat.

*Imm. 2.* Imm. 1 malillugu nalilersuineq ukununnga naleqqiullugu ingerlanneqassaaq

1. aarlerinaatit suut suliffeqarfimmut atuunnersut, tassunga ilanngullugu niuernermik ingerlatsinerup aarlerinartunut aarlerinartullu qaffasissusiinut sunniutai,
2. ingerlatat suut aarlerinartunut pineqartunut atanersut,
3. aarlerinaatit ataasiakkaat annertussusaat,
4. aarlerinaatit assigiinngitsut qanoq imminnut sunniuteqarnersut, tamanna tulluassappat.

*Imm. 3.* Imm. 1 malillugu nalilersuineq pisariaqartumik annertussuseqartumik aamma ukununnga isummernermik imaqassaaq

1. suliffeqarfik ingerlatani aarlerinartoqarfiusuni toqqissisimanartumik amerlassuseqartunik sulisoqarnersoq piginnaasaqarnersorlu,
2. suliffeqarfik toqqissisimanartumik qarasaasiaqarnersoq,
3. suliffeqarfik suliffissuaqarfillu tamakkerlugit sukkasuumik kinguneqarluartumillu attaveqartarneq pillugu toqqissisimanartumik suleriaaseqarnersoq, aamma
4. suliffeqarfik ingasattumik akiitsoqalernissamut suunerinik, aqutsinissamut nakkutilliinissamullu toqqissisimanartumik suleriaaseqarnersoq, tak. ilanngussaq 8, aamma
5. suliffeqarfik ajornartorsiornerni aarlerinaatinik aqutsinissamut (non-performing exposures) aamma akiligassaqarnerni aarlerinaatinik annikillisaanissamut (forborne exposures) toqqissisimanartumik amerlassusilinnik sulisoqarnersoq, piginnaasaqarnersoq, politikkeqarnersoq, najoqqutassaqarnersoq aamma suleriaaseqarnersoq, tak. Europa-Parlamentip aamma Rådip peqqussutaani (EU) nr. 2019/630 af 17. april 2019-imeersumi artikeli 47a aamma artikeli 47b aarlerinaatinik naammassinngitsuukkanik annaasaqarnermut minnerpaaffittut matussusiinissamut piumasaqaatit pineqartillugit, inatsisikkut Kalaallit Nunaannut atuutilersinneqartoq, tassunga ilanngullugu suliffeqarfik tulluartumik upalungaarsimanersoq akiligassarsisitsisarnermi pitsaassutsip annertuumik ajorseriarsinnaanerani isumaginninnissamut.

*Imm. 4.* Aarlerinartunut akisussaasup nalunaarusiaa, tak. ilanngussaq 7, siulersuisut tamarmiusumik nalilersuinermi tunngavigisaannut ilaatinneqassaaq, tak imm. 1.

**§ 6.** Aarlerinartunik nalilersuineq tunngavigalugu, tak. § 5, aamma § 4 malillugu politikkit aalajangiiffigineqartut naapertorlugit siulersuisut qullersaqarfimmut allatanik najoqqutassaliussapput.

*Imm. 2.* Imm. 1 malillugu najoqqutassani allassimassaaq qullersaqarfiup inissisimanerminut atasumik sunik iliuuseqassanersoq, aamma aalajangiinernik sunik qullersaqarfik aalajangiisinnaanersoq kingornatigut siulersuisunut ilisimatitsilluni.

*Imm. 3.* Siulersuisut pingaarnertigut aqutsinermi suliassaanut atasunik, tak. §§ 3-5, qullersaqarfimmut piginnaatitsisinnaanngillat, imaluunniit allatigut suliffeqarfimmut nalinginnaasuunngitsut imaluunniit annertuumik pingaaruteqartut, tassunga ilanngullugit piginnaatitaanerit tulliuttut:

1. Suleriaatsinik pingaarutilinnik, kiffatuussissutinik imaluunniit ingerlatsinernik allanut suliassanngortitsinermut sinaakkutit aamma piumasaqaatit pillugit aalajangiineq.
2. Peqataanernut pisussaaffiliisunut imaluunniit pingaarutilinnut aningaasaliinerit, taamaattoq tak. aktianik piginneqatigiiffiit aamma ingerlatseqatigiiffiit pillugit inatsimmi (ingerlatseqatigiiffiit pillugit inatsit) § 117, imm. 1, 3. aamma 4. imm., kunngip peqqussutaatigut Kalaallit Nunaannut atuutilersinneqartoq, aamma aarlerinaatit suliffeqarfiit aningaasarsiornermik ingerlataqartut pillugit inatsimmi § 78-imi ilaatinneqartut, kunngip peqqussutaatigut Kalaallit Nunaannut atuutilersinneqartoq.
3. Pigisanik nalilinnik akiligassanillu annertuunik ukiumoortumik misissuineq, tak. aktianik piginneqatigiiffiit aamma ingerlatseqatigiiffiit pillugit inatsimmi § 115, nr. 1 (ingerlatseqatigiiffiit pillugit inatsit), kunngip peqqussutaatigut Kalaallit Nunaannut atuutilersinneqartoq.
4. Qullersaqarfimmik kukkunersiuinermilu pisortamik atorfinitsitsineq.
5. Aarlerinartunik naatsorsuineq pillugu tunngaviit pillugit aalajangiineq, tak. § 7, imm. 1, nr. 2, tassunga ilanngullugu suliffiup iluani periutsinik nr. 6-imut ilaanngitsunik atuineq.
6. Suliffeqarfiup akissaqassusianik naatsorsuinermut suliffiup iluani IRB-nik, VaR-inik, AMA-nik aamma EPE-modellenik aamma periutsinik allanik akuersinissaq pillugu qinnuteqaat pillugu aalajangiineq, tak. akiligassarsisitsisarfinnik aamma aningaasaliisarfinnik nakkutilliinikkut piumasaqaatit pillugit Europa-Parlamentip aamma Rådip peqqussutaa (EU) nr. 575/2013, 26. juni 2013-imeersoq, inatsisikkut Kalaallit Nunaannut atuutilersinneqartoq.
7. Suliffeqarfiup nammineq akissaqassutsikkut pisariaqartitsinera pillugu aalajangiineq, tak. suliffeqarfiit aningaasarsiornermik ingerlataqartut pillugit inatsimmi § 124, imm. 2, § 125, imm. 4 aamma § 126, imm. 1, kunngip peqqussutaatigut Kalaallit Nunaannut atuutilersinneqartoq.

**§ 7.** § 6 malillugu najoqqutassat

1. suliffeqarfik sinnerlugu qullersaqarfiup piginnaatitaaffigisaani aarlerinaatit annertussusii pillugit nakkutigineqarsinnaasunik killiliinernik imaqassaaq, aamma
2. aarlerinaatit ataasiakkaat pillugit killiliussat qanoq atorneqarnerisa naatsorsorneqarnissaat pillugit tunngavinnik aalajangiineq, tassunga ilanngullugit aningaasatigut sakkunit aningaasanillu pisunit aarlerinaatit, suliffeqarfik sinnerlugu avataaneersunit ingerlatsisunit ingerlanneqartut qanoq aarlerinaatit tamarmiusut naatsorsonerinut ilaassanersut.

*Imm. 2.* Akiligassarsinermi aarlerinartunut, niuerfimmi aarlerinartunut aamma akiliisinnaassutsikkut aarlerinartunut tunngasuni najoqqutassani killiliinerit, tak. ilanngussaq 1, 2 aamma 4, aarlerinaatit ataasiakkaat killilernerata annertussusianik paatsuugassaanngitsumik allassimassapput, imaluunniit suliffeqarfiup aningaasaatitigut tunngaviinut naleqqiullugu aarlerinartoq inissinneqarluni.

*Imm. 3.* Najoqqutassat taamaallaat qaqutigoortumik aarlerinaatitut aalajangerneqartup aamma najoqqutassatigut killiliussap avataaniittumik annertussuseqartumik aarlerinartuni qullersaqarfiup iliuuseqarnissaanut periarfissiisoqarsinnaavoq aatsaallu taamaallaat tamatumunnga tunngavigisat najoqqutassanit takuneqarsinnaappata. Tunngavigisat taakku aalajangersarneqarsimanngippata najoqqutassani killiliussanik qaangiinissamut siumoortumik piginnaatitaaffinnik qullersaqarfimmut tunniussisoqarsinnaanngilaq.

*Imm. 4.* Qullersaqarfimmut najoqqutassanik ilusilersuinermi siulersuisunut toqqissisimanassaaq pisortaq imaluunniit qullersaqarfimmi ilaasortat tamarmiullutik suliffeqarfimmut toqqissisimanartumik piginnaatitaaffiit najoqqutassani imarisaasut atornerinik pisariaqartunik ilisimasaqarnissaat misilittagaqarnissaallu.

*Imm. 5.* Najoqqutassanit takuneqarsinnaassaaq siulersuisunut nalunaarusiorneq qanoq ingerlanneqassanersoq qanorlu akulikitsigissanersoq. Tassunga ilanngullugu takuneqarsinnaassaaq immikkoortuni siulersuisut qullersaqarfimmut killinik aalajangiiffigisaani imaluunniit inatsisini killinik aalajangersaaffigineqartunik qullersaqarfik qanoq aamma qanoq akulikitsigisumik nalunaarusiortassanersoq.

Kapitali 4

*Qullersaqarfiup suliassai aamma akisussaaffii*

**§ 8.** Qullersaqarfik inatsisini aalajangersakkat naapertorlugit suliffeqarfimmi ulluinnarni aqutsinermik isumaginnissaaq, tassunga ilanngullugit aktianik piginneqatigiiffiit aamma ingerlatseqatigiiffiit pillugit inatsit (ingerlatseqatigiiffiit pillugit inatsit), kunngip peqqusutaatigut Kalaallit Nunaannut atuutilersinneqartoq, aamma suliffeqarfiit aningaasarsiornermik ingerlataqartut pillugit inatsit, kunngip peqqusutaatigut Kalaallit Nunaannut atuutilersinneqartoq, aamma politikkit aamma najoqqutassat siulersuisunit akuerineqartut, tak. §§ 4, 6 aamma 7, kiisalu allat siulersuisunit oqaasiinnakkut aamma allakkatigut aalajangiinerusinnaasut aamma innersuussinerusinnaasut.

*Imm. 2.* Politikkit najoqqutassallu siulersuisunit akuerineqartut suliffeqarfiup ulluinnarni ingerlatsinerani atulersinnissaat qullersaqarfiup qulakkiissavaa.

*Imm. 3.* Siulersuisut qinnutigisimasaanik, kiisalu siulersuisut sulinerannut pingaaruteqarsinnaasutut qullersaqarfimmit nalilerneqartunik paasissutissanik siulersuisunut paasissutissanik ingerlatitseqqinnissamut qullersaqarfik pisussaaffeqarpoq.

*Imm. 4.* Aarlerinartunut akisussaasumik aamma malitsitsinissamut akisussaasumut, taakku sulinerannut pingaaruteqarsinnaasunik qullersaqarfiup naliliineranik paasissutissanik ingerlatitseqqinnissamut qullersaqarfik pisussaaffeqarpoq.

*Imm. 5.* Qullersaqarfiup aamma sulisut pisariaqartumik annertussuseqartumik aarlerinartuunerinik kingunerlutsitsinnaanerinillu naliliiffigineqarsinnaasunut suliffeqarfiup taamaallaat iliuuseqartarnissaanut ulluinnarni aqutsisutigut qullersaqarfik akisussaavoq.

*Imm. 6.* Qullersaqarfiup isumannaassavaa, aaqqissuussaanermi aalajangikkat pillugit uppernarsaatiliortarnermut aalajangersimasumik suleriaaseqartoqarnissaa, tassunga ilanngullugit kiap suna aalajangersimaneraa, qanga aalajangiisoqarsimanersoq, aammalu piginnaatitsissut suna aammalu suna tunngaviaglugu aalajnagiisoqarsimanersoq pillugit paasissutissat.

*Imm. 7.* Suliffeqarfiup suleriaasianik, tak. § 13, imm. 1, qullersaqarfik akuersissaaq, imaluunniit taamaaliornissamut pisariaqartumik suliatigut ilisimasaqartunik inummik imaluunniit aaqqissugaanikkut immikkoortortamik ataatsimik arlalinnilluunniit toqqaasinnaalluni.

*Imm. 8.* Ilungersunartunik ingerlatsinikkut akornusersuinernut, it-kkut atortut ajutoornerinut, allatigut ingerlatsinermi akornusersuinernut kiisalu inuit pingaarutillit soraarnerinut atatillugu suliniutit suut pilersinneqarnissaannut ilitsersuisoqarnissaanut qullersaqarfik qulakkeerissaaq.

*Imm. 9.* Suliffeqarfimmut, illuatungerisamut imaluunniit sullitanut annertuumik aarlerinartunik kinguneqarsinnaasunik kiffartuussinernik tunisassianillu nutaanik ineriartortitsinermut akuersinermullu suliffeqarfiup najoqqutassaanik qullersaqarfik akuersissaaq, tassunga ilanngullugit tunisassiaareersuni allannguinerit, taamaalilluni tunisassiap aarlerinartuunera annertuumik allanngorluni.

*Imm. 10.* Suliffeqarfinni qullersaqarfiit § 1, imm. 1, nr. 1-miit 2-mut ilaatinneqartut, ikinnerpaamik ukiumut ataasiarlutik nalunaarusiamik suliaqartassapput suliffeqarfiup akiliisinnaassusia pillugu aammalu akiliisinnaassusianut aarlerinaataasinnaasut pillugit allattuiffiusimasumik aammalu nalilersuiffiusimasumik.

*Imm. 11.* Qullersaqarfik ikinnerpaamik ukiumut ataasiarluni data-t suliffeqarfiup aqunneqarneranut pingaaruteqartut pitsaassusaannik nalilersuisassaaq kiisalu iliuusissat pisariaqartut aallartittassallugit, qullersaqarfiup pitsaassuseq naammagisimanngikkaangagu.

*Imm. 12.* Qullersaqarfiup sulisut aqutsisutut inissisimasut aaqqissuussaanermi sulinerat najoqqutassanut naapertuuttuunersoq ingerlaavartumik nakkutigissavaat, unammillissavaat aammalu misissortassallugu, tassunga ilanngullugu toqqissisimanartumik nalunaarusiortoqartarnersoq, tak. §§ 20 aamma 21.

*Imm. 13.* Qullersaqarfik pissutsinik sukumiisumik misissuissaaq, sulisut sullitanik, tunisassianik pilersuisunik imaluunniit allanik illuatungerisanik pinerlunnermut peqataanissaq pillugu suleqateqarnerat pasitsaakkuniuk imaluunniit sullitat, tunisassianik pilersuisut imaluunniit allat illuatungerisat pinerlunneri pillugit sulisut ilisimasaqarnerinik pasitsaassiguni. Pisumi tassani qullersaqarfiup sulisut pineqartut suliassanik tunineqartarnerat nalilersussavaa.

Kapitali 5

*Aaqqissugaaneq aamma akisussaaffiit agguataarneri*

*Suliassat aamma isumalluutit*

**§ 9.** Suliffeqarfik aaqqissugaanikkut immikkoortuni erseqqissumik nassuiarneqartunik suliassaqartuni aaqqissuunneqassaaq, tassunga ilanngullugit sulisut tamarmik erseqqissunik piginnaatitaaffeqarneri, akisussaaffeqarneri atassuteqarnerilu. Tassunga atasumik suliassat suut ingerlanneqassanersut aamma suliassat qanoq isumagineqassanersut immikkoortortanut sulisunullu a-taasiakkaanut erseqqissalluni.

*Imm. 2.* Aaqqissugaanikkut immikkoortortat isumalluutitigut piginnaasaqarnikkullu inuttalersugaassapput taamaalilluni immikkoortortanut isumagisassanngortinneqarsimasunik suliassanik toqqissisimanartumik immikkoortortat naammassisaqarsinnaallutik.

*Imm. 3.* Suliffeqarfik aaqqiissuteqartassaaq, aaqqissuussaanermi immikkoortortaqarfiit aammalu sulisut suliassaminnik naammassinninnerat pillugu aqutsisut naliliineranni politikkinik aamma suleriaatsinik amigaateqartumik eqquutsitsinerit pisimasinnaasut ilaatinneqarnissaannik isumannaarisunik.

*Siulersuisunik aamma aqutsisunik allanik il.il. paasissutissiineq*

**§ 10.** Suliffeqarfik imatut aaqqissugaassaaq taamaalilluni paasissutissat siulersuisunut, qullersaqarfimmut aaqqissugaanerullu sinnerani aqutsisunut kiisalu aarlerinartunut akisussasumut aamma malitsitsinissamut akisussaasumut apuuttussat paasissutissat eqqortumik taakkulu sulinerannut ilusimikkut matussusiisumik apuussinnaallutik, tassunga ilanngullugit piffissarisap iluani aamma pisariaqanngitsumik kinguarsaasoqarnani aaqqiinerit aallartissinnaanerinik qulakkeerisumik iluseqartillugit.

*Soqutigisaqartutut inissisimaneq aamma atuuffiit immikkoortinneri*

**§ 11.** Suliffeqarfiup isumannaassavaa

1) soqutigisaqartutut inissisimasinnaanerup pitsaaliornissaa, suussusersinissaa aammalu suliarinissaa siunertaralugu suleriaatsinik peqarnissaq,

2) suliffeqarfiup imatut ilusilersorsimanissaa, toqqissisimanartumik atuuffiit immikkoortinneqarsimallutik, tassunga ilanngullugu sulisut aaqqissuisut, sulisut akilersuisut aammalu sulisut inernerusunik aamma aarlerinaatinik nalunaarsuisut kiisalu misissuinermik aamma nalunaarsuinermik ingerlatsisut, immikkut tamarmik aqutsisorisami ataaniillutik,

3) suliffeqarfiup imatut aaqqissuunneqarsimanissaa, nalunaaruteqartarfiit erseqqissumik nassuiarneqarsimallutik.

*Imm. 2.* Suliffeqarfiup akilersuinera, angusanik aarlerinartunillu naatsorsuinera, nakkutilliinera aamma nalunaarusiornera immikkoortumi tassani isumagineqarsinnaalluni, tamanna toqqissisimanartutut isigineqarsinnaappat, tak. § 2, aamma suliffeqarfiup suliassaasa allat suuneri eqqarsaatigalugit.

*Imm. 3.* Suliffeqarfinni imm. 1, nr. 2, naapertorlugu suliat avissaartinneqarsimanngitsut, tak. § 2, suliffeqarfiup pisariaqanngitsumik aarlerinartoqalinnginnissaa imaluunniit annaasaqartinnginnissaa qulakkeerlugu aaqqiinernik taarsiisinnaasunik ikkussisoqassaaq.

Kapitali 6

*Allaffissornikkut naatsorsuutitigullu suleriaaseq*

*Allaffissornikkut suleriaaseq*

**§ 12.** Suliffeqarfik imatut aaqqissuunneqarsimassaaq immikkoortortat sulisullu ataasiakkaat, suliamik ingerlannissaanut pisariaqartunik suleriaatsinik, najoqqutassanik upalungaarsimanermi pilersaarutinik, aaqqissuussinernik allatigullu sakkunik piareersimasuuteqassallutik, tak. § 13.

**§ 13.** Suliffeqarfik ingerlataqarfiusuni pingaarutilinni tamani suleriaaseqassaaq. Ingerlatat nammineq aningaasaqarnikkut suliaqarnermini suliffeqarfimmut attuumassuteqartut aallaaviatigut pingaaruteqartutut isigineqarput.  
 *Imm. 2.* Suleriaatsit minnerpaamik

1. pissarsiariuminartuussapput paasiuminartuullutillu,
2. naammattumik ingerlatassat ingerlanneqartussat allaaserineqarsimallutik, tassunga ilanngullugit inatsisit allallu malittarisassat naleqquttut kiisalu suliffeqarfiup aqutsisuinit aalajangerneqartut politikkit najoqqutassallu malinneqarneri eqqortinneqarnerilu qulakkeerneqarluni,
3. aaqqissugaanikkut immikkoortoq, inuit imaluunniit inuit eqimattat kikkut suliassanik ataasiakkaanik imaluunnit suliassat ilaannik suliaqassanersut allanneqarsimassalluni, aamma
4. suliffiup iluani pissutsini allannguinerni imaluunniit attuumassuteqartutigut iluarsaanermi ingerlaavartumik nutarterisoqarluni.

*Imm. 3.* Suleriaatsit elektronikikkut pissarsiarineqarsinnaassapput. Qullersaqarfiulli suliffeqarfimmi aaqqissuussinerit unittoornerini pissarsiarineqarsinnaaneri qulakkiissavaa.

**§ 14.** Suliffeqarfiup ingerlatai pillugit pisariaqartumik uppernarsaateqarnissaq qullersaqarfiup qulakkiissavaa, tak. imm. 2. Uppernarsaat allaganngorlugu imaluunniit elektroniskiusumik pigineqassaaq.  
*Imm. 2.* Tassunga ilanngullugit uku pillugit suleriaaseqarnissaq qullersaqarfiup qulakkiissavai

1. aalajangiinerit, piginnaatitaanerit, suliassat suliarineqartut niuernerillu kiisalu pisut qanoq annertutigisumik uppernarsarneqassanersut,
2. qulakkeerineq qanoq iluseqartumik pissanersoq,
3. uppernarsaanerup pissarsiarineqarsinnaanera qanoq qulakkeerneqassanersoq,
4. uppernarsaat qanoq sivisutigisumik toqqorneqarsimassanersoq, aamma
5. tamanna tulluassappat, kimut uppernarsaasoqassanersoq aamma ingerlateqqinneqassanersoq.

*Naatsorsuutitigut suleriaaseq*

**§ 15.** Suliffeqarfik pitsaasumik naatsorsuutitigut suleriaaseqassaaq. Tamatuma ilaatigut kinguneraa,

1. suliffeqarfiup, tak. § 14, ukiumoortumik aamma ukiup ilaanut nalunaarusiai tamanut saqqummiunneqartut, tassunga ilanngullugit aningaasartuutit nassuiaatillu tamarmik, nalunaarusiamut pineqartumut atuuttut maleruagassat naapertorlugit suliarineqarsimaneri uppernarsarsinnaagai, aamma
2. suliffeqarfik ukiumoortumik aamma ukiup ilaani nalunaarusianik suliaqarnermut atugassanik paasissutissanik pisariaqartunik pissarsiniassasoq, tassunga ilanngullugit naatsorsuutitigut missiliuinermik tunngaveqartumik naatsorsuutini ilanngussat aalajangersarnissaannut atorneqartussat paasissutissat attuumassuteqartut.

Kapitali 7

*Aarlerinartunik aqutsineq aamma malitsitsineq*

*Aarlerinartunut akisussaasoq aamma aarlerinartunik aqutsinikkut sulineq*

**§ 16.** Suliffeqarfiup aarlerinartunik aqutsissuteqarnissaa aamma aarlerinartunut akisussaasoqarnera qullersaqarfiup qulakkiissavaa, tak. ilanngussaq 7. Aarlerinartunik aqutsissut pisariaqartumik annertussuseqartumik qullersaqarfik apeqqutaatinnagu siulersuisunut toqqaannartumik saaffiginnissinnaanera nalunaaruteqarsinnaaneralu qullersaqarfiup qulakkiissavaa, aamma aarlerinartunik aqutsissut nangaanartunik oqaaseqarsinnaanera aamma immikkut aarlerinaatitigut ineriartorneri suliffeqarfimmut sunniuteqartillugit imaluunniit sunniisinnaatillugit siulersuisunut kalerriisinnaalluni, tamanna siulersuisuniittumut akisussaanermut attuinngikkaluarluni, tak. aningaasanik ingerlatsineq pillugu inatsimmi § 70, aamma akiligassarsisitsisarfinnik aamma aningaasaliisarfinnik nakkutilliinikkut piumasaqaatit pillugit Europa-Parlamentip aamma Rådip peqqussutaa (EU) nr. 575/2013, 26. juni 2013-imeersoq, inatsisikkut Kalaallit Nunaanni atulersinneqartoq.

*Imm. 2.* Aarlerinartunut akisussaasumik soraarsitsinermi pisariaqarpoq siulersuisut siumoortumik akuersinissaat.

*Imm. 3.* Aarlerinaatit pillugit akisussaasuusup inerniliineri aamma innersuussutai qullersaqarfiup suliarisassavai kiisalu attuumassuteqarneri naapertorlugit aaqqiissutinik naammassinnittassalluni. Suliffeqarfik aarlerinaatit pillugit akisussaasuusup inerniliinerinik suliaqartarnermut najoqqutassaqassaaq.

*Imm. 4.* Aarlerinaatit pillugit aqutsisuniit mianersoqqussutit aamma nangaanartoqartitsinerit nassuiaatigineqartut uppernarsarneqassapput, aamma suliffeqarfik tamatuma isumannaarnissaanut suleriaatsinik peqassaaq.

*Malitsitsineq*

**§ 17.** Suliffeqarfimmut atuuttunik inatsisinik, niuerfimmi malittassanik aamma suliffiup iluani maleruagassanik suliffeqarfiup malitsitsinnginneranut aarlerinaatit paasineqarnissaannut annikillisarnissaannullu tulluartunik periutsinik suleriaatsinillu suliffeqarfik peqassaaq (malitsitsinissamut aarlerinaatit).

*Imm. 2.* Suliffeqarfik attaviitsumik ingerlasumik malitsitsinissamut atortoqassaaq, aamma imm. 1 malillugu periutsit suleriaatsillu aamma aaqqiinerit, amigaataasinnaasunik oqilisaassisinnaasut sunniuteqarnerinik nakkutilliisoqarlunilu naliliisoqarluni.

*Imm. 3.* Suliffeqarfinni, pappiaqqanik aningaasanik nalilinnik niuertuni aningaasarsiornermut atortorissaaruteqarluni niuernermut tunngasoq suliffeqarfiup ilaanut malitsitsinissamut atortoq, inunnut aningaasaliinikkut kiffartuussisumik aamma aningaasaliinermi ingerlaqartunut akisussaasunut malitsitsinermik aamma siunnersuinermik ikiuinermillu suliaqassaaq.

*Imm. 4.* Malitsitsinermik atortup akisussaaffigisani eqqortumik attaviitsumillu isumagisinnaagai qulakkeerniarlugu qullersaqarfiup qulakkiissavaa piumasaqaatit uku naammassineqarsimassasut:

1. Malitsitsinermut atortoq pisariaqartumik isumalluutinik peqassaaq, pisariaqartunik piginnaasaqassaaq aamma suliatigut paasisimasaqassaaq kiisalu akuttunngitsumik ilinniagaqarnissamut periarfissaqassaaq aammalu paasissutissanut attuumassuteqartunut tamanut isersinnaassalluni.
2. Sulisoq ataaseq, qullersaqarfimmit toqqarneqartoq, malitsitsinermi atortumut aamma siulersuisunut qullersaqarfimmullu nalunaarusiornissamut akisusaassaaq. Aalajangersakkami uani pineqartumi siulersuisunut qullersaqarfimmullu naleqqiullugu nalunaarusiorneq ikinnerpaamik ukiumut ataasiarluni pisassaaq. Malitsitsinermut akisussaasoq aamma siulersuisunut toqqaannartumik oqaaseqarnissaminut periarfissaqassaaq, tamatuma pisariaqarnera malitsitsinermut akisussaasup missiliorpagu.
3. Sulisut, malitsitsinermi atortumi peqataasut, kiffartuussinerit tunniunneqarnerini imaluunniit ingerlatat nakkutigisami ingerlanneqarnerini peqataaqqusaanngillat.
4. Malitsitsinermi atortumi sulisunut akissarsianik aalajangersaanermi periuseq taassuma attaviitsuuneranik uloriarnartorsiortitsissanngilaq.

*Imm. 5.* Imm. 4, nr. 3 aamma 4 atorneqassanngillat, piumasaqaatit taakku suliffeqarfiup ingerlataasa suunerinut, annertussusaannut katitigaanerinullu naleqqiullugu naammaginartuunnginneri uppernarsarneqarsinnaappat.

*Imm. 6.* Suliffeqarfiup qullersaqarfia naliliippat suliffeqarfiup angissusaa imaluunniit suliffeqarfiup ingerlataasa katitigaaneri pissutissaqartippassuk inuk ataaseq malitsitsinissamut akisussaasussatut aamma aarlerinartunut akisussaasutut toqqarsinnaavaa. Taamaattorli tamatigut qulakkeerneqassaaq malitsitsinermi suliaminnut atasumik nakkutigisaminnik suliat ingerlannerini sulisut peqataannginnissaat.

*Imm. 7.* Malitsitsineq pillugu akisussaasuusup inerniliineri aamma innersuussutai qullersaqarfiup suliarisassavai kiisalu attuumassuteqarneri naapertorlugit aaqqiissutinik naammassinnittassalluni. Suliffeqarfik malitsitsineq pillugu akisussaasuusup inerniliinerinik suliaqartarnermut najoqqutassaqassaaq.

*Imm. 8.* Malitsitsineq pillugu aqutsisuniit mianersoqqussutit aamma nangaanartoqartitsinerit nassuiaatigineqartut uppernarsarneqassapput, aamma suliffeqarfik tamatuma isumannaarnissaanut suleriaatsinik peqassaaq.

*Piginnaatitaanernik ingerlatitseqqiineq*

**§ 18.** Siulersuisuniit, qullersaqarfimmiit aamma allatigut aqutsisuniit piginnaatitaaffinnik ingerlatitseqqiineq uppernarsarneqarsinnaassaaq, tak. § 14, aamma tamanna pillugu suleriaaseq suleriaatsinit takuneqarsinnaassalluni, tak. § 13.

*Imm. 2.* Piginnaatitaaffinnik ingerlatitseqqiineq piginnaatitaaffinnik toqqissisimanartumik atuinissamut pisariaqartunik ilisimasaqartunut, paasisimasaqartunut misilittagaqartunullu sulisunut taamaallaat pisinnaavoq.

*Imm. 3.* Piginnaatitaaffinnik ingerlatitseqqiinermi minnerpaamik allanneqarsimassaaq

1. piginnaatitaanerup imaluunniit piginnaatitaanerit ingerlateqqinneqartut suuneri annertussusaalu,
2. piginnaatitaanerup atorneqarnerinik naatsorsuinermut tunngaviit,
3. tunisassiat imaluunniit iliuutsit suut piginnaatitaanermut ilaanersut,
4. § 7, imm. 1-imi piumasaqaatinik naammassinnittut piginnaatitaanerit taamatut ittut aarlerinartuunerinut killiliussat kiisalu naatsornerinut tunngaviit, aamma
5. inuit imaluunniit aaqqissugaanermi immikkoortoq suna piginnaatitaaffimmik tunniussisumut allanullu qanoq akulikitsigisumik nalunaaruteqartarnissaa.

*Imm. 4.* Pineqartup nammineq tigusimasaanit piginnaatitaaffiit sinnerlugit piginnaatitaaffinnik kinaluunniit ingerlatitseqqiisinnaanngilaq. Piginnaatitaaffiit ingerlateqqinneqartut katinneri, tassunga ilanngullugit sulisunut eqimattanut tunniunneqartut piginnaatitaaffiit, siulersuisut qullersaqarfimmut piginnaatitaaffinnik imaqartunik najoqqutassat sinnissanngilai.

*Imm. 5.* Piginnaatitaaffinnik ingerlatitseqqiinermut atatillugu ilassutaasumik aarlerinartunik anguniakkanik aalajangiisoqarsimappat, piginnaatitsisup qulakkiissavaa aarlerinartunik ilassutaasunik anguniakkanik atuineq imatut pissanngitsoq piginnaatitaaffiliinernik allanut sippuisumik pinnginnissaat qulakkeerneqarluni.

*Nakkutilliinerit*

**§ 19.** Qullersaqarfiup qulakkiissavaa suliassanik aarlerinartortalinnik pingaaruteqartunik tamanik nakkutilliisoqarnissaa, tassunga ilanngullugit

1. qullersaqarfimmut najoqqutassaliani § 7, imm. 1, nr. 1 naapertorlugu siulersuisunit killiliussat aalajangersarneqartut tamarmik aamma inatsimmi killiliussat eqqortinneqarneri,
2. piginnaatitaaffinnik ingerlateqqinneqartunik eqqortitsineq,
3. sullitanit imaluunniit illuatungerisanik piginnaatitsissut naapertorlugu suliffeqarfiup iliuuserisai, aamma aarlerinartunik killiliussanik eqqortitsinissamut suliffeqarfiup pisussaaffigisaani, tassunga ilanngullugu inissiinermi killiliussat,
4. iliuusissat, illuatungerisanik isumaqatigiissutigineqartut aarlerinartunut killiliussanik eqqortitsinissamut suliffeqarfiup pisussaaffigai, assersuutigalugu aningaasatigut sakkunik niuerneq pillugu tunngaviusumik isumaqatigiissutit,
5. data-nik katersineq aamma suliarinninneq, suliffeqarfiup aarlerinaatinik nalilersuinerminik tunngavigisatut aammalu niuernermut atatillugu aalajangiisarnerminut atugaanik, aamma
6. suliassat allat, arlaannik peqquteqartumik suliffeqarfimmut aningaasaqarnikkut annertuumik imaluunniit aarlerinartunik pingaarutilinnik allanik kinguneqarsinnaasut, tassunga ilanngullugit pissarsinermut atatillugu suliffeqarfiup kontoini suliassanilu iliuuserisat imaluunniit naatsorsuutinut tunngavissanik suliaqarneq aamma suliffeqarfiup nammineq akissaqarnikkut pisariaqartitaanik aalajangersaneq.

*Imm. 2.* Nakkutilliinnerup suliamik suliarinnittumit allaanerusumit immikkoortortamit allamit ingerlanneqassaaq, tak. § 11, imm. 1., imaassimanngippat nakkutilliineq nikingasoortoqannginnissaanut, suleriaatsit eqquutsinneqarnissaannut alapernaarsuinermik, kukkunersiuinermik imaluunniit assigisaannik pissuteqartoq, aammalu nakkutilliineq pisumi aalajangersimasumi toqqissisimanartuuppat.

*Imm. 3.* Imm. 1 aamma 2-mut ilaasut nakkutilliinerit naleqquttumik akuttussuseqartumik ingerlanneqassapput, suliffeqarfiup angissusaa, suliffeqarfiup niuerneranut, ingerlataqarfianut, aarlerinartup pineqartup paasiuminaatsuuneranut aamma suliffeqarfiup aningaasaatitigut pissusaanut naleqqiullugu aarlerinaatit ataasiakkaat pingaaruteqarneri annertussusaalu apeqqutaatillugit. Nakkutilliinerit, ullup ingerlanerani ingerlaavartumik iliuuseqartoqartillugu ullup iluani killiliussanik eqqortitsinernut tunngasuussaaq. Ullup iluani nakkutilliinerit, tamanna toqqissisimanartuutillugu, misiligutinik tigusinernik tunngaveqassapput.

*Imm. 4.* Allaffissornikkut suliat toqqissisimanartumik assigiiaartumillu suliarineqarnerinik aamma suleriaatsit il.il. eqqortinneqarnerinik tulluartumik suliffeqarfik nakkutilliissaaq.

*Suliffeqarfiup iluani nalunaarusiorneq*

**§ 20.** Qullersaqarfiup § 6 malillugu najoqqutassani siulersuisut aalajangigaanni imaluunniit piginnaatitaaffimmi ingerlateqqinneqartumi imarineqartut, aarlerinartunik tigusinermut killiliussanik pingaarutilinnik eqqortitsineq atuinerlu pillugit aqutsisoqarnikkut attuumassuteqartuni tamani allakkatigut toqqissisimanartumillu ingerlaavartumik nalunaarusiortoqartarnissaa qulakkiissavaa. Tamanna suliffeqarfimmut pineqartumut naleqquttuni immikkoortuni aarlerinaatit pillugit killiliussat inatsisini aalajangersarneqartut eqqortinneqarneri pillugit aamma nalunaarusiortoqassaaq. Nalunaarusiarineqartunut aamma ilaassapput aarlerinaatit ingerlatsisut sinnerlugit suliffeqarfimmit aqunneqartut.

*Imm. 2.* Nalunaarusiorneq paasiuminartumik iluseqassaaq aamma siulersuisut, qullersaqarfik aammalu allat aqutsisuuffiit ingerlateqqinneqartunik piginnaatitaaffeqartut, tak. § 18, piffissap ingerlanerani atuineq pillugu killiliussanik pingaarutilinnik maannakkut atuineq pillugu paasissutissiissalluni. 1. imm. aamma imm. 1 apeqqutaatinnagit killiliussanik tamanik qaangiinerit pillugit nalunaarusiortoqartassaaq.

*Imm. 3.* Aarlerinartunik naatsorsuinermi suliffiup iluani uuttuutinik suliffeqarfik atuippat nalunaarusiornermut aamma ilaassapput uuttuutip tatiginartuuneranik uppernarsaanermi misissuinerit attuumassuteqartut.

*Imm. 4.* Piginnaatitaaffiit ingerlateqqinneqartut pillugit nalunaarusiorneq, tassunga ilanngullugu taakkuninnga qaangiineq, ulluinnarni iliuusissanut tunniussisup peqataaneranut naapertuuttumik akuttoqatigiittumik piginnaatitaaffinnik tunniussisimasumut pissaaq, aamma piginnaatitaafinnit takuneqarsinnaasumut. Qaangiineq ileqquusumik qaangiinerup paasineqarnerata kingorna kingusinnerpaamik ullormi nalunaarutigineqassaaq.

**§ 21.** Najoqqutassani imaluunniit piginnaatitaaffinni ingerlateqqinneqartuni aalajangersarneqartunut piginnaatitaaffinnut ilaanngitsut pissutsit pingaarutillit allat pillugit nalunaarusiortoqarnissaa qullersaqarfiup qulakkiissavaa, tak. imm. 2. assersuutigalugu tassaasinnaavoq naligiissaarinermi kukkunernut, pissusissaanngitsumik iliornernut, suliatigut pissutsit malitsigisaanik annaasanut, naatsorsuutini imaluunniit missingersuutini kukkunernut, inuit pingaarutillit soraarnerinut, inatsisinik unioqqutitsinerusinnaasunut, amigaatilimmik nakkutilliinernut, naapertuutinngitsumik pissusilersornernut imaluunniit pissusissamisuunngitsumik iliuutsinut tunngasunik nalunaarusiorneq.

*Imm. 2.* Qullersaqarfiup isumannaassavaa, suliffeqarfiup suleriaasia sapinngisamik pissutsit suut nalunaarusiorfigineqassanersut imaluunniit nalunaarusiorfigineqartariaqarnersut aamma kimut nalunaarusiortoqassanersoq pillugu ilitsersuutinik imaqassasoq, tassunga ilanngullugit nalunaarusiorneq immikkut pisuni ulluinnarni pisortamut pineqartumit imaluunniit taassuma pisortaanit allaanerusumut pisinnaasoq imaluunniit pissasoq takuneqarsinnaassaaq.

*Kiffartuussinerit aamma tunisassiat nutaat*

**§ 22.** Kiffartuussinerit tunisassiallu nutaat ineriartortinneri akuerineqartarnerilu pillugit najoqqutassaliortoqarnissaa qullersaqarfiup qulakkiissava, tassunga ilanngullugit kiffartuussinerni tunisassianilu pioreersuni allanngornerit, taamaalilluni kiffartuussinerit tunisassiallu pissusaat annertuumik allanngortinneqarlutik, tak. § 8, imm. 9. Najoqqutassat minnerpaamik

1. tunisassiaq imaluunniit kiffartuussineq qanoq ilinerani nutaajunersoq killiliissaaq, tamanna ajornanngippat,
2. aaqqissugaanikkut immikkoortortaq, ataatsimiitsitaliaq imaluunniit suleqatigiissitaliaagallartoq sorleq imaluunniit sorliit inerisaanermik isumaginnissanersoq allanneqarluni, ajornanngippat aarlerinartoqarfiusunut agguarlugit,
3. inerisaalluni sulinermi kikkut minnerpaamik peqataatinnissaannut najoqqutassanik imaqarluni, taamaalilluni pissutsit attuumassuteqartut tamarmik erseqqissarneqarlutik,
4. pingaarnertigut pissutsit suut misissoqqissaarneqassanersut uppernarsarneqassanersullu pillugu najoqqutassanik imaqarluni, tassunga ilanngullugit suliffeqarfimmut aarlerinartoq sunaanersoq, annertussusaa naatsorsorneqarneralu, suliffeqarfiup aningaasartuutaanut isertitaanullu sunniuteqarneq, suliffeqarfiup niuerfinni nutaani ingerlataqarsinnaaneranut periarfissat, suliffeqarfiup akissaqassusianik naatsorsuutitigullu suliarinninnermut sunniuteqarneq aamma suliffeqarfiup sullissaanut aarlerinartunik aamma aningaasartuutaannut sunniuteqarneq,
5. suliffeqarfiup tunisassianik imaluunniit kiffartuussinernik nutaanik toqqissimanartumik passussinissaanut naammattunik immikkut ilisimasaqartoqarnera, aaqqissuussaqarnera, aningaasaateqarnera allatigullu isumalluuteqarnera misissuinermi uppernarsarneqarnissaanik piumasaqaatinik imaqassalluni, aamma
6. tunisassiat kiffartuussinerillu nutaat suliffeqarfimmut imaluunniit suliffeqarfiup sullitaanut annertuumik nutaanik aarlerinartunik kinguneqartitsisinnaasut siulersuisunut saqqummiunneqartarnissaannut najoqqutassat pillugit aalajangersakkamik imaqassaaq, § 4-mi akuerineqartut politikkit naapertorlugit imaluunniit §§ 4, 6 aamma 7 malillugit aalajangerneqartut najoqqutassat naapertorlugit tunisassiaq nutaaq atorneqartoq allanngortitsinermik kinguneqartitsissanersoq isummerfigineqarnissaa siunertaralugu, tassunga ilanngullugu tunisassiamut atasut aarlerinartunik naatsorsuineq pillugu immikkut tunngavinnik aalajangersaaneq.

**§ 23.** Aarlerinartunut akisussaasoq aamma malitsitsinermut akisussaasoq kiffartuussinernik tunisassianillu nutaanik inerisaanermut akuersinermullu atatillugu peqataassapput imaluunniit minnerpaamik tusarniarneqartarlutik.

Akuersiniarnermi suliap ingerlanera pillugu aarlerinartunut akisussaasoq aamma malitsitsinermut akisussaasoq ingerlaavartumik ilisimatinneqartassapput.

*Imm. 2.* Aarlerinartunut akisussaasoq aamma malitsitsinermut akisussaasoq tunisassianik pioreersunik allannguineq tunisassianik nutaanik inerisaanermut akuersinermut piumasaqaatinut allannguut ilaaneranik kinguneqassanersoq pillugit isummernermut atatillugu tusarniarfigineqassapput. Tunisassiamik pioreersumik allannguineq tunisassiatut nutaatut suliarineqassasoq aarlerinartunut akisussaasup aamma malitsitsinermut akisussaasup tamatigut piumasarisinnaavaat.

*Akiitsoqalersinnaanerup aarlerinarnera*

**§ 24.** Akiitsoqalersinnaanermi nalunaarummi matumani ima paasineqassaaq akiitsoqalersinnaaneq uani nassuiarneqartoq, akiligassarsisitsisarfinnut aningaasaliisarfinnullu nakkutilliinikkut piumasaqaatit pillugit Europa-Parlamentip aamma Rådip peqqussutaani (EU) nr. 575/2013-imi 26. juni 2013-imeersumi immikkoortoq 4, imm. 1, nr. 93-imi.

*Imm. 2.* Ingasattumik akiitsoqalersinnaanermi paasineqarpoq ingasattumik akiitsoqalersinnaaneq soorlu uani nassuiarneqartoq, akiligassarsisitsisarfinnut aningaasaliisarfinnullu nakkutilliinikkut piumasaqaatit pillugit Europa-Parlamentip aamma Rådip peqqussutaani (EU) nr. 575/2013-imi 26. juni 2013-imeersumi immikkoortoq 4, imm. 2, nr. 94-imi, inatsisikkut Kalaallit Nunaannut atuutilersinneqartoq.

**§ 25.** Europa-Parlamentip aamma Rådip peqqussutaani (EU) nr. 575/2013-imi 26. juni 2013-imeersumi artikeli 4, imm 1, nr. 61-imi nassuiarneqartutut, isumannaallisaaneq pillugu suliaqarnernut peqataaneq pisinnaavoq,

1) suliffeqarfik isumannaallisaaneq pillugu inissisimanernut aarlerinaatitigut isumannaarneqarpat, tassunga ilanngullugu isumannaallisaaneq pillugu inissisimanernik aningaasaliinernit aarlerinaatitigut isumannaarineq imaluunniit akiligassarsisitsinermi aarlerinaatink qulaajaanerit pillugit periarfissaqartitsineq, imaluunniit

2) suliffeqarfik nammineerluni imaluunniit allanik suleqateqarluni isumannaallisaaneq pillugu nuussinernik, akiligassaqarnermut allagartanik sivikitsumik piffissalikkanut program-inik imaluunniit ABCP-program-inik pilersitsippat imaluunniit aaqqissuussippat, tak. akiligassarsisitsisarfinnut aamma aningaasaliinermik ingerlatseqatigiiffinnut nakkutilliinermut piumasaqaatit pillugit Europa-Parlamentip aamma Rådip peqqussutaani (EU) nr. 575/2013-imi 26. juni 2013-imeersumi artikeli 242, nr. 9, inatsisikkut Kalaallit Nunaannut atuutilersinneqartoq.

*Imm. 2.* Suliffeqarfiit isumannaallisaaneq pillugu suliaqarnernut peqataasut, suliaqarfimmi toqqissisimanartunik politikkeqassapput aamma suleriaaseqassapput, suliffeqarfiup isumannaallisaanermut tunngatillugu aarlerinaatit pillugit nalilersuisarnissaanik aamma suliaqartarnissaanik isumannaarisunik, tassunga ilanngullugit tusaamaneqarnermut tunngatillugu aarlerinaatit, pisariusumik aaqqissuussani peqataanermi pinngorsinnaasut, aamma isumannaallisaaneq pillugu suliaqarnerit aningaasatigut imarisat aarlerinaatit pillugit naliliinerni aamma aqutsisut aalajangiinerini ersersinneqartut.

Kapitali 8

*Pineqaatissiinerit*

**§ 26.** §§ 3-7, § 8, imm. 2-4, aamma 6-13, § 9, § 11, imm. 1, aamma imm. 3, § 12, § 13, imm. 1, 1. imm., imm. 2 aamma imm. 3, 2. imm. §§ 14 aamma 15, § 16, imm. 1, 3 aamma 4, § 17, imm. 1-4, aamma imm. 6, 2. imm., aamma imm. 7 aamma 8, § 18, § 19, imm. 1 aamma 2, imm. 3, 1. imm. aamma 2. imm. aamma imm. 4, § 20, § 21, imm. 1, 1. imm. aamma imm. 2, §§ 22 aamma 23, § 25, imm. 2, aamma ilanngussat 1-miit 8-mut unioqqutitsinerit akiliisitsinikkut pineqaatissiissutaassapput. Aamma akiliisitsinikkut pineqaatissinneqassaaq taanna, nalunaarummi aalajangersakkat imaluunniit ilanngussat maleruarnissaat siunertaralugu iliuutsinik aalajangersimasunik iliuuseqarnissamut imaluunniit iliuuseqannginnissamut peqqussummik malinninngitsoq.

*Imm. 2.* Pinerluttulerinermi inatsimmi kapitali 5-imi maleruagassat malillugu ingerlatseqatigiiffiit il.il. (inatsisitigut pisinnaatitaasut pisussaatitaasullu) pinerluttoqarneranik akisussaatinneqarsinnaapput.

Kapitali 9

*Atuutilersitsinermut aamma ikaarsaarianermut aalajangersakkat*

**§ 27.** Nalunaarut atuutilersinneqarpoq ulloq 1. februar 2024.

*Imm. 2*. Aningaaserivinni il. il. aqutsisoqarneq ingerlatsisoqarnerlu pillugit nalunaarut nr. 261, 14. marts 2017-imeersoq atorunnaarsinneqarpoq.

*Finanstilsyneti, ulloq [ulloq]*

[Atsiortoq 1.]

/[Atsiortoq 2.]

**Ilanngussaq 1. Akiligassarsisitsisarneq**

**Siulersuisut suliassaat aamma akiligassarsisitsisarnermi akisussaaffik**

*Akiligassarsisitsisarneq pillugu politikki*

1. Siulersuisut mianersortumik periuseqarneq malillugu akiligassarsisitsisarneq pillugu politikkinik aalajangiissapput, tak. § 4, imm. 2, nr. 1, akiligassarsisitsisarnermi aarlerinaatit assigiinngitsut tamaasa pillugit suliffeqarfiup immikkoortortaani aamma niuernermik suliani tamani matussusiisunik. Akiligassarsisitsisarneq pillugu politikki, suliffeqarfiup aningaasiornermik ingerlataqartup ilisarnaataa aamma angissusaa, siulersuisut, qullersaqarfiup aammalu sulisiut piginnaasaat, it-kkut atortorissaartit il. il. atorneqartut kiisalu suliffeqarfiup suliai akiligassarsisitsinermi aarlerinartortallit, apeqqutaatillugit siulersuisut akiligassarsisitsisarnermi aarlerinaatit pillugit qanoq ittumik suliffeqarfik ilisarnaateqassanersoq pillugu isummernerannik imaqassaaq. Siulersuisut isumannaassavaat, akiligassarsisitsisarnermi aarlerinaatit pillugit qanoq ittumik suliffeqarfiup ilisarnaatissaatut kissaataasup, suliffeqarfiup akiligassarsisitsisarnermi aarlerinaatit pillugit ilisarnaatitut aamma aningaasaaliissutit pillugit pilersaarutitut aammalu akiliisinnaassuseqarneq pillugu pilersaarusiatut anguniagaanut naapertuuttuunissaa. Akiligassarsisitsisarneq pillugu politikki imatut ilusilersorneqassaaq, aaqqissuussaanermi paasinninnermik aamma pissusilersornermik pilersitsisumik, akiligassarsisitsinermut atatillugu sullitap tulluartumik qularnaveeqqusiinikkut pisussaaffigilikkanik naammassinninnissamut, soqutigisai aamma pisinnaasai naapertorlugit isumannaarisumik, avatangiisinut, inooqataanermut aamma aqutsisoqarnermi pissutsinut mianerinnittumik.
2. Akiligassarsisitsisarneq pillugu politikki akiligassarsisistisarnermi aarlerinaatit pillugit ilisarnaatimut aamma annertussutsimut tunngavinnik imaqassaaq, tassunga ilanngullugit makkununnga tunngaviit:
3. Sullitassatut kissaatigisat (assersuutigalugu sullitat inuussutissarsiortut, sullitat inuinnaat, sullitat nalilinnik pigisaqartut, tamakkiisumik sullitat il. il.).
4. Sullitat aarlerinaatit pillugit ilisarnaatigerusutaat, assersuutigalugu

i. suna inuup imaluunniit suliffeqarfiup il. il. ilisarnaqutigineraa, sullitatut nutaatut suna kissaataanersoq imaluunniit suna kissaataannginnersoq, aamma

ii. suut sulliseriikkat inuinnaat imaluunniit inuussutissarsiortut il. il. ilisarnaqutigineraat, aarlerinaammik qaffaaniarnermi, attassiniarnermi, millisaaniarnermi imaluunniit ingerlatsiniarnermi.

1. Niuerutit suliffeqarfiup neqeroorutigisassatut kissaatigisai, tassunga ilanngullugit ernianut aamma ingerlatsinissamut aamma allat aningaasaataannik atornissamut kissaatigisat.
2. Suliffeqarfik qanoq annertutigisumik aamma suut tunngavigalugit aarlerinaatinik annertuunik kissaateqarnersoq, assersuutigalugu suliffeqarfiup aningaasaqarnikkut tunngavianik 2 imaluunniit 5 pct.-imik qaangiisumik.
3. Aalerinaatit allat ukkataasut annertussusaat, tassunga ilanngullugit suliaqarfinni assigiinngitsuni aamma aarlerinaatit assigiit iluini aarlerinaatit annertunerpaaffissaat, tassani pingaaruteqarluni suliffeqarfiup aarlerinaatinik ukkassinera.
4. Aarlerinaatit sumiiffimmik tunngaveqartut, tassunga ilanngullugu sumiiffinni aalajangersimasuni suliffeqarfimmut aarlerinaat annertunerpaaq, tassunga ilanngullugu nunani allani ingerlatsinerit.
5. Qanoq annertutigisumik aamma suut tunngavigalugit suliffeqarfik aningaasaateqarfinnut aningaasaliisartunut aamma sullitanut assingusunut, sullitat ingerlatsinermi aningaasarsiornerannut, akiitsup akilerneqarnissaanut matussutaasussanik pilersitsinissamut sanilliullugu nalinginnaasumik annertuumik akiitsoqartunut, akiitsut pillugit iliuuseqarusunnersoq.
6. Sullitanut inigisanut aningaaliisimasunut, sullitanut inuiannarnut allanut, sullitanut nunaatilinnut aamma sullitanut inuussutissarsiortunut allanut assigiinngitsunut kiisalu inuussutissarsiornermi iliuusissamut ataatsimoorussamut suliffeqarfiup erniatigut malussarissuseq suna akuerisassatut kissaatigineraa.
7. Qanoq isumannaarneqassava, akiligassarsisitsinissaq pillugu aalajangikkat sullitat siunissami qanoq isertitaqarnissaannut aamma akiliisinnaassusissaannut tunngaveqartarnissaat aammalu qularnaveeqqusiissutaasut naleerukkiartorsinnaasut tunngavigineqarpallaarunnaarlutik.
8. Qanoq isumannaarneqassava, akiligassarsisitsinissamut aalajangiinerit avatangiisinut, inooqataanermut aamma aqutsisoqarnermi aarlerinatinut eqqumaffiginnittuunissaat, sullitap eqqorneqaatigisaanut.
9. Isumannaallisaanerit, suliffeqarfiup akiligassarsisitsinermut tunngatillugu aalajangiinerminut ilaatinniagai, tassunga ilanngullugit suliffeqarfiup ataatsimoorussamik aarlerinaatigisaani akiligassarsisitsinermut aalajangiinermut atatillugu isumannaallissaanerit aalajangersimasut ilaatinneqarlutik.
10. Suliffeqarfiup aningaasarsiornermik ingerlataqartup isertitassatut kissaatigisaa aalerinaatit pillugit ilisarnaatitut toqqakkamut tunngatillugu, tassunga ilanngullugu niuerutit il. il. akiinik aalajangersaaneq.
11. Akiligassarsisitsisarneq pillugu politikki aamma tunngavinnik imaqassaaq susassaqarfinnut tulliuttunut makkununnga:
12. Sullitat inissitaaneri akiligassarsisitsinermi aarlerinaatitut missingiussaq aallaavigalugu.
13. Sullitat ataqatigiittut atorlugit aarlerinaatinik patajaallisaaneq, akiligassarsisitsisarfinnut aamma aningaasaliinermik ingerlatseqatigiiffinnut nakkutilliinermut piumasaqaatit pillugit Europa-Parlamentip aamma Rådip peqqussutaani (EU) nr. 575/2013, inatsisikkut Kalaallit Nunaannut atuutilersinneqartumi, aalerinaatit annertuut nalunaarsorneqartanerinut tunngaviit naapertorlugit.
14. Isumannaallisaatinik naleqassusiliineq.
15. Aarlerinaatinik pisariaqartitsiffiusunik suliaqarneq aamma akiligassarsianik annikillisaanerit atorlugit aarlerinaatinik suliaqarneq kiisalu kissaatigineqartumit annertunerusumik aarlerinaatilinnik suliaqarneq alla, tassunga ilanngullugu ingerlaqqinnissami suleriusissatut pilersaarutinik aalajangersaaneq. Tunngavigisat ilaatigut taagussavaat, akiligassarsianik annikillisaanerit qanoq ittut suliffeqarfiup atugasssatut kissaatiginerai, kiisalu qanoq annertutigisumik aammalu pisut suut tunngavigalugit suliffeqarfiup taamaattunik atuinissamik kissaateqarnera.
16. Sulisut akuusinnaanerat taamaalilluni soqutigisaqarneq pillugu aaqqiagiinnginnerusinnaasut toqqissisimanartumik suliarineqarsinnaatillugit.
17. Akiligassarsisitsisarnermi suliffeqarfiup iluani nakkutilliinermut atortoq.
18. Akiligassarsisitsisarnermi suna nalunarusiorneq siulersuisut tigussaneraat, tak. nr. 38-43.
19. Akiligassarsisitsisarneq pillugu politikkimi malittarisassatut pingaarnerusutut aalajangersakkanut tunngatillugu allaassutit aamma atuutsitsinnginnerit, tassunga ilanngullugit

i. allaassutinik aamma atuutsitsinnginnernik akuersinissamut piumasaqaatit kiisalu aaqqiissuteqarnerit pillugit piumasaqaatit,

ii. akuersissuteqarniarluni suliaqarnermut immikkut piumasaqaatit aamma aalajangiisartup qulliunerusumi inissisimasup akuerisaanissaanut piumasaqaatit,

iii. siulersuisut qanoq aamma qaqugukkut akuliutsinneqartarnissaannut imaluunniit nalunaaruteqarfigineqartarnissaannut piumasaqaatit aamma

iv. misissuinermut aamma nakkutilliinermut immikkut piumasaqaatit.

1. Suliffeqarfiup akiligassarsisitsinerata aningaasanik malunnarunnaarsaanermut aamma peqqarniisaarniarnerit aningaasalersornissaannut atornerlunneqarsinnaaneranut aarlerinaatinik suussusersiineq, naliliineq aammalu suliarinninneq. Tunngavinnik aalajangersaarnermi suliffeqarfiup ilaatigut nalilersussavai sullitanut immikkut ittunut, sumiiffinnut, niuerutinut, aamma ingerlaartitsivinnut tunngatillugu aarlerinaataasinnaasut.
2. Akiligassarsisitsinermut atatillugu aarlerinaatit ingerlaavartumik nakkutiginissaat, tassunga ilanngullugu annertuumik aarlerinaateqartoqarneranik attuumassuteqartunik takussutissaasunik pitsaassutsikkut aamma annertussutsikkut qinersineq.
3. Siulersuisut akiligassarsisitsisarneq pillugu politikkimi tunngavinnik aalajangersimasunik aalajangersaasinnaanerup pisariaqassusia nalilersussavaat, niuertuuffinnut imaluunniit aarlerinaatinut atuuttunik, taakkunani pisariussutsip, annertussutsip imaluunniit allap tamanna pisariaqartuutippagu. Siulersuit ilaatigut suliat aningaasalersorneqarnerannut, illuutit attartortinneqarnerannut, assartuinermut, nunalerinermut aamma aningaasaateqarfinnut aningaasaliisartunut il. il. tunngatillugu akiligassarsisitsisarnermut tunnagvinnik pisariaqartitsisoqarnera nalilersussavaat.
4. Suliffeqarfiup akiligassarsisitsisarneq pillugu politikkiani ilaatinneqartunut pissutsit atuuttut allaaneruppata, taava siulersuisut allannguinerit pisariaqartinneqartut pillugit pilersaarummik akuersissapput akiligassarsisitsisarneq pillugu politikki aalajangerneqarsimasoq naammassiniarlugu.

*Akiligassarsisitsisarneq pillugu siulersuisut qullersaqarfimmut najoqqutassarititai*

1. Akiligassarsisitsisarneq pillugu siulersuisut qullersaqarfimmut najoqqutassarititai § 6-imi piumasaqaatit nalinginnaasut naammassineqarnerisa saniatigut qullersaqarfimmut najoqqutassaliornikkut akiligassarsisitsisarnermi politikkimik pilersitsissapput. Aarlerinaatit § 6, imm. 3, nr. 2-mi ilaatinneqartut taamaallaat siulersuisunit akuerineqarsinnaapput. Aamma tamanna atuuppoq aarlerinaatinut, suliffeqarfiup aningaasaatigut tunngavigisaata 2 pct.-ii, imaassimanngippat siulersuisut appasinnerusumik killiliussaqartut.

Aalerinaatit ilaat, piumsaqaatitaqanngitsumik pitsaasumik isumannaatsumillu qularnaveeqqutitut akuerineqartoq, 2 pct-imik killiliussamik nalunaarsuinermut ilaatinneqanngilaq. Piumsaqaatitaqanngitsut pitsaasut isumannaatsullu tassaapput, atorniarnerit, qularnaveeqqutit aamma naalagaaffiit, regionit imaluunniit kommunit qularnaveeqqusiineri, aningaasaateqarfinniit qularnaveeqqusiinerit nalinginnaasut, statsobligationit aamma real- aamma skibskreditobligationit kiisalu illut pigisat ukioq naallugu atortakkat qularnaveeqqutigineqarneri annerpaamik ullormut nalingisa 50 pct.-iinut.

Aarlerinaatinik qaffaaneq, tassani siulersuisut qaammatini kingullerni 18-ini aarlerinaammik akuerinnissimallutik, aammalu qaffaaneq annerpaamik 25 pct.-iulluni aningaasanit siulersuisunit akuerineqartunit, ilaatinneqanngillat 2 pct.-imik killiliussami.

2 pct.-imik killiliussaq kinguneqarpat, siulersuisut toqqissisimanartumik aarlerinaatinut tunngatillugu akiligassarsisitsinerup ataatsimut pitsaassusaanik paasisaqannginnerannik, siulersuisut appasinnerusumik killiliussissapput.

Suliffeqarfinni anginerusuni, aningaasaliissutit matussuserneqarnissaat siunertaralugu IRB-metode-mik atuinissamut akuersissuteqartuni, killiliussaq qaffanneqarsinnaavoq, siulersuisut nalunaarfigineqarunik suliffeqarfiup akiligassarsisitsisarnermini aarlerinaatikkut ineriartortoqarneranik, nr. 38-43 minnerpaaffittut piumasaqaatinik qaangiisumik. Suliffeqarfinnut allanut aamma killiliussaq qaffanneqarsinnaavoq, suliffeqarfiup aningaasaqarnikkut tunngaviatigut aarlerinaatit 2 pct.-it sinneqartut pisariunngippata, assersuutigalugu sullitanut inuinnarnut aarlerinaatit pineqartillugit, imaluunniit 2 pct.-imik killiliussaq kinguneqassappat, siulersuisut aarlerinaatinik amerlavallaanik akuerinnittariaqalersillugu. Suliffeqarfiit, 2 pct. sinnerlugu killeqartut, immikkut eqqumaffigissavaat, nr. 38-miit 43-mut taaneqartut pillugit nalunaarusiornissaq aarlerinaatit ilanngullugit, siulersuisunit akuerineqartussanik, aarlerinaatinullu akisussaasuusup isumannaassavaa, siulersuisunut nalunaarutigisat kiisalu paasissutissat allat akiligassarsisitsinermi aarlerinaatinut tunngasut, nr. 43-mi taaneqartut pillugit siulersuisut aalajangiinissaminnut toqqissisimanartumik tunngaveqarnissaat. Tamatumani ilaapput niuernermi periuseq, akiligassarsisitsisarneq pillugu politikki aamma qullersaqarfimmut najoqqutassat kiisalu akiligassarsisitsisarnermi qullersat suliassanik isumaginnittarnerat.

1. Qullersaqarfimmut najoqqutassat makkua pillugit aalajangersakkanik imaqassapput:
2. Aarlerinaatit angissusaat, qullersaqarfiup siulersuisut peqataatinnagit akuerisinnaasaat.
3. Qanoq aarlerinaat nalunaarsorneqassanersoq najoqqutassani killiliussat naapertorlugit.
4. Qullersaqarfiup piginnaatitaaffii aarlerinaatinik akuersinissamut pisuni tuaviortuni (suliat tuaviuussat kingornatigut siulersuisunut tusaatissatut saqqummiunneqartussat).
5. Akiligassarsisitsissutinik annikillisaanissamut akuersissuteqarnissamut piginnaatitaaffiit, tassunga ilanngullugit akkord/moratorium, ernianik appaaneq aamma akiliutinik allanngortitsineq, kiisalu isumannaallisaatinik atuisinnaatitsilerneq, taarsigassarsiat nalikilliartornerannik aalajangersaaneq, aningaasarsiornermi qularnaveeqqusiinernik inissiineq, attartornissamut neriorsuutit aammalu annaasanik atorunnaarsitsineq (naatsorsuuserinermi kisitsinermik atorunnaarsitsineq).
6. Aarlerinaatit killingat, qullersaqarfiup akuersissutigisinnaasaa, kisianni kingornatigut siulersuisunut tusaatissatut saqqummiunneqartussaq.

*Aarlerinaatinik pingaarnerusunik ukiumoortumik misissuineq*

1. Ukiumoortumik pigisanik nalilinnik aamma akiitsunik annertunerusunik misissuinermut atatillugu siulersuisut, tak. § 6, imm. 3, nr. 3, suliffeqarfiup aarlerinaatai pingaarnerusutmisissortassavaat. Siulersuisut misissuinerminni aarlerinaat aammalu aalerinaatinut ataasiakkaanut periusissat nalilersussavaat, tassunga ilanngullugu nalilissallugu kingornatigut misissueqqittoqassanersoq. Misissuinermi aamma siulersuisut nalilersussavaat, nalikillisaasimanerit il. il. naammannersut.

**Akiligassarsisitsisarneq pillugu politikkimik allannguinermi qullersaqarfiup akisussaaffia**

1. Qullersaqarfiup isumannaassavaa, akiligassarsisitsisarneq pillugu politikkip allanngortitsinneqarnissaanik siulersuisut aalajangiineranni, tak. nr. 1-5, tamatuminnga toqqissisimanartumik suliffeqarfiup aaqqissuussaaneranut eqqussisoqarnissaa, tassunga ilanngullugit suliffeqarfiup suleriaasiini, aarlerinaatit pillugit aqutsinerani, suliffeqarfiup iluani misissuinerni aammalu nalunaarusiornerni.

**Akiligassarsisitsisarnermi atuuffiit immikkoortinneqarneri**

1. Akiligassarsisitsisarnermi, tak. § 11, tunngaviusumik inuup, inuit aamma aaqqissuussaanermi immikkoortortat akuersinissamut aamma akiligassarsinissamut periarfissanik pilersitsinissamut akisussaasuusut taavalu inuup, inuit aamma aaqqissuussaanermi immikkoortortat misissuinissamut aamma nalunaarusiornissamut akisussaasuusut akornanni atuuffiit immikkoortinneqarsimassapput. Suliffeqarfik SIFI-uppat imaluunniit G-SIFI-uppat, nalikillisaanerit aamma nuussinerit pillugit nalunaarsuineq aamma aalajangiineq tunngaviusumik inummiit, inunniit imaluunniit aaqqissuussaanermi immikkoortortaqarfimmiit pissaaq, akiligassarsisitsinissamut akuersissuteqarnermut peqataasimanngitsunit. Qullersaqarfinnut atuuffitsigut immikkoortitsinissaq piumasaqaataanngilaq.
2. Akiligassarsisitsinermi aarlerinaat pillugu akisussaaffik inummiissaaq imaluunniit aaqqissuussaanermi immikkoortortamiissaaq aarlerinaatip atuunnera naallugu.
3. Akiligassarsisitsisarnermi, tak. § 11, imm. 3, atuuffinnik immikkoortitsineqanngippat, suliffeqarfiup taarsiissutitut aaqqiinerinut ilaassapput misissuinerit inummit, inunnit imaluunniit aaqqissuussaanermi immikkoortortamit ingerlanneqartut.
4. Suliffeqarfiup isumannaassavaa, misissuinerit arlaannaannulluunniit attuumassuteqanngitsut taarsiissutitut aaqqiinerusut pitsaassusaasa toqqissisimanartuunissaat. Tamanna assersuutigalugu kinguneqarpoq, misissuinerit arlaannaannulluunniit attuumassuteqanngitsut inunnit akiligassarsisitsisarnermik ilisimasaqartunit ingerlanneqarnissaat.
5. Akiligassarsisitsisarnermi misissuinerit arlaannaannulluunniit attuumassuteqanngitsut misiliillattaarnerusinnaapput, suliffeqarfiup uppernarsarsinnaappagu, misiliillattaarnerit torersuunerat aammalu qaffasissumik isumannaassuseqarnerat, taamaallilluni suliassamik isumaginninneq toqqissisimanarluni akiligassarsisitsisarnermi aaqqissuussaanerup atorneqartup ataani.
6. Suliffeqarfiup angivallaannginnera pissutigalugu aaqqissuussaanermi naammaginartumik arlaannaannullu attuumassuteqanngitsumik misissuineq ingerlanneqarsinnaatinnagu, suliffeqarfik allanik taarsiissutitut aaqqiinernik pilersitsisinnaavoq, toqqissisimanartumik suliassamik isumaginnittoqarnera uppernarsarsinnaaguniuk. Tamatumani assersuutigalugu pineqarsinnaavoq, suliffeqarfiup siulersuisuinik annertusisamik peqataatitsineq.

**Akiligassarsisitsisarnermi suleriaaseq**

*Aarlerinaatinik akuersissuteqartarnermi suleriaaseq*

1. Aningaaserivik suleriaaseqassaaq, akiligassarsisitsisarneq pillugu politikkiminut, aarlerinaatit pillugit ilisarnaatitut kissaatigisaminut aammalu attuumassuteqartumik aaqqiinerminut naapertuuttumik aarlerinaatinik akuersissuteqartarnermut tunngavinnik aalajangersaasuusunik. Suleriaatsit isumannaassavaat, aningaaseriviup aarlerinaatit pillugit tulluartumik ilisimasaqarnissaa, tassunga ilanngullugit sullitat aningaasaqarnikkut inissisimaneri aammalu isumannaallisaanerit piumasaqaataasut. Suleriaatsit aamma isumannaassavaat, akiligassarsisitsinissamut aalajangiinerit sullitat siunissami naammattumik isertitaqarnissaasa aamma akiliisinnaassusaasa aammalu isumannaallisaanerit piumasaqaataasut tunngavigivallaarnagit qajannaatsumik tunngaveqartarnissaat, imaassimanngippat atorniarnermut isumaqatigiissut malillugu atorsimasat utertillugit akilerneqarnissaat isumannaallisaatit tuniniarneqarnissaannik tunngaveqartoq. Taamaattoq suleriaatsit aamma isumannaassavaat, aarlerinaatip attuumassuteqartutigut appartinneqarnissaa, aningaaseriviup isumannaallisaatinik isumaqatigiissuteqarneratigut, ilaatigut pingaarnertut aningaasaliisuniit qularnaveeqqusiititsinikkut kiisalu kaution-itigut.
2. Akuersissuteqarnermi toqqissisimanartumik aalajangiinissamut tunngavik nalinginnaasumik minnerpaamik immikkoortunik tulliuttunik imaqassaaq:
3. Sullitap siunissami isertitsissuteqarnissaata aamma akiliisinnaassusaata kiisalu sullitap pisussaaffimminik naammassinninnissamut piginnaassusaata aamma piumassusaata qajannaassusaannik nalilersuineq, tassunga ilanngullugu sullitap aningaasaqarnikkut inissisimanerata ajorseriarsinnaanera.
4. Sullitat inuinnaat pineqartillugit ilaatigut sullitap pigisavii nalillit, akiligassatigut inissisimanera aamma akissaatai pillugit paasissutissat, nalinginnaasumik aalajangersimasumik erniaqartitsilluni taarsersugassanik aningaasaliinermut atatillugu piumasaqaateqartoqarnerani.
5. Sullitanut inuinnarnut, sanaartukkanik pisisunut, pisinerup kingorna sullitap aningaasaqarnikkut inissisimaneranik paasissutissat.
6. Sullitanut inuussutissarsiortunut ilaatigut sullitap niuernermut periusaa, periusissiaa, niuerfiup iluani piginnaasai, aarlerinaatit pillugit piumassusaa, inunnik qitiusumik inissisimasunik pisariaqartitsinera, sullitai, pilersuisui il. il. siunissami isertitaqarnissamut aamma akiliisinnaassuseqarnermut pissutsit atuuttut aamma missingiussai kiisalu aningaasaqarnermi pissusiviusut aammalu ingerlatseqatigiiffissuarnut tunngatillugu attuumassuteqarneri pillugit paasissutissat.
7. Isumannaallisaanerit piumasaqaataasut nassuiaatigineri aamma nalilersorneri.
8. Aarlerinaatip qanoq utertillugu akilerneqarnissa aamma ernialerneqarnissaa pillugit paasissutissat.
9. Sullitap sukkanerusumik utertitsilluni akiliinissaanut periarfissaanik misissuineq.
10. Sullitap erniat qaffanneqarnerinit sunnerneqarsinnaassusaanik misissuineq, sullitaq pingaarutilimmik nikerartumik erniaqarpat imaluunniit erniaqarusuppat.
11. Sullitap aningaasat nalingisa allanngortarnerinut sunnerneqarsinnaassusaanik misissuineq, sullitaq pingaarutilimmik nunat allat aningaasaataat atorlugit atorsimappat imaluunniit atorniarusuppat.
12. Sullitap aalerinaatigisinnaasaanik misissuineq, avatangiisinit, inooqataanermit aamma aqutsisoqarnermit kinguneqartunik.
13. Paasissutissat allat, aningaaseriviup aarlerinaammik aamma aarlerinaatip akilerneqarnissaanik nalilersuineranut attuumassuteqartunik.
14. Aningaaseriviup ataatsimoorussamik nalilersuinera kiisalu isertitsinissaq naatsorsuutigineqartoq aarlerinaammut sanilliullugu illersorneqarsinnaanera pillugu aalajangiineq, aningaaseriviup akuersissuteqarnermut atatillugu pisussaaffittut tigusaanut.
15. Pisuni, attuumassuteqartuni, aalajangiinissamut tunngavik nalinginnaasumik minnerpaamik imaattunik imaqassaaq:
16. Sanaartornikkut suliniutinik aamma suliniutinik allanik, ataasimoorussamik aarlerinaatit pillugit nalilersuineq, assersuutigalugu aqutsisoqarnikkut, aqutsinikkut, siunnersuisartunik aamma suliassinneqartartunik piginnaaneqartunik atuisinnaanikkut, akuersissutinik attuumassuteqartunik piniarnikkut, aningaasaliinikkut, naammassinninnikkut, piareernikkut, attartortitsinikkut aamma tuniniaanikkut aarlerinaatinik.
17. Sanaartornikkut suliniutinut aamma suliutinut allanut attartortitsinermut imaluunniit tuniniaanermut piumasaqaatit, taarsigassarsiat tunniutinnginnerini.
18. Sanaartornikkut suliniutinut aamma suliutinut allanut, sullitaq naammattunik nammineq aningaasaliineranik nalilersuineq, taarsigassarsiat tunniutinnginnerini.
19. Kautionist-it attuumassuteqartut maannakkut aamma missingiussinikkut siunissami isertitassaat aamma akiliisinnaassusaat pillugit kiisalu aningaasaqarnikkut pissusiviusut pillugit paasissutissat.
20. Aaqqiinernik aarlerinaatinik millisaasussanik piumasaqaateqarneq, tassunga ilanngullugit qularnaveeqqutit, qularnaveeqqusiinermut akuersissutit, ingerlassinerit aamma atugassarititaasut allat aammalu piumasaqaatit ataasimoorussamik aalerinaatit pillugit nalilersuinermut mianerinninnikkut.
21. Aalajangiinermut tunngavigisatigut akiligassarsisitsinernut akuerisanut tamanut uppernasaateqartoqassaaq, tak. litra a aamma b.
22. Aningaaseriviit aarlerinaatinik akuerinnittarneq pillugu suleriaasii aamma nalinginnaasumik makkununnga tunngavinnik imaqassapput:
23. Pisuni qanoq ittuni aningaaseriviit isumannaallisaanermut piumasaqaateqarnissaq pillugu piumasaqartarnissaat, tassunga ilanngullugit isumannaallisaanermut piumasaqaatit qanoq ittut, aningaaseriviup, assersuutigalugu, pigisat nalillit aamma pingaarnertut aningaasaliisunit kautionit aningaasaliinermut atatillugu qularnaveeqqusiinissamut pimasaqaatigisai.
24. Isumannaallisaatit mianersortumik qanoq nalilersorneqassanersut niuernikkut pissutsit atuuttut eqqarsaatigalugit, tassunga ilanngullugit makkununnga tunngaviit:
25. Nalilersueriaatsinik qinersineq, suliffiup iluaniit imaluunniit avataaniit nalilersuinermut immikkut ilisimasalinnik atuinikkut imaluunniit naatsorsueqqissaariaatsitigut, akiusunut iluarsiinikkut imaluunniit periuseq alla nalinginnaasoq atorlugu. Periutsimik qinersinermi isumannaallisaatit assigiinngitsut pineqartillugit piginnaanerit immikkut ittut aamma pisariussuseq aningaaseriviup mianerissavai.
26. Suliffiup iluaniit imaluunniit avataaniit nalilersuinermut immikkut ilisimasalinnik toqqaaneq. Tunngaviit isumannaassavaat naammattumik immikkut ilisimasaqarneq aammalu nangassallugit immikkut soqutigisalittut inissisimanerusinnaasut naliliinerup imaluunniit akiligassarsisitsinissamut akuersissuteqarnerup inerneranut tunngatillugu.
27. Avatangiisinut, inooqataanermut aammalu aqutsisoqarnermut pissutsinik isumannaallisaatip nalinganut sunniuteqartussatut isigineqartunik peqataatitsineq.
28. Rating-imik aamma kreditscoring-imik atuinerup qanoq annertutigisumik aalajangiinissamut tunngavigisanut allanut piumasaqaatinik appaasinnaanera imatut pisoqartillugu, aningaaseriviup rating-inik imaluunniit kreditscoremodel-inik atuinerani sullitap akiligassarsisinneqarsinnaaneranik nalilersuinermut atatillugu.
29. Aarlerinaatit qanoq nalunaarsorneqassanersut, tassunga ilanngullugu aarlerinaatinik patajaallisaaneq sullitat ataqatigiittut peqatigalugit, tak. nr. 3, litra b, kiisalu niuernermut aamma illuatungerisanut tunngatillugu aarlerinaatinik nalunaarsuineq.
30. Sullitaminnganniit imaluunniit allaninngaanniit pissarsiarineqarsinnaasuniiit qanoq annertutigisumik paasissutissanut uppernarsaatinik piniartoqarsinnaanera, akuersissuteqarnermut tunngavisani ilaasunik.
31. Akiligassarsisitsinissamut uppernasaatip aamma isumaqatigiissummut tunngaviup ilusilersorneqarnissaat qanoq isumannaarneqassanersut, taamaaliornikkut aningaaseriviup iluani paatsooqatigiinnerusinnaasut aamma kukkusumik paasinninnerusinnaasut sapinngisamik pinngitsoortikkumallugit sullitamut aammalu illuatungiusunut allanut attuumassuteqartunut tunngatillugu.
32. Akiligassarsisitsisarneq pillugu politikkimi pingaarnertut malittarisassaniik aamma killiliussaniik nikingasunik aamma atuutsitsinngitsunik suliaqarneq nr. 3, litra h naapertorlugu.
33. Realkreditinstituti suleriaaseqassaaq, aarlerinaatinik akuersissuteqartarnermut tunngavinnik aalajangersaasuusunik akiligassarsisitsisarneq pillugu politikkerisaq, aarlerinaatinut ilisarnaatissatut kissaatigisaq kiisalu aaqqiineq attuumassuteqartoq naapertorlugit. Suleriaatsit isumannaassavaat, aalerinaatinut tunngatillugu suliffeqarfiup naleqquttumik ilisimasaqarnissaa, tassunga ilanngullugit sullitat aningaasaqarnikkut inissisimaneri aamma isumannaallisaatit piumasaqaataasut. Tamatuma saniatigut suleriaatsit isumannaassavaat, akiligassarsisitsinissamik aalajangiinerni sullitap siunissami isertitaqarnissaata aamma akiliisinnaassusaata qajannaassusaanik naammattumik tunngaveqarnissaq aammalu isumannaallisaatit piumasaqaataasut tunngavigivallaannginnissaat, imaassimanngippat isumaqatigiissut malillugu taarsigassarsiat akilerlugit utertinneqarnerat isumannaallisaatinik tuniniaanermik tunngaveqartoq.
34. Akuersissuteqarnermi toqqissisimanartumik aalajangiinissamut tunngavik nalinginnaasumik minnerpaamik immikkoortunik tulliuttunik imaqassaaq:
    1. Sullitap siunissami isertitsissuteqarnissaata aamma akiliisinnaassusaata kiisalu sullitap pisussaaffimminik naammassinninnissamut piginnaassusaata aamma piumassusaata qajannaassusaannik nalilersuineq, tassunga ilanngullugu sullitap aningaasaqarnikkut inissisimanerata ajorseriarsinnaanera.
    2. Sullitat inuinnaat pineqartillugit ilaatigut sullitap pigisavii nalillit, akiligassatigut inissisimanera aamma akissaatai pillugit paasissutissat, nalinginnaasumik aalajangersimasumik erniaqartitsilluni taarsersugassanik aningaasaliinermut atatillugu piumasaqaateqartoqarnerani.
    3. Sullitanut inuinnarnut, sanaartukkanik pisisunut, pisinerup kingorna sullitap aningaasaqarnikkut inissisimaneranik paasissutissat.
    4. Sullitanut inuussutissarsiortunut ilaatigut sullitap niuernermut periusaa, periusissiaa, niuerfiup iluani piginnaasai, aarlerinaatit pillugit piumassusaa, inunnik qitiusumik inissisimasunik pisariaqartitsinera, sullitai, pilersuisui il. il. siunissami isertitaqarnissamut aamma akiliisinnaassuseqarnermut pissutsit atuuttut aamma missingiussai kiisalu aningaasaqarnermi pissusiviusut aammalu ingerlatseqatigiiffissuarnut tunngatillugu attuumassuteqarneri pillugit paasissutissat.
    5. Isumannaallisaanerit piumasaqaataasut nassuiaatigineri aamma nalilersorneri.
    6. Sullitap aarlerinaatigisinnaasaanik misissuineq, avatangiisinit, inooqataanermit aamma aqutsisoqarnermit pissutsinit aallaaveqartunik.
    7. Sanaartukkamik naliliineq uani malittarisassat inatsimminngaanneertut naapertorlugit.
    8. Sullitap erniat qaffanerinit sunnerneqarsinnaaneranik misissuineq, sullitaq nikerartumik erniaqarpat pingaarutilimmik imaluunniit kissaateqarpat.
    9. Sullitap aningaasat nalingisa allanngorarnerannit sunnerneqarsinnaaneranik misissuineq, sullitaq allamiut aningaasaataat atorlugit atorsimappat pingaarutilimmik imaluunniit kissaateqarpat.
    10. Rating-imik aamma kreditscoring-imik atuinerup nassuiaatigineqarnera, tamanna attuumassuteqartillugu.
    11. Aarlerinaatit qanoq nalunaarsorneqassanersut, tassunga ilanngullugu aarlerinaatinik patajaallisaaneq sullitat ataqatigiittut peqatigalugit, tak. nr. 3, litra b.
    12. Suliffeqarfik qanoq pisoqarnerani annertusisamik isumannaallisaanissamut piumasaqarnersoq, tassunga ilanngullugu pingaarnertut aningaasaliisumik kautioni.
    13. Sullitamit imaluunniit allaninngaanniit pissarsiarineqarsinnaasunit qanoq annertutigisumik paasissutissat pillugit uppernarsaanermik piniartoqassanersoq, akuersissuteqarnissamut tunngavimmut ilaasunik.
    14. Akiligassarsisitsinissamut uppernasaatip aamma isumaqatigiissummut tunngaviup ilusilersorneqarnissaat qanoq isumannaarneqassanersut, taamaaliornikkut aningaaseriviup iluani paatsooqatigiinnerusinnaasut aamma kukkusumik paasinninnerusinnaasut sapinngisamik pinngitsoortikkumallugit sullitamut aammalu illuatungiusunut allanut attuumassuteqartunut tunngatillugu.
    15. Akiligassarsisitsisarneq pillugu politikkimi pingaarnertut malittarisassaniik aamma killiliussaniik nikingasunik aamma atuutsitsinngitsunik suliaqarneq nr. 3, litra h naapertorlugu.
35. Aalajangiinermut tunngavigisatigut akiligassarsisitsinernut akuerisanut tamanut uppernasaateqartoqassaaq, tak. litra.
36. Tamanna suliffeqarfimmut attuumassuteqarpat, aarlerinaatinik akuersissuteqarnissamut suleriaatsit aamma nalinginnaasumik makkununnga tunngavinnik imaqassapput:
    1. Sanaartornissamut attartornikkut aningaasaliineq, tassunga ilanngullugit piukkunnaateqartumik sanaartornermik nakkutilliineq, aammalu qanoq sanaartornermut naafferartumik akilersuinerit sanaartornerup naammassiartuaarnera ilutigalugu pisassanersut.
    2. Aningaasaateqarfinnik aningaasaliisartunik il. il. aningaasalersuineq, tassunga ilanngullugit nuussinerit qanoq ittut suliffeqarfiup peqataaffigissallugit kissaatigisai pillugit killiliineq, sullitap akiligassarsiniarnikkut nalinganut piumasaqaatit, isumannaallisaanissamut piumasaqaatit aamma atugassarititaasut allat.
    3. Aarlerinaatinik akuersissuteqarnermut stop-loss klausul-it qanoq aalajangersarneqassanersut, fastsættes ved bevilling af eksponeringer, pappialanik nalilitsigut isumannaallisaanissamut piumasaqaatinik imaluunniit aningaasaqarnikkut atortut ikililerneqartut inissisimanerinik imaqartut.
    4. Nunat allamiut aningaasaataannik atorniarnermi akiligassarsisitsinermi aarlerinaatit qanoq eqqumaffigineqassanersut.
    5. Avatangiisinik piujuaannartitsisumik aningaasaliineq, tassunga ilanngullugit akissaateqarfimmi piujuaannartitsisutut inissisimanermut piumasaqaatit, aamma qanoq atorniarnermut siunertarisap piumasaqaatinut naammassinninnissaa isumannaarneqassanersoq, aamma sullitaq taakkua ingerlaavartumik malittarinissaannut piginnaaneqassasoq aammalu piumassuseqassasoq.
37. Aallaavittut suliffeqarfiup taamaallaat sanaartukkat aningaasaliiffigisinnaavai, sullitap sanaartukkamut pingaarnertut siunertaa tassaappat ingerlatseqatigiiffissuarnut avataaniittunut attartortitsinissaq, sanaartugaq akiliisinnaassutsimut iluaqutaassappat. Tassani piumasaqaataassaaq aalajangersimasumik erniaqartitsinissaq aammali akilersuititsinissaq.
38. Taamaattoq pisuni immikkut ittuusuni suliffeqarfiup sanaartukkat aningaasaliiffigisinnaavai akiliisinnaasutsikkut iluaqutitaqanngitsumik, suliffeqarfiup uppernarsarsinnaappagu tamanna akiligassarsisitsinikkut illersorneqarsinnaasoq. Pisuni taamaattuni, tassunga ilanngullugit sanaartukkanik taamaattunik pilersitsineq, ineriartortitsinermut aamma pilersitsinermut aningaasaliinermi suleriaatsit piumasaqaatit taarsiissutaasut imaluunniit aaqqiinerit suut piussanersut aningaasaliinerup illersorneqarsinnaanera isumannaarniarlugu tunngavinnik imaqassapput. Taarsiissutitut piumasaqaatit imaluunniit aaqqiinerit nalinginnaasumik minnerpaamik piumasaqaatinik makkuninnga imaqassapput
    1. sullitap isertitaqarluarnissaanik pitsaasumik akiliisinnaassuseqarluni aammalu aningaasaqarnikkut patajaassuseqarluni,
    2. suliffeqarfiup nalilerpaa, suliaqarfimmi pineqartumi sullitaq misilittagaqartoq aammalu piginnaasaqartoq,
    3. sullitaq tulluartumik nammineq aningaasaleeqataavoq, aamma
    4. ilimanaateqartitsisoqarpoq, sanaartukkatigut akiliisinnaassutsip sivisunerpaamik ukiuni 3-ni pitsaasuunissaa, imaluunniit sanaartugaq tunineqarumaartoq suliffeqarfiup aningaasaliineranik matussusiisussamik.

Taamaattoq immikkoortoq iv pisuni arlalinni tunngavinnut immikkoortunut aningaasaliinernut atuutissanngilaq. Suliffeqarfiup tunngavinnut immikkoortunut aningaasaliinerani ataatsimut aarlerinaataa toqqissisimanartuussaaq.

1. Pigisap akiliisinnaassutsimik pilersitsisinnaaneranik suliffeqarfiup nalilersuinera nalinginnaasumik pigisap aningaasanik ingerlaartitsinerata qajannaassusianik nalilersuinermik ilaqassaaq makkuninnga immikkoortulimmik, pigisap suussusianik, angissusianik aamma inissisimaneranik kiisalu attartornerup piffissaligaaneranik mianerinnittumik:
   1. Attartortut katitigaanerat aamma attartornermut atugassarititaasut kiisalu attartortut akiliisanermik pissusiat.
   2. Attartukkap attartortinneqarsinnaaneranut periarfissat aamma atugassarititatigut allanngortitsinikkut attartukkamik attartortitsinerusinnaasumi aningaasat ingerlaarnerisa sunniuteqarnerat.

*Aarlerinaatinik aamma akiligassarsisitsinermi aarlerinaatinik allanik ingerlaavartumik nakkutilliineq pillugu suleriaatsit*

1. Aningaaserivik suleriaaseqassaaq, aarlerinaatinik aamma akiligassarsisitsinermi aarlerinaatinik allanik ingerlaavartumik nakkutilliinermut tunngavinnik aalajangersaasunik. Suleriaatsit isumannaassavaat, sullitat aamma isumatusaarluni iliuutsit eqqarsaatigalugit aningaaseriviup akiligassarsisitsinermi aarlerinaatitut pisussaaffittut tigusimasaasa ineriartornerisa nutartikkamik aningaaseriviup takunnissinnaanera. Taamalilluni aningaaserivik akiligassarsisitsinermi aarlerinaammik annikillisitsisussanik aalajangiinissamut toqqissisimanartumik tunngaveqassaaq.
2. Aningaaseriviup akiligassarsisitsinermi aarlerinaatigisaanik toqqissisimanartumik nakkutilliineq nalinginnaasumik minnerpaamik immikkoortunik makkuninnga ilaqassaaq:
3. ingerlaavartumik eqqortumik inissiineq akiligassarsisitsinermi aarlerinaatitut missingiussaq aallaavigalugu, tak. nr. 25, tassunga ilanngullugu aningaaserivik sullitaminik aarlerinaatitigut eqqortumik inissiisinnaanera pillugu ukiumut ataasiarluni misiliineq.
4. Aarlerinaatinik ajornartorsiutaasunik aamma aarlerinaatinik akiligassarsisitsinikkut oqilisaanneqartunik kiisalu aarlerinaatit allat kissaatigisamut sanilliullugu qaffasinnerusumik aarlerinaateqartunik suussusersiineq, nakkutilliineq aamma suliarinninneq, aammalu aalerinaatit taakkua pillugit ingerlariaqqinnissami iliuusissatut pilersaarutinik aalajangersaanissaq.
5. Aningaaseriviup aarleriaatinik eqitigaanik malinnaaffiginninneq, tassunga ilanngullugit suliaqarfiit aalajangersimasut iluini eqiterinerit, isumannaallisaanerit aalajangersimasut iluini eqiterinerit aamma aalerinaatinik annertuunik eqiterineq, assersuutigalugu aningaaseriviup aningaasatigut tunngavianik 2 pct.-imik imaluunniit 5 pct.-imik qaangiisunik.
6. Erniat aarlerinaataannut killiliussanik aningaaserivimmit aalajangersarneqarsimasunik ingerlaavartumik nakkutiginninneq, tak. nr. 2, litra h.
7. Iliuutsit, iliuutsit ilaannakuusut aamma aarlerinaatit ataasiakkaat qaffasissusaat aarlerinaammut aningaaseriviup eqqorneqaatigisaanut tunngatillugu illersorsinnaasumik inissisimasoqarnera pillugu ingerlaavartumik nakkutiginninneq.
8. Iliuutsinut, iliuutsinut ilaannakuusunut aamma aarlerinaatit ataasiakkaat qaffasissusaannut akiligassarsisitsinermut atatillugu aarlerinaatit qaffannerinik annertussutsikkut aamma pitsaassutsikkut takussitissanik attuumassuteqartunik ingerlaavartumik nakkutilliineq.
9. Aningaaseriviup aarlerinaataanik ataasiakkaanik toqqissisimanartumik nakkutilliinermi nalinginnaasumik minnerpaamik immikkoortut tulliuttut ilaatinneqassapput:
10. Illersorneqarsinnaasumik sippuilluni atuineq pillugu aqutsineq, aningaaseriviup sapinngisamik sukkanerpaamik sullitat kinaassusersinissaannut aammalu isumaginissaannut isumannaarisoq, tassani sippuilluni atuineq imaluunniit akiligassaqarneq sullitap aningaasaqarnikkut ajorseriaateqarneranik pissuteqarluni.
11. Sippuilluni atuineq aamma akiligassaqarneq pillugit ulluinnarni suliarinninnermut najoqqutassat aamma sippuilluni atuinerit annertuut imaluunniit uteqqiasut aamma akiligassat pillugit najoqqutassat, tassani sippuilluni atuinerit aamma akiligassat tunngaviusumik takussutissaallutik akiligassarsisitsinermik ajorseriaatitut, tak. aningaasarsiorneq pillugu aningaaserivinnut aamma fondsmæglerselskabinut il. il. nalunaarusiat pillugit Kalaallit Nunaannut nalunaarummi ilanngussaq 10-mi nr. 37.
12. Sullitaniit naatsorsuutinik, ukiumoortumik nalunaarsuutinik aamma aningaasartuutissatut missingersuutinik il. il. misissuineq, tassunga ilanngullugu suliffeqarfiup iluani imaluunniit avataani pissutsit pingaarutilimmik piffissami sinneruttumi akiligassamik isumaginnissinnaassutsimik allanngortitsisimanersut.
13. Isumannaallisaatinik naammattumik, nutarterisumik aammalu mianersortumik ingerlaavartumik nalilersuineq.
14. Akiligassarsisitsinermut atugassarititaasut aamma piumasaqaatit eqquutsinneqarneri, aamma akiligassarsisitsinermi aarlerinaatip aningaaseriviup akiligassarsisitsisarneq pillugu politikkianut naapertuunnerat pillugit ingerlaavartumik malittarinninneq.
15. Pissutsinik allanik suussusersineq, sullitap akiligassaminik isumaginninnissaanut pingaaruteqarsinnaasunik, tassunga ilanngullugit aqutsisoqarnikkut, niuernikkut, unammilleqatigiinnikkut aammalu teknologikkut pissutsit.
16. Sanaartukkat attartortittakkat akiliisinnaassusaat pillugu ingerlaavartumik nakkutilliineq, tak. nr. 20, aamma akiliisinnaassutsip ajorseriarsinnaaneranut aarlerinaat, sualummik aningaasaliinerup ilaata pingaarutillip nikerartunik erniaqartinneqarnerani imaluunniit akilersuinertaqannginnerani.
17. Aarlerinaatinik kissaatigineqartumit annertunerusumik aarlerinaatilinnik nakkutilliineq aningaaseriviup immikkut eqqumaffiginninnissaanik piumasaqarpoq aammalu nalinginnaasumik minnerpaamik immikkoortunik tulliuttunik ilaatitsissalluni:
18. Iliuusissatut pilersaarut, aningaaseriviup sullitamut tunngatillugu malitsiusunik iliuuserisassaanik erseqqissaasoq, annaasat minnerpaaffimmiitinnissaat imaluunniit sullitamut tunngatillugu aningaaseriviup aarlerinaatitigut annikillisaanissaa siunertaralugu. Iliuusissatut pilersaarutip aallaavigivaa, sullitamut tunngatillugu aarlerinaatip ataannartinneqarnissaanik imaluunniit akilerneqarnissaanik aningaaserivik kissaateqarnersoq. Nalinginnaasumik iliuusissatut pilersaarut akiligassarsisitsussutinik annikillisaanermik, isumannaallisaatinik piviusunngortitsinermik, isumannaallisaatinik nutaanik pilersitsinermik, sullitamut tunngatillugu aarlerinaatinik annertusaanermik imaluunniit taamaatitsinermik, sullitap ingerlatsineranik ingerlaavartumik malittarinninnermik, qanoq akulikitsigisumik imaluunniit akuttutigisumik ataatsimiittarnermik il. il. atuineq pillugu isummersornermik imaqassaaq.
19. Aningaaseriviup qaqugukkut sullitap aningaasaqarnernikkut inissisimanera pillugu atortussanik nutartikkanik aamma aaqqitanik piniartarnissaanut najoqqutassat kiisalu nalunaarsuinerup tamatuma qanoq akulikitsigisarnissaa.
20. Sullitap aningaasaqarnikkut inissisimanera eqqortoq pillugu isummerneq. Naliliinermut ilaapput pigisat nalillit, aningaaseriviup qularnaveeqqusiussimasai, aamma pigisat nalillit allat, taakkua sullitap aningaasaqarnikkut inissisimaneranut pingaaruteqarpata.
21. Akiligassarsisitsinermi oqilisaanernik atuinermut aamma nalunaarsuinermut aammalu taakkuninnga malittarinninnermut najoqqutassat kiisalu akiligassarsisitsinermi oqilisaanerup atornerata kingunerissaneraa aarlerinaatip ajornartorsiortutut inissinneqarnissaa pillugu nalilersuinissamut najoqqutassat. Akiligassarsisitsinermi oqilisaanernik atuinerup sapinngisamik siunertarissavaa sullitap aningaasaqarnikkut ajornartorsiutaanik ingerlaavartumik aaqqiinissaq akiligassarsisitsinermi oqilisaanernik sivikinnerusunik aamma sivisunerusunik illugiisitsinikkut. Sullitap tamanut saqqumisumik qaangiutiasumillu aningaasaqarnikkut ajornartorsiornerani, imaluunniit ingerlaavartumik aaqqiinissaq periarfissaanngippat, suliffeqarfiup akiligassarsisitsinermi oqilisaanernik atuinissaq isumaliutigisariaqarpaa sivisunerpaamik ukiuni marlunni piffissaliinikkut, taamatut pisoqarnissaa sioqqullugu sullitaq takutitsisimappat piginnaaneqarluni aamma piumassuseqarluni pisussaaffimminik eqquutsitsinissamut aammalu aningaaseriviup suleqatiginissaanut.
22. Aarlerinaatit ajornartorsiortutut inissinneqarnerisa atorunnaarnerinut aamma akiligassarsisitsinermi oqilisaanerit atorunnaarnerinut najoqqutassat.
23. Akiligassarsisitsinermi oqilisaanerit atorneqartut pitsanngoriaatinik kissaatigineqartunik kinguneqarnerat pillugu nakkutilliineq, aammalu aarlerinaammut ataatsimut akiligassarsisitsinermi oqilisaanernik uteqqiasumik atuinnginneq.
24. Allaqqassaaq, ukiumoortumik aarlerinaatinik misissuineq, siulersuisut misissuinerannut ilaatinneqanngitsoq, tak. § 6, imm. 3, nr. 3, ingerlanneqassasoq, tassunga ilanngullugu aarlerinaatit sorliit misissorneqassanersut, misissuineq aaqqissuussanermi qanoq qaffasitsigisumi ingerlanneqassanersoq, aammalu tamatuma ineranik nalunaarusiorneq qanoq ingerlanneqassanersoq.
25. I de situationer, hvor det er relevant, vil overvågningen af pengeinstituttets eksponeringer almindeligvis videre omfatte:
26. Sanaartornissamut atorniarnikkut aningaasaliinermik nakkutilliineq, tassunga ilanngullugit piukkunnaateqartumik sanaartornermik nakkutilliinikkut aamma sanaartukkap naammassiartornera ilutigalugu naafferartumik akilersugassanik akiliisarnikkut.
27. Suliniutinik suugaluartunilluunniit nakkutilliineq, tassunga ilanngullugit aqutsisoqarnikkut, aqutsinikkut, piginnaaneqartunik siunnersuisartoqarsinnaanikkut aamma sanaartortitsisoqarsinnaanikkut, akuersissutinik attuumassutilinnik piniarnikkut, aningaasaliinikkut, ingerlatsinikkut, naammassinninnikkut, attartortitsinikkut aamma tuniniaanikkut aarlerinaatinik.
28. Qularnaveeqqutinik atorniarnermut tunngaviusunik naliliineq, tassunga ilnngullugit qularnaveeqqutinik naammassinngitsuukkanik aaqqiineq, atorniarnerup procentiatut aalajangikkamik aarlerinaatimut atuuttuusumik nakkutilliineq, kiisalu qularnaveeqqutit siammarneri, pingaarnersiuinermi inissisimaneq, ilusiliineq, imarisaasut allat, nuussisinnaaneq aammalu qularnaveeqqutinik atorniarnermut tunngaviusunik aqutsineq ataavartoq.
29. Sullitat pappialat nalilitsigut inissisimanerinik nakkutilliineq, aningaasarsiornermi atortut ikililerneqartut aamma nunat allat aningaasaat atorlugit atorniarneq, tassunga ilanngullugu stop-loss klausulinik eqquutsitsineq.
30. Forretningsgangene skal indeholde krav til hyppigheden for udførelsen af pengeinstituttets overvågning.
31. Aningaaserivik, obligationinik immikkut matussuserneqarsimasunik atuutsitsilernissamut akuersissuteqartoq, inatsit naapertorlugu LTV-mik ingerlaavartumik nakkutilliinissamut aamma ilassutitut isumannaallisaatinik naatsorsuinermut aammalu inissiinermut suleriaaseqassaaq.
32. Realkreditinstituti suleriaaseqassaaq, ingerlaavartumik nakkutilliineq pillugu tunngavinnik aalajangersaasunik. Realkreditinstitutip aarlerinaataanik toqqissisimanartumik nakkutilliineq nalinginnaasumik immikkoortunik tulliuttunik imaqassaaq:
33. Akiligassanik sulerinninneq.
34. Aarlerinaatinik ataasiakkaanik malittarinninneq qanoq pissanersoq, tassunga ilanngullugit sullitaniit aamma kautionistiniit il. il. naatsorsuutinik, ukiumut nalunaarsukkanik aamma missingersuutinik il. il. misissuineq.
35. LTV-mik ingerlaavartumik nakkutilliineq.
36. Akiligassarsisitsisarfinnut aamma aningaasaliinermik ingerlatseqatigiiffinnut nakkutilliinermut piumasaqaatit pillugit Europa-Parlamentip aamma Rådip peqqussutaani (EU) nr. 575/2013-imi 26. juni 2013-imeersumi artikeli 208, imm. 3, inatsisikkut Kalaallit Nunaannut atuutilersinneqartoq, naapetorlugu pigisat nalillit qularnaveeqqutigisat nalinginik nakkutilliineq ataavartoq, tassunga ilanngullugit makkununnga tunngavigisat:
    1. Nalinik nakkutilliinerup akulikissusaa, pigisap nalillip qanoq ittuussusaanut, pigisap nalillip qanoq inneranut, nalinganut, taarsigassarsiat akiligassarsisitsisarnikkut pitsaassusaannik, taarsigassarsiat qaffasissusaannut aamma niuernikkut pissutsit ineriartornerinut mianerinnittumik. Inissiani isumannaallisaatit minnerpaamik ukiut pingasukkaarlugit nakkutigineqartassapput, aammalu niuernikkut sanaartukkani isumannaallisaatit minnerpaamik ukiumut ataasiarluni nakkutigineqartassapput.
    2. Nakkutilliinermut periutsit. Periutsimik qinersineq sanaartukkap qanoq ittuussusaanut aamma sanaartukkap nalinganut tulluarsagaassaaq. Periutsinut ilaatinneqassaaq naliusutut naatsorsuutigineqartunik tulluartumik qulakkeerineq.
    3. Isumannaallisaatit nutaamik nalilerneqarnissaannut pissutsit kinguneqartussat, nakkutilliineq imaluunniit pisut allat tunngavigalugit.
37. Realkreditinstitutip kisitsisitigut takussutissioriaatsinik, akiusunut iluarsiinermik imaluunniit nalilersuinermut periutsimik tamanut atugassiamik allamik atuinera aamma isumannaallisaatit nalinganik nakkutilliinera. Tunngavinnut ilaatinneqassapput nakkutilliineq naammattoq aamma periutsip aarlerinaataanik aqutsineq aammalu periutsimut tunngatillugu qularneq.
38. Erniat aarlerinaataasa killinginik realkreditinstituttimit aalajangersarneqartunik ingerlaavartumik nakkutilliineq, tak. nr. 2, litra h.
39. Inatsit naapertorlugu ilassutitut isumannaallisaatimik naatsorsuineq aamma piumasaqarneq.
40. Akiligassarsisitsinermi aarlerinaatitut missingiussaq aallaavigalugu ingerlaavartumik inissiineq eqqortoq, tak. nr. 25, tassunga ilanngullugu realkreditinstitutip eqqortumik sullitanut tunngatillugu aalerinaatitigut inissiisinnaaneranik ukiumut ataasiarluni misiliineq.
41. Aarlerinaatinik ajornartorsiutaasunik, akiligassarsisitsinermi oqilisaanerit aarlerinaataannik kiisalu allanik aarlerinaatinik kissaatigineqartumit qaffasinnerusumik aalerinaatilinnik suussusersineq, nakkutilliineq aamma suliarinninneq, aammalu aarlerinaatinut taakkununnga ingerlaqqinnermi iliuusissatut pilersaarutinik aalajangersaaneq. Realkreditinstitutip periutsimik qinersinera nalinginnaasoq apeqqutaatinnagu aarlerinaatinut 2 mio. kr.-nit sinneqartunut ajornartorsiutaasunut isumannaallisaatinik nalilersuineq suliffeqarfiup iluaniit imaluunniit avataaniit nalilersuisartumit immikkut ilisimasalimmit ingerlanneqassaaq inissianut minnerpaamik ukiut pingasukkaarlugit aammalu minnerpaamik ukiumut ataasiarluni inuussutissarsiutitut sanaartukkanut.
42. Akiligassarsisitsinermi oqilisaanernik atuinermut aamma nalunaarsuinermut aammalu malittarinninnermut najoqqutassat kiisalu akiligassarsisitsinermi oqilisaanernik atuinerup aarlerinaatip ajornartorsiortutut inissinneqarnissaanut kinguneqarsinnaanera pillugu nalilersuinermut najoqqutassat. Akiligassarsisitsinermi oqilisaanerinik atuineq sullitap aningaasaqarnikkut ajornartorsiutai pillugit sapinngisamik ingerlaavartumik aaqqiiniarnerussaaq, akiligassarsisitsinermi oqilisaanernik sivikinnerusunik aamma sivisunerusunik ataqatigiissilluni atuinikkut. Sullitap tamanut saqqummisumik qaangiutiasumik aningaasaqarnikkut anjornartorsiuteqartarnera, imaluunniit ingerlaavartumik aaqqissuteqarnissamut periarfissaqanngitsillugu, taava realkreditinstituti sivisunerpaamik ukiut marluk piffissaliinikkut akiligassarsisitsinermi oqilisaanernik atuinissamik eqqarsaatersuuteqartariaqarpoq, tassani piumasaqaataalluni sullitap pisup pinnginnerani pisussaaffimminik naammassinninnissamut aammalu realkreditinstitutimik suleqateqarnissamut pisinnaassutsiminik aamma piumassutsiminik takutitsisimanissaa.
43. Aarlerinaatit ajornartorsiortutut inissisimajunnaarnissaannut aamma akiligassarsisitsinermi oqilisaanerit atorunnaarnissaannut najoqquttassat.
44. Akiligassarsisitsinermi oqilisaanerit atorneqartut pitsanngoriaatinik kissaatigineqartunik kinguneqarnersut pillugu, aamma aarlerinaammut ataatsimut akiligassarsisitsinermi oqilisaanernik uteqqiasunik atuinnginnissaq pillugu nakkutilliineq.
45. Realkreditinstitutip aarlerinaatit katersugai, tassunga ilanngullugit katersukkat suliaqarfinnut aalajangersimasunut tunngasut, katersukkat sanaartukkanut aningaasaliiffigisanut aalajangersimasunut tunngasut aamma katersukkat aarlerinaatinut angisuunut tunngasut, assersuutigalugu realkreditinstitutip aningaasaqarnikkut tunngavianik 2 pct.-imik imaluunniit 5 pct.-imik qaangiisut.
46. Akiligassarsisitsinermut atugassarititaasut aamma piumasaqaatit eqquutsinneqarnerinik ingerlaavartumik malinnaaneq, aamma akiligassarsisitsinerup aarlerinaataa realkreditinstitutip akiligassarsisitsineq pillugu politikkianut naapertuunnissaa.
47. Sanaartukkani attartortittakkani akiliisinnaassutsimik ingerlaavartumik nakkutilliineq, tak. nr. 20, aamma akiliisinnaassutsip ajorseriarsinnaaneranik aarlerinaammik, sualummik aningaasaliinerup pingaarutillip ilaa nikerartunik erniaqarpat imaluunniit akilersuinissamut piumasaqaatitaqanngippat.
48. Suliffeqarfiup iliuusissatut, ilaannakortumik iliuusissatut aamma ataasiakkaatigut aalerinaateqartumik inissisimasunik akiligassarsisitsinermi aarlerinaammik nakkutilliineq pillugu suleriaasiisa isumannaassavaat, suliffeqarfiup aarlerinaatinut tunngatillugu ilisarnaatitut kissaataa eqqarsaatigalugu illuatungaanut ineriartorneq imaluunniit illuatungaanut nikingassuteqarneq pillugit pisariaqanngitsumik kinguarsaanertaqanngitsumik minnerpaaffittut nalunaarusiornissaa aaqqissuussaanermi qulaaniittunut, ineriartornerup nalilersornissaanut aammalu aaqqiinerit tulluartut pillugit aalajangiinissamut akisussaasuusunut.

*Sullitat aalerinaatitigut inissinneqartarnerat pillugu suleriaatsit*

1. Suliffeqarfik suleriaaseqassaaq, suliffeqarfiup sullitaanik aalerinaatitigut inissiinermut tunngavinnik aalajangersaasunik, periutsinik imaluunniit iliuusissanik atuinikkut. Suleriaatsit isumannaassavaat, suliffeqarfik sullitaminik eqqortumik aalerinaatitigut inissiinissaa, tamanna peqataassalluni, suliffeqarfiup akiligassarsisitsissutinik sullitanut tunngasunik tamakkiisumik isiginnissinnaanissaanut.

Iliuusissanut, Finanstilsynetimiit IRB-akuersissummut ilaatinneqanngitsunut, suliffeqarfiup sullitaanik aalerinaatitigut inissiinermut suleriaatsit, nalinginnaasumik minnerpaamik immikoortunik tulliuttunik imaqassapput:

1. Suliffeqarfinnut, sullitanik aalerinaatitigut inissiinermut periutsinik atuinngitsunut: Immikkuullarissutsinik taaguineq, sullitanik assigiinngitsunik bonitet-ilinnut ilisarnaataasunik. Tamatumunnga minnerpaaffittut ilaavoq inissiineq Finanstilsynetip karaktersystem-ianut assingusoq.
2. Suliffeqarfinnut, sullitanik aalerinaatitigut inissiinermut periutsinik atuisunut: Periuseq aamma malittarisassat aalajangiussat pillugit nassuiaatiginneqqissaarnerit, tassunga ilanngullugu sullitat inissinneqarneranni skala suna nassuiaasuunersoq.
3. Suliffeqarfiup sullitanik inissiinerani, aarlerinaatip pitsaavallaatumik isikkoqartinnginnissaanut najoqqutassat isumannaarisut.
4. Suliffeqarfiup inissiinernik ingerlaavartumik nakkutilliinerisa aamma akuttunngitsumik misiliisarnerisa peqqissaartuunissaannik aammalu uppernarsarneqarluarnissaannik najoqqutassat isumannaarisut.

*Sanaartukkani akiligassarsisitsinermut atatillugu suleriaatsit immikkut pillugit*

1. Aningaaserivik, sanaartukkani akiligassarsisitsisoq, tassunga ilanngullugit sanaartornissamut suliniutit aamma qularnaveeqqutit allagartaat, tamatumunnga suleriaaseqassaaq. Suleriaatsit alaatsinaassavaat nalikillinerit, pisinnaasut. Tamanna ilanngaasiinikkut pisinnaavoq (haircuts), siunissami nalikillinernik pisinnaasunik takussitissiisunik. Tassunga ilanngullugu eqqumaffigineqassapput sanaartukkat assigiinngitsut akikillinerininut assigiinngissutsinut tunngatillugu misilittakkat, ilaatigut sanaartukkat akiliisinnaassuseq pilersitaasa qajannaassusaanut tunngatillugu assigiinngissutsit kingunerisaannik. Suleriaatsit makkununnga tunngaviit aalajangersassavaat:
2. Pigisani nalilinni qularnaveeqqutip nalilersorneqarnera. Pigisani nalilinni qularnaveeqqutinut, pigisani nalilinni qularnaveeqqutit aamma taarsigassarsiat nalilersorneqartarnerat pillugu nalunaarummi ilaatinneqanngitsunut, realkreditobligationinut immikkut matussuserneqarsimasunut aammalu obligationinut immikkut matussuserneqarsimasunut akuersissuteqarnissamut isumannaallisaatitut piumasaqaataasunut, tunngaviit anguniassavaat mianersortumik nalilersuineq.
3. Pigisani nalilinni qularnaveeqqutip qanoq nalilersorneqassanersoq, aamma paasissutissat atuuttut suut minnerpaamik suliffeqarfimmiissanersut aammalu nalilersuinermi atorneqarlutik, tassunga ilanngullugu makkua pineqartillugit:
4. Suliffeqarfiup najugaa, postnormua kiisalu sanaartukkap suussutsikkut inissinneqarnera, tassunga ilanngullugu sanaartugaq pillugu naatsumik nassuiaaneq (BBR nalunaarutaasinnaavoq).
5. Sanaartukkamut nunaminertat (najukkanut, allaffinnut, peqqumaasivinnut, pisiniarfinnut il. il. agguataarineq).
6. Sanaartukkap qanoq issusia aamma inissisimanera. Atukkanik nutaanik akuersissuteqarnermi nalilersuineq tunngaveqassaaq sanaartukkap iluanik aamma silataanik misissuinermik. Atukkanik nutaanik akuersinermi, pigisanik nalilinni qularnaveeqqutinik aamma atukkanik nalilersuineq pillugu nalunaarummi ilaatinneqanngitsunik, realkreditobligationinik immikkut matussuserneqarsimasunik aamma obligationinik immikkut matussuserneqarsimasunik atuutilersitsinermut isumannaallisaataasunik, suleriaatsit ajornartinngissinnaavaat, illut sumiiffinni, sanaartukkanik niuernerup tungaatigut pitsaasumik nassuiarneqarsimasuni aamma paasiuminartuusuni, periutsimik kisitsisitigut takussutissioriaatsimik, nalunaarsuutikkut aaqqiinermik imaluunniit allamik periutsimik aallaaveqarluni nalilersuinermut immikkut ilisimasalimmit nalilersuisoqarsinnaavoq aammalu inissiamik misissuisoqanngissinnaalluni. Atukkanik nutaanik akuersinermi, pigisanik nalilinni qularnaveeqqutinik aamma atukkanik nalilersuineq pillugu nalunaarummi ilaatinneqanngitsunik, realkreditobligationinik immikkut matussuserneqarsimasunik aamma obligationinik immikkut matussuserneqarsimasunik atuutilersitsinermut isumannaallisaataasunik, aammalu qularnaveeqqutip nalinga akuersinermut pingaaruteqanngitsillugu, suleriaatsit ajornanngitsissinnaavaat, inissiap iluani aamma silataani misissuisoqannginnissaa. Misissuinerup amigaataasup kingunerisaanik nalilersuineq isumannanngissutsimut tulluuttumik ilanngaammik imaqassaaq.
7. Inissianik attartortittakkanik ingerlaavartumik ingerlatsineq, tassunga ilanngullugit attartorneq tamakkiisoq, ilanngaatissat ilanngaatigereerlugit attartorneq, pissarsinissamut piumasaqaat, attartornerit appartinneqrsinnaanerinut aarlerinaat, unittoornerusinnaanermut arlerinaat kiisalu ingerlatsinermut aningaasartuutit atuttut aammalu siunissami naatsorsuutigineqartut.
8. Aningaasaliinernut pisariaqartunut aningaasartuutit.
9. Ulloq pisiffik kingulleq aamma niuernermi akiusoq kingulleq.
10. Inissianik assingusunik tunisinermi akiusut piviusunngortinneqarsimasut.
11. Niuernermi akiusoq atuuttoq aamma akiviusoq, piginnittup tuniniaarusuttup aamma piserusuttup attuumassuteqanngitsup, niuernermi atugassarititaasut nalinginnaasut naapertorlugit, pisinissamut isumaqatigiissutaat malillugu inissiap tunineqarnissaanut akitut missingiussamut assingusoq.
12. Tuniniaanermi aningaasartuutissatut missingiussat.
13. Akiligassat sinneruttut atuuttut aammalu atorniarnermut atugassarititaasut pingaarnersiorlugit inissitat.
14. Sanaartukkap siunissami nalikinneruleratarsinnaaneranut aarlerinaat pillugu aningaaseriviup naliliinera, ilaatigut akilsinnaassutsip sanaartukkap pilersitaata qajannaassusia eqqarsaatigalugu.
15. Aningaasartuutit qanoq ittut ilanngaatigineqassanersut pigisanik nalilinni isumannaallisaatit piviusunngortinneqarneranni.
16. Akiligassarsisitsisarfinnut aamma aningaasaliinermik ingerlatseqatigiiffinnut nakkutilliinermut piumasaqaatit pillugit Europa-Parlamentip aamma Rådip peqqussutaani (EU) nr. 575/2013-imi 26. juni 2013-imeersumi artikeli 208, imm. 3, inatsisikkut Kalaallit Nunaannut atuutilersinneqartoq, naapetorlugu sanaartukkani qularnaveeqqusiussat nalinginik nakkutilliineq ataavartoq, tassunga ilanngullugit makkununnga tunngaviit:
    1. Illup qanoq ittuuneranut, illup qanoq issusianut, nalinganut, taarsigassarsiat akiligassarsisitsinikkut pitsaassusaannut, taarsigassarsiat annertussusaannut aamma niuernermi pissutsit ineriartornerinut mianerinnittumik naliusunik nakkutiginninnerup akulikissusia. Inissiani isumannaallisaatit nalingi minnerpaamik ukiut pingasukkaarlugit nakkutigineqartassapput, aamma niuernermut sanaartukkani isumannaallisaatit nalingi minnerpaamik ukiumut ataasiarluni nakkutigineqartassapput.
    2. Nakkutilliinermut periutsit. Periutsimik qinersineq sanaartukkap qanoq ittuuneranut aamma sanaartukkap nalinganut tulluarsarneqassaaq. Periutsini ilaatinneqassapput nalitut missingiussanik tulluartumik qulakkeerineq.
    3. Nakkutilliineq imaluunniit pisut allat tunngavigalugit suna isumannaallisaatinik nalilersueqqinnermik kinguneqassanersoq.
17. Aningaaseriuviup kisitsisitigut takussutissartaliinermut periutsinik, nalileeriaatsinik aaqqiinernik imaluunniit nalinginnaasumik periutsimik nalilersuinermut atuinera aammalu isumannaallisaatit nalinginik nakkutilliinera. Tunngavigisani ilaatinneqassapput naammattumik nakkutilliineq aamma periutsit aarlerinaataannik aammalu periutsit qularnartuinik aqutsineq. Akiligassarsisitsisarfinnut aamma aningaasaliinermik ingerlatseqatigiiffinnut nakkutilliinermut piumasaqaatit pillugit Europa-Parlamentip aamma Rådip peqqussutaani (EU) nr. 575/2013-imi 26. juni 2013-imeersumi artikeli 208, imm. 3-mi, inatsisikkut Kalaallit Nunaannut atuutilersinneqartumi, piumasaqaatinut ilanngullugu aarlerinaatinik ajornartorsiortunik 2 mio. kr.-nit sinneqartunik nalilersuineq nalilersuinermut immikkut ilisimasalimmit suliffiup iluaneersumit imaluunniit avataaneersumit ingerlanneqassapput minnerpaamik ukiut pingasukkaarlugit inissianut aammalu minnerpaamik ukiumut ataasiarluni inuussutissarsiornermut sanaartukkanut.
18. Aningaasartuutit qanoq ittut ilanngaatigineqassanersut pigisanik nalilinni isumannaallisaatit piviusunngortinneqarneranni.
19. Pigisani nalilinni qularnaveeqqutit atorlugit atornermi taarsigassarsiat procentiinik ingerlaavartumik nakkutilliineq, qularnaveeqqutit siaruarnissaat pillugu piumasaqaatit, pingaarnersiuineq, ilusiliineq, imarisaasut allat aamma tunisinnaassuseq kiisalu qularnaveeqqutit taarsigassarsiat toqqissisimanartumik ingerlaavartumik aqunneqarnissaat pillugu aalajangersakkat.

*Aarlerinaatinik ajornartorsiutaasunik immikkoorutilimmik annertuunik suliaqarnermut piumasaqaatit*

1. Suliffeqarfik tamakkiisumik taarsigassarsianik 5 pct.-inik ajornartorsiutaasunik atukkiussaqarsimagaangat (naatsorsuuserinikkut tamakkiisumik naliusutut inissitat), iliuusissamik aalajangiissaaq aamma naammassinnissaaq aalerinaatit ajornartorsiutaasut appartinneqarnissaannut piffissatigut pilersaaruteqarluni. Ataasiakkaatut, ilaannakuusumik isumannaallisakkatut imaluunniit isumannaallisakkatut qaffasissusilinnik pigisaqarnermi naatsorsuinermut piumasaqaat atuuppoq aammalu immikkoortunut atorneqarluni, 5 pct.-inik imaluunniit taakkua sinnerlugit ajornartorsiutaasunik atukkiussaqarsimanermi, imaluunniit suliffeqarfik tamanna pillugu Finanstilsynetimit piumasaqarnikkut inanneqaruni. Iliuusissamik naammassinninneq atuisunik illersuineq pillugu malittarisassanut attuumassuteqartunut mianerinnittuussaaq. Suliffeqarfik iliuusissamik aalajangersaanermini immikkoortunik makkuninnga eqqarsaatiginnissaaq:
   1. Aarlerinaatit ajornartorsiutaasut annertussusaannut pissutaasut.
   2. Eqimattani assigiiaanut aarlerinaatinik ajornartorsiutaasunik immikkoortitsineq, suliniutinik siunertaqartunik siuarsaasinnaasumik.
   3. Aaqqiinikkut maannamut atorneqarsimasutigut misilittakkat, tassunga ilanngullugit akiligassarsisitsinermi oqilisaanerit, aamma taakkua sunniuteqarsimaneri.
   4. Pissamaatit, piginnaasat, systemit, suleriaatsit, il. il., periusissiap naammassineqarnissaanut pisariaqartut, tassunga ilanngullugu ukununnga
      1. aarlerinaatinik ajornartorsiutaasunik siusinaartumik suussusersineq,
      2. Akiligassarsisitsinermi oqilisaanernik atuineq aamma malittarinninneq,
      3. isumannaallisaatinik nalilersuineq,
      4. akiliisitsiniarneq, eqqartuussivitsigut periutsit aamma pinngitsaalissutigalugu piviusunngortitsinerit,
      5. pigisanik nalilinnik suliaqarneq, suliffeqarfiup akiligassarsisitsiniarnerminut atatillugu tigusimasaanik,
      6. Nalikilliliinernik aamma annaasaqaatinik naatsorsuineq aammalu
      7. nakkutilliineq aamma nalunaarusiorneq.
   5. Aningaasaqarnikkut, niuernikkut, eqqartuussiveqarnikkut aamma allatigut atugassarititaasut, iliuusissap siunertaata aalajangersarnissaanut sunniuteqartut aammalu naammassineqarnissaanut.
   6. Iliuusissap siunertaata aammalu suliniutit aggulunnissaanut pisariaqartitsineq piffissami sivikitsumi (ukioq 1), piffissami akunnattumi (ukiut 1-3) aammalu attuumassuteqarfigisaani piffissami sivisuumik (ukiut 3-t sinnerlugit).
   7. Periusissiap naammassineqarnerani naatsorsuuserinikkut, aningaasaqarnikkut aammalu akiliisinnaassutsikkut kinguneqaataasut.
2. Periusissiaq, siunertaa aamma naammassineqarnissaanut pilersaarusiornera ilanngullugu, siulersuisunit akuerineqassaaq. Siulersuisut periusissiaq nalilersoqqittassavaat minnerpaamik ukiumut ataasiarlutik anguniakkanut aalajangersarneqarsimasunut tunngatillugu aarlerinaatit ajornartorsiutaasut annertussusaasa appartinneqarnissaannut ingerlatsineq pillugu nalunaarusiaq tunngavigalugu.
3. Suliffeqarfiup paasippagu, periusissiamik naammassinninneq kissaatigineqartoq malillugu piffissatigut pilersaarutigineqartup iluani aarlerinaatit ajornartorsiutaasut annertussusaasa appartinneqarnerinik kinguneqassanngitsoq, tamanna pisariaqartitsineq naapertorlugu nalikilliliinerit pillugit aamma annaasaqaataasut piiarneqarneri pillugit naatsorsuinermik suliaqarnermi ilaatinneqassaaq.
4. Periusissiaq aamma taassuma naammassineqarnera attuumassuteqartutigut suliffeqarfiup nalinginnaasumik aqutsisoqarneranut, aqunneqarneranut, misissorneqarneranut, nakkutigineqarneranut aammalu nalunaarusiorneqarneranut ilanngunneqassapput, taamaalillutik periusissiap kinguneqaatai attuumassuteqartutigut ilanngunneqassallutik, aammalu naammassineqarnissaa pillugu naammattumik eqqumaffiginninneq isumannaarneqassalluni.
5. Nr. 30-mut kiisalu suliffeqarfiup angissusaanut aammalu katitigaalluinnarneranut mianerinnittumik suliffeqarfiup isumaliuutigissavaa immikkoortortanik imaluunniit aaqqissuussaanikkut suliniutinik pilersitsinissaq, periusissiap naammassineqarnissaanut aqqutissiuussisussanik. Suliffeqarfiup suliniutigisinnaasai ingerlanneqassapput misissuinerit, akooqqusaannginnerusinnaasunut nangartaanerit aamma atuuffiit immikkoortinneqarnerinik isumannaarinerit pillugit aalajangersakkanut mianerinnittumik.

**Akiligassarsisitsisarnermi aalerinaatinik aqutsineq**

*Aalerinaatinut akisussaaneq aamma aarlerinaatinik aqutsisuuneq*

1. Aarlerinaatinut akisussaasuusup ilanngussaq 7-imi piumasaqaatit nalinginnaasuusut saniatigut nakkutigissavaa, suliffeqrfimmi illersorneqarsinnaasumik akiligassarsisitsinermi aarlerinaatinik aqutsisoqarnissaa, tassunga ilanngullugit nakkutigissallugu:
2. Aarlerinaatinik akuersissuteqarnerup toqqissisimanartumik ingerlanneqarnissaa akiligassarsisitsisarnermut politikki naapertorlugu.
3. Suliffeqarfiup naammattunik isumalluuteqarnera, ilisimasaqarnera aammalu it-kkut atortoqarnera pillugu ingerlaavartumik naliliisarnissaq, suliffeqarfiup akiligassarsisitsinermi aarlerinaataanik toqqissisimanartumik malittarinninnissamut aammalu suliaqarnissamut.
4. Aarlerinaatinik ajornartorsiutaasunik aamma akiligassarsisitsissutinik oqilisaanerni aarlerinaatinik kiisalu aalerinaatinik allanik kissaatigineqartumit annertunerusumik aarlerinaatilinni eqqortumik suussusersineqassaaq, aammalu aarlerinaatinut taakkua ingerlariaqqinnissaat pillugu iliuusissatut pilersaatutinik aalajangersaasoqassaaq.
5. Paasineqarpoq akiligassarsisitsisimanerup ajorseriarneranut patsisissaqartoq, nalikillisitsinissamik pisariaqartitsinerup kiisalu annaasanik atorunnaarsitsinerup nalunaarsorneqarnera, naatsorsuuserinermut malittarisassat naapertorlugit.
6. Suliffeqarfiup aarlerinaataanik naammassinnittumik aamma eqqortumik inissiisoqarpoq, tassunga ilanngullugu ikinnerpaamik ukiumut ataasiarluni misiliineq, suliffeqarfiup sullitaminik eqqortumik aalerinaatinut tunngatillugu inissiisinnaanera pillugu.
7. Aarlerinaatinik ataasiakkaanik ingerlaavartumik illersorneqarsinnaasumik malittarinninneqassaaq, tassunga ilanngullugu imatut pisoqaraangat (attuumassuteqarpat):
8. Sippuilluni atuinernik aamma akiligassanik eqquutsitsilluni suliarinninneqarpat.
9. Isumannaallisaatit piumasaqaataasut nalilersorneqarnerinik ingerlaavartumik malittarinnittoqarpat.
10. Suliffeqarfiup aningaasaliinerinut aarlerinaatit pillugit eqquutsitsilluni malittarinnittoqarpat.
11. Akiligassarsisitsinermi oqilisaanernik atuinerup aarlerinaatip ajornartorsiutaasutut inissinneqarnissaanik kinguneqarnissaa pillugu nalilersuisoqarpat.
12. Sanaartugassanut atorniarnikkut aningaasaliinernik aamma sanaartornikkut ineriartortitsinermik suliniutinik ingerlaavartumik nakkutilliisoqarpat.
13. Qularnaveeqqutit atorniarnermut taarsigassarsiat ineriartorneri pillugit ingerlaavartumik nakkutilliisoqarpat.
14. Suliffeqarfiup aarlerinaatai pillugit ingerlaavartumik nalilersuisoqartassaaq aammalu aalajangiisoqartassalluni.
15. Akiligassarsisitsinermi aarlerinaatit qaffannerinik takussutissanik tutsuiginartunik aammalu naatsorsuutigisassanik attuumassuteqartunik ingerlaavartumik nakkutilliinissaq.
16. Aarlerinaatit ajornartorsiutaasunik immikkoorutilimmik annertuujusunik suliaqartarnermut piumasaqaatit, tak. nr. 27-31 eqquutsinneqarneri.
17. Akiligassarsisitsinermi aarlerinaatinut tunngatillugu akiligassarsisitsinermi aarlerinaatinik akitigut aalajangersaanerup illersorneqarsinnaanera pillugu ingerlaavartumik nalilersuineq.
18. Aarlerinaatinut akisussaasuusup ilanngussami 7-mi piumasaqaatit nalinginnaasuusut saniatigut nakkutigissavai:
19. Suliffeqarfiup ilumini akiligassarsisitsisarnermi nakkutilliinermut atortorissaarutaata toqqissisimanartuunissaa, tassunga ilanngullugu suliffeqarfik suleriaaseqassasoq, suliffeqarfiup ilumini akiligassarsisitsisarnermi nakkutilliinermut atortorissaarutaa pillugu nassuiaasumik.
20. Akiligassarsisitsinermi aarlerinaatinut tunngatillugu suliffeqarfimmi nakkutilliinermut periutsinik pisariaqartunik aallartitsisoqarsimassasoq, tak. uani ilanngussami § 19 kiisalu nr. 35-37.
21. Nalunaarusiornerup, siulersuisunut aamma allanut suliarineqartoq, suliffeqarfiup akiligassarsisitsinermi aarlerinaataanik aamma akiligassarsisitsisarnermut tunngatillugu suliarisaanik ilumoortumik takutitsinissaa.
22. Suliffeqarfimmi ukiumoortumik aarlerinaatinik misissuisoqartarnissaa, § 6, imm. 3, nr. 3 naapertorlugu siulersuisut misissugassaattut ilaatinneqanngitsunik.
23. Periutsit aarlerinaataannik toqqissisimanartumik aqutsisoqarnissaa, tak. ilanngussaq 3, nr. 13 aamma 14.
24. Akiligassarsisitsisarnermi aarlerinaatinut akisussaasuusup sulinera pillugu ingerlaavartumik uppernarsaateqartoqartarnissaa, tassunga ilanngullugit makkua pillugit uppernarsaatit:
25. Suliassat sorliit aarlerinaatinut akisussaasuusumit imaluunniit aarlerinaatinut aqutsisuusunit naammassineqassanersut, aammalu suliassat sorliit allanit naammassineqassanersut aarlerinaatinut akisussaasuusumut nalunaarusiortarluni.

*Akuersissuteqartarnermut piginnaatitsissutinik ingerlatitseqqiineq*

1. Akuersissuteqartarnermut piginnaatitsissutit ingerlateqqitat § 18-imi piumasaqaatit nalinginnaasuusut saniatigut minnerpaamik makkuninnga imaqassapput:
2. Piginnaatitsissummik tigusisup aarlerinaatinik qanoq annertutigisunik aammalu niuerutit qanoq ittut akuersissutigisinnaanerinut killigititat aalajangersimasut.
3. Akuersissuteqarsinnaanermut piginaatitsissummut sullitanik inissiinerit suut ilaatinneqarnersut.
4. Piginaatitsissutip killinga naapertorlugu qanoq aarlerinaat nalunaarsorneqassanersoq.
5. Pisuni immikkut ulapputaasuni aarlerinaatinik akuersissuteqartarnermut piginnaatitsissutit pillugit nassuiaaneq (pisut immikkut ulapputaasut kingornatigut siulersuisunut tusaatissatut saqqummiunneqartussat), tassunga ilanngullugu akuersissutit taamaattut sapinngisamik killilersimanissaat.
6. Akiligassarsisitsinermi oqilisaanernik akuersissuteqartarnermut piginnaatitsissutinut killigititat aalajangersimasut, tassunga ilanngullugit akkord/moratorium, erniat appartitat aamma akiliutinik allanngortitsineq, kiisalu annaasaqaatit pillugit naammassinninnernik akuersissuteqarneq, isumannaallisaatinik tunniussineq, atukkanik nalikilliliinermik aalajangersaaneq aamma aningaasarsiornermi qularnaveeqqutinik aammalu atorniartitsinissamut nalunaarutinik illuartitsineq.
7. Aarlerinatinik kissaatigineqartumit annertunerusumik aarlerinaatilinnik akuersissuteqartarneq pillugu malittarisassat, tak. nr. 2, litra b, tassunga ilanngullugit taarsigassarsiat nalikilliartortut aamma qularnaveeqqutit illuartitsinertallit.
8. Aarlerinaatit akuerisat sorliit il. il. piginnaatitsisumut nalunaarutigineqartarnissaannut killigititat aalajangersimasut.

*Akiligassarsisitsisarnermi misissuisarnerit*

1. Suliffeqarfik, tak. § 19, ilumini akiligassarsisitsisarnermi suliat pingaarutillit taamarmik pillugit misissuinernik arlaannaannulluunniit attuumassuteqanngitsunik pilersitsissaaq aammalu tamatumunnga suleriaaseqassalluni. Suliffeqarfiup iluani misissuisoqartassaaq minnerpaamik makkua pillugit:
2. Akiligassarsisitsisarnermi politikki suliffeqarfiup sulisuinit malinneqarnissaa.
3. Akuersissuteqartarnermut piginnaatitaanerit eqquutsinneqarnissaat.
4. Atuuffinnut tunngatillugu immikkoortitsisoqarnissaa imaluunniit taarsiissutitut toqqissisimanartumik aaqqiisoqarnissaa.
5. Akuersissuteqarnermut tunngavik, tak. nr. 16-20, piuppat akiligassarsisitsinermi aarlerinaatinik akuersissuteqarnermi.
6. Aarlerinaatit eqqortumik pilersinneqarnissaat aammalu akiligassarsisitsilluni akuersissummut naapertuuttumik, tassunga ilanngullugit allagaatit eqqortut, sikringsaker-inik alaatsinaanneq il. il.
7. Toqqissisimanartumik isumannaallisaatinik nalilersuisarnissaq.
8. Sippuilluni atuinernik aamma akiligassanik toqqissisimanartumik malittarinninnissaq.
9. Aarlerinaatinik ajornartorsiutaasunik, aarlerinaatinik akiligassarsisitsinermi oqilisaanertalinnik kiisalu aarlerinaatinik allanik kissaatigineqartumit qaffasinnerusumik aarlerinaatilinnik toqqissisimanartumik suussusersinissaq aamma malittarinninnissaq, tassunga ilanngullugu aarlerinaatinut taakkua ingerlariaqqinnissaannut iliuusissatut pilersaarummik aalajangersaanissaq.
10. Suliffeqarfiup akiligassarsisitsinermi oqilisaanernik aamma akiligassarsisitsinermi oqilisaanernik, ataasiakkaanik aalajangersimasunik katersorneqarsimasunik aammalu suliani ataasiakkaani, atuineranut suleriaatsip sunniuteqarnera pillugu akulikitsumik naliliisarnissaq.
11. Akiligassarsisitsinermi oqilisaanernik atuinerup aarlerinaatip ajornartorsiutaasutut inissinneqarnissaanik kinguneqarsinnaanera pillugu toqqissisimanartumik naliliisarnissaq, aammalu aarlerinaatit ajonartorsiutaasut annertussusaat mianersortumik nalilersorneqarsimanerat pillugu.
12. Sullitanik aarlerinaatitigut inissiineq nutarsagaassaaq aamma sullitat eqqortumik inissinneqassapput.
13. Suliffeqrfiup aarlerinaatinik katersugaanik toqqissisimanartumik malittarinninnissaq, tassunga ilanngullugit suliaqarfinni aalajangersimasuni, katersukkat isumannaallisaatit aalajangersimasut aamma aarlerinaatit annertuut katersukkat, assersuutigalugu suliffeqarfiup aningaasaqarnikkut tunngavianik 2-mik imaluunniit 5 pct.-imik qaangiisut.
14. taarsigassarsianik nalikilliliinerit aamma annaasaqarnerit kiisalu qularnaveeqqutinik immikkoortitsinerit pisariaqartut suliarineqassapput naatsorsuuserinermut malittarisassat naapertorlugit.
15. Data-nik katersuineq aamma suliarinninneq, suliffeqarfiup aarlerinaatinik nalilersuinissaminut tunngavittut atugaa aamma akiligassarsisitsisarnermi aalajangiinerit aammalu nalilersuinerit toqqissimanartuunissaat pillugu aalajangiinissamut.
16. Akiligassarsisitsisarnermi suliffeqarfiup ilumini misissuisarnera misiliillattaarnikkut pisinnaavoq, tamakkua naammattumik isumannaatsuutitsippata, misissuiffigineqartuni suliat toqqissisimanartumik ingerlanneqarnissaannut.
17. Suliffeqarfiup ilumini misissuisarnini uppernarsassavai.

*Akiligassarsisitsisarnermi siulersuisunut nalunaarusiorneq*

1. Siulersuisut minnerpaamik ukiup sisamararterutaani tamani akiligassarsisitsisarneq pillugu nalunaarusiamik tigusisassapput. Nalunaarusiat ukiumut ikinnerpaamik marluk nr. 39-miit 43-mut piumasaqaatit tamakkiisumik naammassisassavaat, nalunaarusiallu sinneruttut taamatulli annertutigisariaqaratik.
2. Siulersuisunut nalunaarusiap qulaajassavaa, suliffeqarfiup qanoq akiligassarsisitsisarnermi politikkimi immikkuualuttut eqquutsinnerai, tak. nr. 2-5, kiisalu siulersuisut pisortaqatigiinnut akiligassarsisitsisarnermi najoqqutassiai, tak. nr. 7.
3. Nalunaarusiornerup suliffeqarfiup akiligassarsisitsisarnermi tamakkiisumik aarlerinaataanik aamma tamatumani immikkoortitsinernik attuumassuteqartunik kiisalu piffissap ingerlanerani akiligassarsisitsinermi aarlerinaatip ineriartorneranik ataatsimoorussamik siulersuisut takunnissinnaatissavai. Tassunga ilanngullugu nalunaarusiap pisut nassuiaatigissavai, suliffeqarfiup akiligassarsisitsinermi aarlerinaataata ineriartorneranut siunissami pingaaruteqartumik apeqqutaasinnaasut, tassunga ilanngullugit makroøkonomi-mi aamma innuttaasulerinermi pissutsit.
4. Periarfissaappat, siulersuisunut nalunaarusiami minnerpaamik ukiumut ataasiarluni benchmarking-eqartassaaq assersuunneqarsinnaasunut aningaaserivinnut imaluunniit realkreditinstitut-inut. Tassunga atatillugu, ilaatigut Finanstilsynet-ip nassuiaatit saqqummiussai tunngavigalugit, isummerfigineqartassaaq, taakkua instituttit qanoq annertutigisumik ingerlanneqarluartutut pissuseqarnersut.
5. Siulersuisut nalunaarisornermik paasinninnerannut attuumassuteqartillugu, tamanut atuuttumik, kisitsisitigut nalunaarusiornermut ilanngunneqassapput nassuiaanerit, misissuinerit aamma naliliinerit. Tamanna akiligassarsisitsinermi aarlerinaatit malunnaatilimmik qaffannerannut patsisissaqartillugu immikkut atuuppoq.
6. Nalunaarusiornerup siunertaraa, siulersuisut suliffeqarfiup akiligassarsisitsinermi aarlerinaataa pillugu aalajangiisarnissamut tunngavissinneqarnissaannut aqqutissiuusseqataaneq, tassunga ilanngullugit niuernermi periutsimi allannuinerit, akiligassarsisitsisarnermi politikki aamma pisortaqatigiinnut najoqqutassat. Taamatuttaaq nalunaarusiorneq, siulersuisut, akiligassarsisitsisarnermi pisortaqatigiit naammaginartumik suliassat naammassisarneraat pillugu nalilersuinissamut tunngavissinneqarnissaannut aqqutissiuusseqataassaaq.

**Naatsorsuuserinermi suleriaaseq**

1. Suliffeqarfik toqqissisimanartumik uppernarsaateqassaaq nalikilliliinerit "taarsigassarsianik aamma pissamaatinik il. il. nalikilliliineq"-mi kisitsinikkut naatsorsuutit ataani inissinneqartut qanoq pinngorsimanersut. Kreditinstitut-inut aamma fondsmæglerselskab-inut il. il. aningaasarsiorneq pillugu nalunaarusiat pillugit Kalaallit Nunaannut nalunaarummut ilanngussaq 10-mi uppernarsaanissamut piumasaqaatit saniatigut, toqqissisimanartumik uppernasaaneq minnerpaamik tulliuttunik ilaatitsissaaq:
2. Taarsigassarsianut tamanut nalikilliliineq pillugu naatsorsuuteqassaaq. Naatsorsuineq nalikilliliinermut tassunga tikkuussissaaq, naatsorsuutini ilanngussamut, nalikilliliineq 0-iusinnaasoq.
3. Nalikilliliinernik nalunaarsuinermut naatsorsueriaatsinik imaluunniit iliuusissat tunngavigalugit periutsinik taarsigassarsianut atuinermi, qanoq taakkua nalikilliliinerit, naatsorsuutini ilaasut, taamatut inissinneqarsimanerat pillugu nassuiaateqassaaq.
4. Taarsigassarsianut sanngiitsunut, suliffeqarfiup naliliiffigisaanut, akiligassarsisitsinermi ajorseriaateqartoqarneranik patsisissaqanngitsunut, allassimassaaq sooq patsisissaqarsimannginnera. Tassunga atatillugu taarsigassarsiat sanngiitsut Finanstilsynetip bonitetskategori 2c-mut naapertuuttumik taarsigassarsiaatut minnerpaatut ilaatinneqarput.
5. Taarsigassarsianut tamanut, akiligassarsisitsissutit ajorseriarnerinik patsisissamik pilertoqarsimatillugu, aammalu suliffeqarfik naliliippat, taarsigassarsiat akiligassarsisitsinerusut ajorseriaateqanngitsut, allaqqassaaq, sooq akiligassarsisitsinerusut ajorseriaateqannginnersut.
6. Taarsigassarsianut tamanut, kingullermik naatsorsuutinik saqqummiussaqarnermut sanilliullugu akiligassarsisitsinermi ajorseriaateqarunnaartutut suliffeqarfiup naliligaanut, uppernarsaateqassaaq, akiligassarsisitsinermi ajorseriaatip pineqartup atuukkunnaarsimaneranut.
7. Naatsorsueriaatsinik atuinermi inernerit siulersuisunit aamma pisortaqatigiinnit takuneqarsimaneri uppernarsaateqassaaq. Tassunga ilanngullugu siulersuisut aamma pisortaqatigiit naatsorsuinikkut nalikilliliinerit tunngavigalugit naqqiisimanerinut uppernarsaatit, nalilerneqarpat, naatsorsueriaatsit atorneqartut pissutsinut attuumassuteqartunut mianerinninngitsuusut imaluunniit tamakkiisumik mianerinninngitsuusut, naatsorsuuserineq pillugu malittarisassat naapertorlugit.

**Ilanngussaq 2. Niuernermi aarlerinaatit**

**Atuuffii aamma nassuiaatit**

1. Niuernermi aarlerinaat imatut paasineqassaaq, erniat, nunat allat aningaasaataasa, aktiat, aamma tunisassiat aarlerinaataat, tassunga ilanngullugit aarlerinaatit attuumassuteqartut, aningaasarsiornermi atortunut allamut sangutitatanut atasut, assersuutigalugu aarlerinaatit periarfissat. Erniat aarlerinaataannut ilaatinneqarput aningaasartuutinut oqimaaqatigiissakkanut aamma oqimaaqatigiissagaanngitsunut erniatigut aarlerinaatit, tassunga ilanngullugit taarsigassarsiat aamma taarsigassarsisitsissutit aalajangersimasumik erniallit aamma aningaasaliinerit aalajangersimasumik erniallit. Erniatigut aarlerinaammut aamma ilaatinneqarput erniat aaqqissuussaanikkut aarlerinaataat.
2. Suliffeqarfik niuernikkut aarlerinaatitigut ernianik, aningaasat nalinginik, akinik aamma siunertanik aamma nalinik allanik allannguinerit kingunerisaannik aarlerinaammik suussuersinermut, naliliinermut aammalu aqutsinermut suleriuseqassaaq.
3. Suliffeqarfik erniat allanngortinneqarsinnaanerannik tunngaveqartumik aarlerinaatinik suussusersinermut, naliliinermut, aqutsinermut aamma aarlerinaatinik sakkukillisitsinermut periuseqassaaq, suliffeqarfiup aningaasaqarnikkut tunngaviata nalinganut aamma suliffeqarfiup niuernikkuunngitsoq suliaanit ilanngaatissat ilanngaatigereerlugit erniatigut isertitaanut sunniuteqartunut.
4. Suliffeqarfik akiligassarsisitsisarnermi allannguinerusinnaasut kingunerisaannik aarlerinaatinik nalilersuinermut aamma nakkutilliinermut suleriuseqassaaq, suliffeqarfiup aningaasaqarnikkut tunngaviata nalinganut aamma suliffeqarfiup niuernikkuunngitsoq suliaanit ilanngaatissat ilanngaatigereerlugit erniatigut isertitaanut sunniuteqartunut.

**Siulersuisut suliassaat aamma akisussaaffii**

*Niuernikkut aarlerinaatit pillugit politikki*

1. Niuernikkut aarlerinaatit pillugit politikki § 4, imm. 1-imi piumasaqaatit nalinginnaasut saniatigut, minnerpaamik makkua pillugit innersuussutinik attuumassuteqartunik imaqassaaq,
2. arlerinaatit qanoq ittut, suliffeqarfiup niuernikkut aarlerinaatinut tunngatillugu innersuussutiginerai,
3. ataatsimut aarlerinaat aammalu niuernikkut aarlerinaatinut ataasiakkaanut tunngatillugu kissaatigineqartoq imaluunniit akuerineqarsinnaasoq, assersuutigalugu aarlerinaatip appasissinnaaneranik, akunnassinnaaneranik imaluunniit qaffasissuusinnaaneranik allannikkut,
4. suut siunertaralugit niuernikkut aarlerinaatit ataasiakkaat tiguneqarsinnaanerat, assersuutigalugu aarlerinaat pillugu qulaajaaneq, suliffeqarfiup aningaasaatai atorlugit aningaasaliinermut atatillugu aarlerinaammik tigusineq, tassunga ilanngullugit suliffeqarfiup akiliisinnaassutsikkut inissisimanera, imaluunniit sullitat sinnerlugit niuernera, aamma
5. niuernikkut aarlerinaatinut tunngatillugu aaqqissuussaanikkut akisussaaffinnik agguataarinermut tunngaviit, tassunga ilanngullugit aarlerinaammik tigusinermut, aarlerinaammik aqutsinermut, misissuinermut aamma nalunaarusiornermut.
6. Politikkip eqqumaffigissavai niuernikkut aarlerinaatit, suliffeqarfiup taarsigassarsineranit aamma taarsigassarsisitsineranit malitsiusut.
7. Politikkip takutissavaa niuernikkut aarlerinaatinut tunngatillugu suliffeqarfiup niuernikkut ingerlatsinerata pisariussusaa, aammalu takutissallugu suliffeqarfiup ataatsimut isertitaqartarneranut aamma aarlerinaateqarneranut niuernikkut aarlerinaatinut tunngatillugu pingaaruteqassusia. Politikkip immikkut eqqumaffigissavai aarlerinaatit ataasiakkaat, suliffeqarfiup isertitaqartarneranut aamma akiliisinnaassusaanut pingaaruteqarsinnaasut. Aarlerinaatit, suliffeqarfiup akiliisinnaassusaanut aamma isertitaqartarneranut pingaaruteqanngitsut naalisarneqarsinnaapput:
8. Assersuutigalugu suliffeqarfik annertuunik aamma/imaluunniit pisariusunik niuernikkut aarlerinaatilinnik ingerlatsisoq assinganik pisariusumik politikkeqassaaq. Niuernikkut aarlerinaatinik aalajangersimasunik siulersuisut suliffeqarfiup tigusinnaasaatut aalajangersimasaanik, kisiannili suliffeqarfimmut pingaaruteqanngitsunik, siulersuisut aalajangersaasinnaapput tamakkua minnerpaaffimmiitinneqarnissaannut.
9. Suliffeqarfik mikisoq, assersuutigalugu akiliisinnaassutsiminik danskit naalagaaffiata obligationiisigut aamma atortutigut assigisaasigut inissiisoq aammalu niuernikkut aarlerinaatitigut allanik ingerlataqanngitsoq, akerlianik oqitsunnguamik politikkeqarsinnaavoq, taamaallaat erniatigut aarlerinaammik ilaatitsinikkut. Suliffeqarfik niuernikkut tigoriaannaat avataatigut erniatigut aarlerinaateqarpat, assersuutigalugu taarsigassaatit aamma taarsigassarsisitsissutit aalajangersimasumik erniallit tassani pineqarlutik, taava taamaattoq tamanna politikkimi ilanngunneqassaaq.

*Niuernikkut aarlerinaatinut tunngatillugu siulersuisut pisortaqatigiinnut najoqqutassiaat*

1. Niuernikkut aarlerinaatinut tunngatillugu najoqqutassiat § 7-mi piumasaqaatit nalinginnaasut naammassissavaat, aammalu aningaasarsionermik ingerlatsinermut attuumassuteqartoqartillugu imarissallugit
2. erniat, aningaasat nalingisa, aktiat aamma tunisassiat ataatsimut aarlerinaataatigut aningaasarsionermik ingerlatsinermi killiusut,
3. aarlerinaatit ataasiakkaat qanoq nalunaarsorneqassanersut, aamma nalunaarsuinermi atortut ataasiakkaat qanoq ilanngunneqassanersut,
4. aarlerinaatinut immikkut ittunut killiusut, nioqqutinut pisariusunut imaluunniit immikkoorutilinnut attuumassuteqartut, tassunga ilanngullugit aaqqissuussanik nioqquteqarnermi aarlerinaatit, imaluunniit suliffeqarfiup niunernikkut aarlinaatinut tunngatillugu suliaat assersuutigalugu periarfissat aarlerinaataat, erniat nikerartarnerannit aarlerinaatit, atuinermi aarlerinaatit il. il. imaassimanngippat aarlerinaatit taakkua annertussusaat immikkoorutilimmik annertoorujussuusut,
5. pappialat nalillit, nunat allat aningaasaataat aamma aningaasarsiornermi atortut sangutitat qanoq niuerutigineqarnissaat pillugu allattukkat, assersuutigalugit aarlerinaatitigut qulaajaaneq, suliffeqarfiup aningaasaatai atorlugit aningaasaliinermut atatillugu aarlerinaammik tigusineq, tassunga ilanngullugit suliffeqarfiup akiliisinnaassutsikkut inissisimanera, imaluunniit sullitat sinnerlugit niuernera,
6. nunat allat aningaasaatai imaluunniit nunat allat aningaasaataat assigiinngitsut eqimattat sorliit niuerutigineqarsinnaanersut imaluunniit inissiffigineqarsinnaanersut, aammalu sunut siunertanut niuertoqarsinnaanersoq aamma inissiisoqarsinnaanersoq,
7. aningaasarsiornermi atortut qanoq ittut niuerutigineqarsinnaanersut imaluunniit inissiffigineqarsinnaanersut, aamma
8. niuerfinni imaluunniit niuertarfissuarni suni kiisalu nunani imaluunniit nunani eqimattaasuni sorlerni niuertoqarsinnaanera pillugu aalajangersakkat.

**Niuernikkut aarlerinaatinut tunngatillugu aporaattunik soqutigisaqarneq aamma atuuffinnik immikkoortitsineq**

1. Niuernikkut aarlerinaatinut tunngatillugu aporaattunik soqutigisaqarneq pinngitsoortinniarlugu § 11, imm. 1, nr. 2 naapertorlugu pingaarnertut malittarisassaavoq.
2. Ingerlatsineq, inernerusunik aamma aarlerinaatit pillugit nalunaarsuinernik suliaqarneq, nakkutilliineq aamma nalunaarsuineq immikkoortortami ataatsimi ingerlanneqarsinnaapput, tak. § 11, imm. 2, suliffeqarfiup uppernarsarsinnaappagu, tamatuma toqqissisimanartumik isigineqarsinnaanera, tak. § 2.
3. SIFI-nut aamma G-SIFI-nut kiisalu suliffeqarfinnut niuernikkut aarlerinaatinut tunngatillugu annertuunik aamma/imaluunniit pisariusunik ingerlataqartunut, niuernikkut aarlerinaatinut tunngatillugu atuuffinnik immikkoortitsineq pilersinneqarsimassaaq, tak. nr. 10. Atuuffinnik immikkoortitsineq pisortani pilersinneqarsimanngippat, suliffeqarfiup uppernarsarsinnaassavaa, atuuffinnik immikkoortitsineq pilersinneqarsimasoq toqqissisimanartuusoq, tak. § 2.
4. Suliffeqarfinni mikinerusuni, niuernikkut aarlerinaatinut tunngatillugu taamaallaat annikitsuinnarmik ingerlataqarfiusuni, aammalu suliffeqarfiup nammineerluni aarlerinaatinik tigusinera taamaallaat nammineq pigisanik inissiinermik tunngaveqartuni, tassunga ilanngullugit suliffeqarfiup akiliisinnaassutsikkut inissisimaffii, aningaasarsiornikkut atortuni pisariunngitsuni, niuernikkut aarlerinaatinut tunngatillugu atuuffinnik immikkoortitsinermik pilersitsisoqannginnissaanut tunngavissaqarsinnaavoq, tak. nr. 10. Pisuni taamaattuni taarsiissutitut toqqissisimanartumik aaqqiisoqassaaq, tak. § 11, imm. 3. assersuutigalugu niuernikkut aarlerinaatinut tunngatillugu avataatigut attuumassuteqanngitsumik misissuinikkut. Suliffeqarfiup uppernarsarsinnaassavaa, taarsissutitut aaqqiinerup pitsaassussaa toqqissisimanartuusoq.
5. Niuernikkut aarlerinaatinut tunngatillugu atuuffinnik immikkoortitsinerup aamma malitsigivai, niuernikkut aarlerinaatinik matussusiinissamut akiliisinnaassutsimik nalunaarsuinissamut suliffeqarfiup iluani periutsit, VaR-periutsit, tak. akiligassarsisitsisarfinnut aamma aningaasaliinermik ingerlatseqatigiiffinnut nakkutilliinermut piumasaqaatit pillugit Europa-Parlamentip aamma Rådip peqqussutaani (EU) nr. 575/2013-imi 26. juni 2013-imeersoq, inatsisikkut Kalaallit Nunaannut atuutilersinneqartoq, attuumassuteqanngitsunut uppernarsartinneqarnissaat aamma/imaluunniit taarsiissutitut aaqqiivigineqarlutik. Tamanna aamma niuernikkut aarlerinaatinik suliffeqarfiup iluani nalunaarsuinermut imaluunniit aningaasarsiornermi atortut nalilersorneqarnerannut atuuppoq.

**Aarlerinaatinik nalunaarsuineq aamma pissarsianik/annaasanik il. il. nalunaarsuineq**

1. Suliffeqarfiup nammineerluni aarlerinaatit aamma pissarsiat imaluunniit annaasat kiisalu aningaasarsiornermi atortut aamma aningaasartuutit aarlerinaatillit allat naatsorsorunigit, pisortaqatigiit isumannaassavaat, suliffeqarfiup tamatumunnga toqqissisimanartumik periuseqarnissaa, tassunga ilanngullugu tamatuma eqqortumik ingerlanneqarnerata misissorneqarsinnaanissaa.
2. Suliffeqarfik aalerinatit aamma pissarsiat imaluunniit annaasat kiisalu aningaasarsiornermi atortut aamma aningaasartuutit aarlerinaatillit allat pillugit nalunaarsukkanik illuatungerisanit suliffiup avataaniittuniit piniaruni, pisortaqatigiit isumannaassavaat, pineqartut sulissamik naammassinninnerat toqqissisimanartumik ingerlanneqarnissaa. Taamatuttaaq pisortaqatigiit isumannaassavaat, suliffeqarfiup ingerlaavartumik nalilersuisarnissaa, pikkorissarnerit, uuttuutit il. il. pillugit, illuatungerisanit suliffiup avataaniittunit tiguneqarsimasunik, eqqortuusunik aammalu taamaalillutik suliffeqarfiup aarlerinaataanik kiisalu naatsorsuutini aningaasartuutinik nalunaarsukkanik eqqortumik takutitsisunik.

**Aarlerinaatip piginnaatitsissutit iluani inissisimanera pillugu paasinninneq**

1. Sulisunut aaqqissuisunut periarfissaassaaq, niuernerit, ingerlanniakkatik, piginnaatitaanermi iluaniinnerat pillugu paasisaqarnissaq. Tamanna aamma atuuppoq, ataatsimoorussamik piginnaatitaanerni, sulisut arlallit ataatsimut piginnaatitsissutip iluani aaqqissuisinnaallutik.
2. Nr. 16 aamma atuuppoq, sulisut sullitanit piginnaatitsissutit tunngavigalugit suliaqarnerini, tunuarsimaartumik iliuusissanik isumaginninnissamut isumaqatigiissut tunngavigalugu.

**Niuernikkut aarlerinaatinut tunngatillugu misissuinerit**

1. Suliffeqarfiup suliaanik niuernikkut aarlerinaateqartunik misissuineq, suliaqarfimmi annertussuseq aamma pisariussuseq apeqqutaatillugit ingerlanneqassaaq. Misissuinernut ilaatinneqassapput
2. piginnaatitsissutinik malitsitsisoqarnersoq. Killigititat tamarmik aamma inuit tamarmik, piginnaatitaasut, misissuinermi ilaatinneqassapput. Suliffeqarfinnut suliaqarfimmi ingerlataqartuni aammattaaq misissorneqassaaq, piginnaatitsissutit ullormi malitsinneqarneri, minnerpaaffittut misiliillattaarnertut, tassani mililiillattaarnerup angissusia aamma akulikissusia suliat annertussusaannut naapertuutissalluni,
3. inissisimanerit aamma aarlerinaatit pillugit nalunaarsuinerit aamma nalunaarusiornerit eqqortuunissaat,
4. iliuusissanik isumaginninnissaq pillugu sullitanut isumaqatigiissutini aningaasaliinissamut killissarititat malinneqarnissaat,
5. naliusut aamma akiusut eqqortut malillugit niuernerit ingerlanneqarnissaat,
6. iliuuseqarnerit niuernikkut aalerinaatillit nammineq aamma sullitat akiligassaat pissarsiaqaataaneri imaluunniit annaasaqaataaneri eqqortumik nalunaarsorneqarnissaat,
7. pappialat nalillit, aningaasarsiornermi atortut aamma kontot imarisaanik naligiissaarinissaq, aamma
8. naliusut, uuttuutit il. il. atorneqartut, avataani illuatungerisanit tiguneqartut, eqqortuunissaat aammalu taamaalillutik suliffeqarfiup aarlerinaataanik naapertuuttumik takutitsinissamut isumannaarinissaat.

**Niuernikkut aarlerinaatinut tunngatillugu nalunaarusiorneq**

*Siulersuisunut nalunaarusiorneq*

1. Niuernikkut aarlerinaatinut tunngatillugu nalunaarusiornerup siulersuisut suliffeqarfiup niuernikkut aarlerinaatai pingaarutillit pillugit ataatsimut isiginnissinnaatissavai aammalu niuernikkut aarlerinaatinut tunngatillugu siulersuisut aalajangiineri tunngavilissallugit, tassunga ilanngullugit niuernikkut periutsinik allannguinerit, niuernikkut aarlerinaatinut tunngatillugu politikki aamma pisortaqatigiinnut najoqqutassat. Tamakkua saniatigut nalunaarusiorneq niuernikkut aarlerinaatinut tunngatillugu pisortaqatigiit ilumut naammaginartumik suliassanik naammassinninnerat pillugu siulersuisut nalilersuinerminni tunngavigisaannut tapersiissaaq.
2. Siulersuisut minnerpaamik qaammatit pingasukkaarlugit niuernikkut aarlerinaatinut tunngatillugu nalunaarusiamik tigusisassapput. Taammaattoq suliffeqarfinni mikinerusuni, assersuutigalugu akiliisinnaassutsuminnik danskit naalagaaffiata obligation-iinut aamma atortunut assigisaannut inissiisut, aammalu niuernikkut aarlerinaatinut tunngatillugu allanik suliaqanngitsut, siulersuisunut nalunaarusiorneq akuttunerusumik pisarsinnaavoq. Siulersuisut najoqqutassaanni aalajangersarneqartumi aalerinaatinik tigusinermut killigititanik eqquutsitsineq pillugu nalunaarusiorneq ingerlanneqassaaq imatut akulikitsigisumik, siulersuisut aalajangigaat malillugu, kisianni 1. aamma 2. imm. malillugit nalunaarisiornemut ilaatinneqarsinnaalluni.
3. Nalunaarusiorneq imatut ilusilersorneqassaaq, niuernikkut aarlerinaatit pingaarutillit tamarmik aamma taakkunani ineriartorneq ersersinneqassapput. Siulersuisut nalunaarusiornermut paasinninnerannut attuumassuteqartillugu, taakkunani immikkuualuttunut tamanut atuuttumik, kisitsisit pillugit nalunaarusiorneq nassuiaatinik, misissuinernik aamma nalilersuinernik tapertaasunik ilaneqassaaq. Tamanna immikkut atuuppoq niuernikkut aarlerinaatinut tunngatillugu aarlerinaatitigut allanngortoqarnerani.
4. SIFI-nut aamma G-SIFI-nut kiisalu suliffeqarfinnut niuernikkut aarlerinaatinut tunngatillugu annertuunik aamma/imaluunniit pisariusunik ingerlataqartunut, siulersuisunut nalunaarusiornerup periarfissaatissavaa niuernikkut aarlerinaatinut tunngatillugu isertitaqarneq niuernikkut aarlerinaatinut tiguneqarsimasunut naapertuuttuunersoq.
5. Suliffeqarfinnut, niuernikkut aarlerinaatinik matussusiinissamut akiliisinnaassutsimik nalunaarsuinissamut suliffeqarfiup iluani periutsinik, VaR-periutsinik atuisut, tak. akiligassarsisitsisarfinnut aamma aningaasaliinermik ingerlatseqatigiiffinnut nakkutilliinermut piumasaqaatit pillugit Europa-Parlamentip aamma Rådip peqqussutaani (EU) nr. 575/2013-imi 26. juni 2013-imeersoq, inatsisikkut Kalaallit Nunaannut atuutilersinneqartoq, aamma/imaluunniit niuernikkut aarlerinaatinik nalunaarsuinermut suliffiup iluani periutsinik atuisunut, nalunaarusiornerinut ilaatinneqassaaq, siulersuisut periutsit atorneqartut tatiginassusaat pillugu nalilersuinerannut tunngaviusoq.
6. Suliffeqarfinnut, iliuusissanik ingerlatsisunik suliffiup avataaneersunik atuisunut, aningaasat iliuusissanik ingerlatsisunik suliffiup avataaneersunik ingerlanneqartut pillugit, aningaasat aamma aarlerinaatit siulersuisunut nalunaarusiornermut ataavartumut ilaatinneqassapput.

**Ilanngussaq 3. Ingerlatsinermi aarlerinaatit**

**Atuuffii aamma nassuiaatit**

1. Suliakkerinermi aarlerinaat imatut paasineqassaaq naapertuutinngitsumik imaluunniit amigaatilimmik suliffeqarfiup iluani periuseqarnerup, inuit kukkunerisa aammalu ingerlatsinikkut kukkunerit kingunerisaannik annaasaqarnissamut aarlerinaat imaluunniit avataanit pisut kingunerisaannik, tassunga ilanngullugit inatsiseqarnikkut aarlerinaatit aamma suliffeqarfiup avataanut suliakkiinerup kingunerisaanik aarlerinaatit. Tusaamaneqaatsikkut aarlerinaatit aamma periusissiornermi aarlerinaatit uani nalunaarummi suliakkerinermi aarlerinaatitut isigineqanngillat, kisianni attuumassuteqartillugit suliarineqassallutik suliakkerinermi aarlerinaatinut periutsit malillugit.
2. Periutsitigut aarlerinaat imatut paasineqassaaq aalajangiinerit kingunerisaanik annaasaqarnissamut aarlerinaat, annerusumik suliffeqarfiup iluani periutsit inernerinit tunngaveqartut, ineriartornermi kukkuneq, naammassinninneq imaluunniit periutsinik taamaattunik atuineq pissutigalugit.
3. Avammut suliakkiussinerup kingunerisaanik aarlerinaat imatut paasineqassaaq annaasaqarnissamut aarlerinaat toqqaannartumik imaluunniit toqqaannanngitsumik inissinneqarsinnaasoq suliffeqarfiup imaluunniit tunisassianik pilersuisup suliakkerinermi suliarinninnerani, suleriutsinik, kiffartuussinernik imaluunniit tunisassianik pilersuisumut sulianik avammut suliakkiussinermut atatillugu, tassunga ilanngullugu aamma ingerlatseqatigiiffissuup iluani avammut suliakkiussinermi.
4. Annaasaqarnerit imatut paasineqassapput pisut, annaasaqarnermik kinguneqarsinnaasut, annaasaqarnermik kinguneqarsimasut imaluunniit annaasaqarnermik kinguneqarsinnaasimasut, tak. nr. 1, suliffeqarfimmut.

**Siulersuisut suliassaat aamma akisussaaffii**

*Suliakkerinermi aarlerinaatit pillugit politikki*

1. Suliffeqarfiup niuernermut periusaa, suliai aamma aaqqissuussaanera aallaavigalugit siulersuisut suliakkerinermi aarlerinaatit pillugit politikkimik suliaqassapput, suliffeqarfiup angissusianik aamma pisariussusianik takutitsisumik, aammalu § 4-mi piumasaqaatit nalinginnaasut saniatigut makkuninnga imaqartussamik:
2. Suliffeqarfiup suliakkerinermi aarlerinaatinik sunik eqqugaasimaneranik suussusersineq, tassunga ilanngullugit aarlerinaatit, annikitsumik ilimanaateqarlutik atuutilersinnaasut, kisianni atuutilerunik annertoorujussuarmik annaasaqarnermik kinguneqarsinnaasut.
3. Suliffeqarfiup suliakkerinermi aarlerinaataasa akuersaarneqarsinnaasumik qaffasissusilimmik qanoq ililluni appartinneqarnissaat pillugu isummerneq.
4. Periutsit nalinginnaasut, suliffeqarfiup naapertugassai, suliakkerinermi aarlerinaatit siulersuisunit akuersaarneqarsinnaasumik qaffasissusilimmik inissisimatinneqarnissaannut.
5. Suliakkerinermi aarlerinaatit suliffeqarfiup aaqqissuussaaneranut attuumassuteqartut pillugit isummerneq, tassunga ilanngullugit
6. avammut suliakkiinerup kingunerisaanik suliakkerinermi aarlerinaatit, tassunga ilanngullugu tunisassianik pilersuisunik pinngitsuuisinnaannginneq,
7. suliakkerinermi aarlerinaatit suliffeqarfiup nioqqutaanut aamma/imaluunniit sullitaanut eqimattanut attuumassuteqartut,
8. periutsit nalinginnaasut annertussusaat, assersuutigalugu niuernernik misissuinermut aamma ingerlatsinermut atatillugu,
9. suliffeqarfiup it-kkut atortuinik ilanngussineq aamma piukkunnaateqartitsineq,
10. Suliffeqarfiup avataani pissutsinik pinngitsuuisinnaannginneq,
11. atuuffinnik immikkoortitsinissamik amigaateqarneq, tak. § 11,
12. timikkut isumannaassuseq, aamma
13. periutsit aarlerinaataat.

e) Periutsit nalinginnaasut, suliffeqarfiup annaasaqarnerit pillugit qanoq nalunaarsuinissaanut aamma inississuinissaanut.

f) Periutsit nalinginnaasut, annaasaqarnerit pillugit siulersuisunut nalunaarusiornissamut, isumannaarisussanik, qaqugukkulluunniit suliffeqarfiup suliakkerinermi aalerinaatai pillugit naammattumik siulersuisut ilisimasaqarnissaannut aamma tamatumani ineriartornermut tunngatillugu.

1. Siulersuisut politikkimik suliaqarnerminni, attuumassuteqarfiisigut, makkua eqqumaffigissavaat
2. siornatigut pisimasut siunissami peqqissinnaaneri, aamma
3. sulisut nalinginnaasumik piginnaasatigut qaffasissusaat naammannersoq.

*Suliakkerinermut aarlerinaatinut tunngatillugu siulersuisut pisortaqatigiinnut najoqqutassiaat*

1. Siulersuisut pisortaqatigiinnut najoqqutassiaat, tak. §§ 6 aamma 7, tulliuttunik imaqassapput:
2. Suliakkerinermi annaasaqarnerit qanoq suussusersineqarnissaannut najoqqutassiat.
3. Periutsit tigussaasut, pisortaqatigiit ingerlaavartumik annaasaqarnernik nalilersuisarnissaannut isumannaarisut, pisut, imaluunniit appasissumik ilimanaateqartumik pisussatut naatsorsuutigineqartut, kisianni annertuumik annaasaqarnermik kinguneqartut (kinguneqaatitut pisut). Periutsit taakkua assersuutigalugu pisinnaasut pillugit misissuinernik ilaatitsissapput, aqutsisut attuumassuteqartut suleqatigalugit suliarineqartussat, imaluunniit assersuutigalugu annaasaqarnernik nalunaarsuinernik aamma aarlerinaateqarneranut patsisissanik misissuinerit.
4. Pisortaqatigiit qanoq annaasaqarnernik nalunaarsuinissaannut najoqqutassat, tassunga ilanngullugit annaasaqarnernut tunngatillugu paasissutissat nalunaarsorneqartussat, qanoq annertutigisumik nalunaarsuineq ingerlanneqassanersoq, kiisalu pisut annaasaqarnermik malitseqarsimasut, soorluttaaq pisut annaasaqarnermik malitseqarsimasinnaasut nalunaarsorneqarnerinut kisitsisitigut killigititaasinnaasut.
5. Suliffeqarfiup annaasaqarnernik suussutsikkut qanoq inissiinissaanut najoqqutassat.
6. Annaasaqarnerit pillugit nalunaarusiornermut najoqqutassat. Najoqqutassat taakkua minnerpaamik makkuninnga erseqqinnerusumik nalunaarsuinermik imaqassapput
7. annaasaqarnerit pillugit siulersuisunut, pisortaqatigiinnut aamma sulisunut allanut attuumassuteqartunut nalunaarusiornermut kisitsisitigut killiusinnaasut, kiisalu
8. nalunaarusiornerup imarisaa, annertussusia aamma akulikissusia.

**Siulersuisut suliassaat aamma akisussaaffii**

1. Pisortaqatigiit suliffeqarfik aningaasarsiornermik ingerlataqartoq imatut aaqqissuutissavaat, suliakkerinermi aarlerinaatit killilerlugit, immikkullu periutsit iluini aqunneqassallutik, siulersuisunit aalajangersarneqartut malillugit kiisalu isumannaarlugu, sulisut tamarmik attuumassuteqartut suliffeqarfiup sulikkerinermi aarlerinaatit pillugit politikkianik ilisimasaqarnissaat.
2. Pisortaqatigiit isumannaassavaat
3. suliffeqarfiup suliaqarfiini tamani annaasaqarnerit pillugit paasissutissat nalunaarsorneqarnissaat siulersuisut sliakkerinermi aarlerinaatit pillugit politikkiat aammalu pisortaqatigiinnut najoqqutassiat naapertorlugit,
4. sulisut tamarmik attuumassuteqartut suliffeqarfiup sulikkerinermi aarlerinaatit pillugit politikkianik ilisimasaqarnissaat,
5. sulisut tamarmik suliakkerinermi aarlerinaatit pillugit naammattumik ilisimasaqarnissaat tamatumani suliassanik naammassinninnissamut,
6. suliffeqarfiup suliaqarfiini pingaarutilinni annaasaqarnerit pillugit paasissutissanik suussusersinissamut, nalunaarsuinissamut, suussutsikkut inissiinissamut, nalunaarusiornissamut aammalu toqqorsinissamut systeminik aamma periutsinik sunniuteqarluartunik pilersitsinissaq,
7. annaasaqarnernik suussusersinermut, nalunaarsuinermut aamma suussutsikkut inissiinissamut suleriaaseqarnissaq, aamma
8. suliakkerinermi annaasaqarnerit pillugit siuersuisunut nalunaarsuinermut aamma nalunaarusiornermut suleriaaseqarnissaq.
9. Pisortaqatigiit aalajangiinerit, suliakkerinermi aarlerinaatinik kinguneqarsinnaanerat sioqqutsisumik nalilersussavaat aamma qanoq annertutigisumik, tamatumani politikkimut aamma periusissiamut siulersuisut aalajangersagaannut akerliusut. Tamanna aamma niuernermut tunngatillugu aalajangiinernut tunngaviusunut atuuppoq, tassunga ilanngullugit kiffartuussinernik nutaanik naammassinninneq imaluunniit aningaasarsiornermi atortunik nutaanik niuerneq, kiisalu suliffeqarfiup ingerlanneqarnera aamma aaqqissugaanera pillugu aalajangiinerit pingaarutillit. Tamanna piumasaqarfiusinnaavoq, pisortaqatigiit aarlerinaatinut akisussaasumik akuutitsinissaannik, tak. § 16 kiisalu ilanngussaq 7.
10. Pisortaqatigiit ingerlaavartumik nalilersortassavaat, suliaqarfeqarnersoq, suliakkerinermi aarlerinaatip annikillineqarfissaanik aammalu pisariaqartitsinikkut aaqqiivigineqarfissaasunik.

*Finanstilsynetimut ilisimatitsineq*

1. Pisortaqatigiit isumannaassavaat, annertuumik annaasarnernik pisoqartillugu suliffeqarfiup Finanstilsynetimut ilisimatitsisarnissaa.

**Periutsit aarlerinaataat**

13) Suliffeqarfik, aarlerinaatinik aqutsinermut periutsinik atuisoq, tassunga ilanngullugit aarlerinaatinik nalunaarsuineq, pigisat nalillit akiinik aalajangersaaneq, sullitanik inissiineq, isumannaallisaatinik nalilersuineq, aalajangiinernik nammineertunngortitsineq il. il., aarlerinaatinik aqutsinermut tulluartunik aaqqiissuteqartitsissaaq, periutsinik taakkuninnga atuinermut tunngaviliisunik. Aaqqiinernut minnerpaamik ilaatinneqassapput:

* + Suliffeqarfiup periutsit pillugit nassuiaataa.
  + Suliffeqarfiup periutsit atugai pillugit nalunaarsukkat.
  + Ineriartornermut, akuerinninnermut, atuinermut, nakkutilliinermut, uppernarsaanermut aaqqissuussaanikkut akisussaaffinnik inissiineq aamma periutsinik aserfallatsaaliineq tassunga ilanngullugit nakkutilliinerit aamma uppernarsaanerit inernerinik nalilersuineq pillugu akisussaaffik aammalu aaqqiinerit pisariaqartut pillugit aalajangiinerit.
  + Periutsinik ineriartortitsinermut, akuerinninnermut, atuinermut, nakkutilliinermut aamma uppernarsaanermut suleriaatsit.

14) Suliffeqarfiup aaqqiinernik aaqqissuussinermini tulliuttut mianerissavai, tak. nr. 13, suliffeqarfiup periutsinik atuinerani annertussuseq aamma pisariussuseq eqqarsaatigalugit:

1. Isumalluutit, ilisimasat aamma it-kkut isumalluutit tulluartut toqqissisimanartumik ineriatornissamut, ilanngussinissamut, uppernarsaanissamut, aserfallatsaaliinissamut aammalu periutsinik atuinissamut.
2. Periutsinik ineriartortitsinermut, ilanngussinermut, aserfallatsaaliinermut aamma atuinermut aarlerinaatinik attuumassuteqartunik suussusersineq, suliarinninneq aammalu nakkutilliineq. Tassunga ilanngullugu suliffeqarfik periutsit anillatsitaani pissutsinik siunertaasimanngitsunik suussusersinermut aamma suliarinninnermut aaqqiissuteqassaaq, aarlerinaammik uniortumik nalunaarsuinermik imaluunniit kissaatigineqanngitsumik aarlerinaammik tigusinermik kinguneqartitsisinnaasunut.
3. Akulikitsumik periutsit anillatsitaannik qulakkeerineq aamma kingumut misiliineq.
4. Siulersuisuni, pisortaqatigiinni aamma aqutsisoqarnermi qaffasissutsini allani periutsinik atuinermut atatillugu taamaassorisat, kingunerisaasut aamma killiusut pillugit ilisimasaqarneq, taakkua suliassaannik aamma akisussaaffiinik eqqarsaatiginninnikkut.
5. Periutsini datanik katersuinermiiit periutsit anillatsitaat ilanngullugit suliaq tamakkerlugu akimut takunnissinnaatitsineq aamma nassaarsinnaatitsineq.
6. Aarlerinaatitigut qaffasissutsikkut allanngortoqarnerani periutsit anillatsitaasa pitsaassusaasa qajannaassusiat.
7. Ingerlatsinikkut akornutinut tunngatillugu periutsit ingerlanneqarnerisa qajannaassusiat, tassunga ilanngullugit pisariaqartitsilernermut atatillugu pilersaarutit.
8. Misissuisarnermi avatangiisit tulluartut aamma nassuiaatigineqarluarsimasut.
9. Datat pitsaassusaat, periutsit atugaat, tassunga ilanngullugu nassuiaatinut, datanik katersuinermut, nakkutiginninnermut, misissuinermut aammalu uppernarsaanermut erseqqissumik akisussaaffimmik inissiineq.
10. Periutsit ilumikkut periusiinik, taamaassorinninnernik aamma datanik atuinernik kiisalu misissuinikkut aamma nakkutilliinikkut aaqqiinernik uppernarsaaneq, tassunga ilangullugit versioninik aqutsineq, allannguutit pillugit log-it aamma misissuisarnermi avatangiisit.
11. Atuisunik aamma datanik illersuisarneq pillugu malittarisassanik attuumassuteqartunik eqquutsitsineq.

**Ilanngussaq 4. Akiliisinnaassutsikkut aarlerinaat**

**Atuuffia aamma nassuiaatit**

1. Akiliisinnaassutsikkut aarlerinaatinut tunngatillugu aarlerinaateqartoqarnera imatut paasineqassaaq,
   1. akiliisinnaassutsimik pissarsinermut suliffeqarfiup aningaasartuutai naapertuutinngitsumik annertuumik qaffannerat,
   2. aningaasaliisoqannginnera pissutigalugu suliffeqarfimmut niuernikkut periutsitigut attassisinnaannginneq, aamma
   3. aningaasaliisoqannginnera pissutigalugu suliffeqarfiup akiliinissamut pisussaaffimminik naammassinnissinnaannginnera.
2. Siulersuisut aamma pisortaqatigiit § 2 naapertorlugu suut aaqqiinerit tulluartuuneri pillugit aalajangersaanerminni suliffeqarfiup akiliisinnaassusaanut tunngatillugu pisariussutsimut, aarlerinaatitigut ilisarnaataanut aamma niuernikkut periutsimut mianerinnissapput. Tamatuma saniatigut suliffeqarfiup eqqumaffigissavaa suliffeqarfiup Danmarkimi aammalu nunani allani suliaqarfigisamini pingaaruteqassusia, tassunga ilanngullugu suliffeqarfiup aningaasarsiornermik suliaqarfittut aaqqissuussaanermi pingaarutilittut (SIFI) imaluunniit immikkoortortaqarfittut pingaarutilittut toqqagaanersoq.
3. Realkreditinstitut-inut, atukkiussat aamma obligationit, atukkiussanut aningaasaliissutit, akornanni akiliisarnikkut nerukilluinnartumik ataqatigiittoqartillugu, akiliisinnaassutsikkut aarlerinaatit pingaarnerusut obligationinut aningaasaleeqqinnerniit aammalu isumannaallisaanermut ilassutissaniit pinngorfeqassapput kingorna piumasaqaataasinnaasut atukkat killissaannik qaangiinerit kingunerisaannik. Taamaattumik nalunaarutip piumasaqaataasa aalajangersimasut ilaat nassuiaatitalimmik obligationinik atuutilersitsineq, oqimaaqatigiisitsinissamut tunngavik aammalu aarlerinaatinik aqutsineq pillugit nalunaarummut innersuussinikkut naammassineqarsinnaassapput.
4. Aningaaserivinnut obligationinik immikkut matussusikkanik atuutilersitsinissamut akuersissuteqartunut akiliisinnaassutsimut tunngatillugu akiliisinnaassutsimut politikki, pisortaqatigiinnut najoqqutassat, suleriaatsit, misissuinerit aamma nalunaarusiornerit obligationinik atuutilersitsineq, oqimaaqatigiisitsinissamut tunngavik aammalu aarlerinaatinik aqutsineq pillugit nalunaarummik alaatsinaassinikkut ilusilersorneqassapput.

**Akiliisinnaassutsimut tunngatillugu siulersuisut suliassaat aamma akisussaaffii**

*Akiliisinnaassutsimut politikki*

1. Siulersuisut allakkatigut akiliisinnaassutsimut politikkimik akuersissapput, tak. § 4, imm. 2, nr. 5. Akiliisinnaassutsimut politikkip taassavaa, akiliisinnaassutsip aarlerinaatikkut ilisarnaataanik qanoq ittumik siulersuisut kissaateqarnersut, suliffeqarfimmut atuuttussamik.
2. Siulersuisut isumannaassavaat, akiliisinnaassutsimut politikkip naleqquttumik mianersortuunissaa aammalu qaqugukkulluunniit akiliisinnaassutsimik illersorneqarsinnaasumik isumannaarisuunissaa, tassunga ilanngullugu akiliisinnaassutsimut bufferi aammalu aningaasaliinermut aaqqissuussineq illersorneqarsinnaasoq. Siuliffeqarfiup nalilerpagu, upalungaarsimanikkut suliniutit periarfissat, tak. nr. 16-20, killilimmik iluaqutaasut, tamanna suliffeqarfiup aarlerinaatitigut ilisarnaataani ilaatinneqassaaq.
3. Akiliisinnaassutsimut politikkip imarissavai:
   1. Suliffeqarfiup qanoq akiliisinnaassutsikkut aarlerinaatiminik suussusersisarneranut aamma nalunaarsuisarneranut tunngaviit.
   2. Suliffeqrfiup akiliisinnaassutsikkut aarlerinaataanut killigititat, tassunga ilanngullugit liquidity coverage ratio-mut (LCR), net stable funding ratio-mut (NSFR) qaavatigut matussusiinermut killigititat aammalu sukaq II-mut akiliisinnaassutsimut tunngatillugu piumasaqaataasinnaasut Finanstilsynet-imit aalajangersagaasut. Killigititat volatilitet-imik aamma uuttuinermi qularnaatinik pingaarutilinnik takutitsissapput. Killigititatigut aamma eqqumaffigineqassapput suliffeqarfiup akiliisinnaassutsikkut stresstestii.
4. Akiliisinnaassutsimut politikki suliffeqarfiup akiliisinnaassutsimut buffer-ianut tunngavinnik imaqassaaq, tassani tulliuttut ilaatinneqarlutik:
   1. Suliffeqarfiup akiliisinnaassutsimut buffer-iata annertussusia.
   2. Suliffeqarfiup akiliisinnaassutsimut buffer-iata katitigaanera, tassunga ilanngullugu sorliit pigisat nalillit akiliisinnaassutsimut buffer-imi ilaasinnaanersut.
   3. Tunngaviit isumannaarisut, akiliisinnaassutsimut buffer-ip naammattumik siammarsimanissaanik aamma ataatsimoortitsinermi aarlerinaatimik aammalu nunat allat aningaasaannut tunngatillugu aarlerinaatimik pingaartitsinissaanik.
5. Akiliisinnaassutsimut politikki suliffeqarfiup aningaasaliisarnikkut aaqqissugaaneranut tunngavinnik imaqassaaq, tassani tulliuttut ilaatinneqarlutik:
6. Aningaasaleeriaatsit assigiinngitsut atorneqarnissaannut aamma katersorneqarnissaannut killigititat.
7. Tunngaviit aningaasaliinerit sivisussusaasa illersorneqarsinnaanerinik isumannaarisut.
8. Attuumassuteqartillugu nunat allat aningaasaat atorlugit aningaasaliinernut killigititat.
9. Tunngaviit isumannaarisut, aningaasat uninngatitat nalilernissaannut periutsinik ineriartortitsinissamik.
10. Attuumassuteqartillugu aningaasat uninngatitat sumiiffimmi katersorneqarnerat pillugu naliliinissamut periutsit.
11. Akiliisinnaassutsimut politikki suliffeqarfiup pigisanik nalilinnik akiligassanngortitsinermut tunngaviinik imaqassaaq, tassani tulliuttut ilaatinneqarlutik:
12. Pigisanik nalilinnik akiligassanngortitanik atuinermut tunngaviit.
13. Suliffeqarfiup akiligassanngortitsisarnerata qaffasissusaanik aammalu tamatumani aarlerinaatit malitsiusunik nakkutilliinermut aamma aqutsinermut tunngaviit.
14. Pigisat nalillit isumannaallisaatitut atorneqarsinnaasut akiligassanngortitaanngitsut annertussusaannik nakkutilliinermut periutsit, naatsorsuutigineqanngitsumik aningaasaliinissaq pisariaqartinneqalerpat.
15. Tulliuttut akornanni immikkoortitsinissamut periutsinik ineriartortitsinissamut tunngaviit isumannaarisut
16. pigisat nalillit, akiliinernik suliarinninnermut aamma akuerinninnermut atatillugu qularnaveeqqutitut atorneqartut,
17. pigisat nalillit, centralbankini akiligassanngortitat, aamma
18. pigisat nalillit akiligassanngortitat allat.
19. Akiliisinnaassutsimut politikkimi allaqqassaaq, suliffeqarfiup iluani pigisanik nalilinnik nuussinermut inatsisilerinikkut imaluunniit allatigut killigititaqarpat, tassunga ilanngullugit pigisat nalillit assigiinngitsut akiliisinnaassutsimut malittarisassat iluani akuersaarneqarnersut nunani, suliffeqarfiup ingerlatsiffigisaanni.
20. Akiliisinnaassutsimut politikki tunngavinnik imaqassaaq akiliisinnaassutsimut tunngatillugu aaqqissuussaanermi akisussaaffinnik agguataarinermik, tassunga ilanngullugit aarlerinaatinik tisusineq, aarlerinaatinik aqutsineq, misissuineq aamma nalunaarusiorneq, tassunga ilanngullugu nr. 38-39 naapertorlugit atuuffinnik immikkoortitsineq isumannaarneqarluni.
21. Akiliisinnaassutsimut politikki akiliisinnaassutsimut politikkimik malittarinninnermut periutsinik imaqassaaq, tak. § 5, imm. 1.
22. Akiliisinnaassutsimut politikki akiliisinnaassutsimut tunngatillugu siulersuisunut ingerlaavartumik nalunaarusiorneq pillugu periutsinik imaqassaaq, tak. nr. 47-51.
23. Akiliisinnaassutsimut politikki pisariaqartitsineq malillugu minnerpaamik ukiumut ataasiarluni naleqqussarneqartassaaq.

*Upalungaarsimanermi pilersaarut*

1. Siulersuisut akiliisinnaassutsimik aamma aningaasaliinermik pissarsinissamut upalungaarsimanermut pilersaarummik akuerinnissapput, aallartinneqarsinnaasumik suliffeqarfik akiliisinnaassutsikkut unammilligassaqalerpat.
2. Siulersuisut upalungaarsimanermut pilersaarummi minnerpaamik
   1. akiliisinnaassutsimik aamma aningaasaliinermik pissarsinissamut suliniutinut isummissapput, naliliissapput aammalu akuerinnillutik, tassunga ilanngullugu suliniutinik pingaarnersiuissallutik aammalu suliniutit ataasiakkaat piffissaliussatut naatsorsuutigineqartup iluani naammassineqarsinnaanerannut tunngatillugu ilimaginninnertik nalilersussavaat, kiisalu suliffeqarfiup stress-ip ataani niuersinnaanera aammalu aningaasaliissutinik pissarsisinnaassusaa nalilersorlugit,
   2. nassuiarlugu, pisut sorliit malitseqarnersut, pilersaarutip aallartinneqarneranik, tassunga ilanngullugu ajornartoortoqarsinnaaneranut siusissukkut takussutissat nassuiaat, aamma
   3. nassuiarlugu, immikkoortortaqarfiit sorliit upalungaarsimanermi pilersaarutip aallartinneqarnissaanut akisussaasuunersut.
3. Upalungaarsimanermi pilersaarummi suliniutit minnerpaamik ukiumut ataasiarluni misilinneqartassapput, tamanna periarfissaagaangat, aamma misiliineq uppernarsarneqassaaq.
4. Siulersuisut isumannaassavaat, suliffeqarfiup sumiiffinnut ataasiakkaanut upalungaarsimanermi pilersaarutinik pilsersitsinissaa, suliffeqarfik inatsisitigut tunngaveqartunik immikkoortortaqarfeqarpat, tassani akiliisinnaassuseq immikkoortortaqarfiit akornani killeqanngitsumik ingerlaartuunani.
5. Upalungaarsimanermi pilersaarut pisariaqartitsineq naapertolugu naleqqussarneqartassaaq aammalu minnerpaamik ukiumut ataasiarluni.

*Stresstest-it*

1. Siulersuisut akiliisinnaassutsimut stresstest-inut tunngatillugu aningaaserivinnut aalajangersimasut aammalu niuernermut tunngasut stress-it nalilersorneqarnissaannut periutsinik aamma taamaassorinninnernik akuerinnissapput. Periutsit aamma taamaassorinninnerit akuerineqartut pisortaqatigiinnit uppernarsarneqassapput.
2. Akiliisinnaassutsimut stresstest-it naammattumik makkuninnga apeqqutaatitsissapput
3. stress aningaaserivinnuut aalajangersimasunut, stress niuernermut tunngasut aammalu ataqatigiittut pisinnaasut allat,
4. stress piffissani assigiinngitsuni aamma annertussutsit assigiinngitsut,
5. stress-it pisussatut naatsorsuutigineqassanngillat, kisianni pisinnaasutut naatsorsuutigineqassallutik,
6. stresstests-it siumoortunngortinneqartut aningaasat ingerlaarnerannik tunngaveqarnerat,
7. taamaassorinninnerit, stresstests-inut tunngaviusut, minnerpaamik ukiumut ataasiarluni kukkunersiorneqartarnerat,
8. pigisat nalillit akiligassanngortinneqarnerat, aningaasartuutit naligiissaarneqanngitsut aammalu pisussaaffiusinnaasut allat attuumassuteqartut, akiliisinnaassutsinik tigusinermik malitseqarsinnasut.
9. Suliffeqarfik suliffeqarfiuppat qitiusoq, suliffeqarfik attuumassuteqartoqartillugu stresstests-iissaaq ingerlatseqatigiiffinnut aammalu kisimiittunut qaffasissusilimmik. Ingerlatseqatigiiffimmi suliffeqarfiit allat tamarmik immikkut pisariaqartitsineq naapertorlugu stresstests-iissaapput.
10. Akiliisinnaassutsimut stresstest-it akulikitsumik aamma minnerpaamik qaammammut ataasiarluni ingerlanneqartassapput aammalu uppernarsarneqartassallutik.
11. Siulersuisut isumannaassavaat, stresstest-ini akiliisinnaassutsimut buffer-imi ineriartornerup nakkutigineqarnissaa, tassunga ilanngullugu, nakkutigineqassasoq, piffissaq qanoq sivisutigisoq ingerlanersoq, suliffeqarfiup stresstest-erinermini inatsisitigut akiliisinnaassutsimut piumasaqaatinik eqquutsitsisinnaajunnaarnissaannut.

*Suliffeqarfiup iluani akiliisinnaassutsimut tunngatillugu aningaasartuutinik agguataarineq*

Siulersuisut isumannaassavaat, suliffeqarfik akiliisinnaassutsimut tunngatillugu tamannalu attuumassuteqartillugu aningaasartuutinik nalunaarsuinermut aamma aggutaarinermut tunngaveqarnissaa.

1. Tunngaviit pisortaqatigiit uppernarsaasissavaat. Suliffeqarfik aaqqissuussaanermi aningaaserivittut aningaasarsiornermik ingerlataqartutut pingaarutilittut (SIFI) toqqagaappat, siulersuisut isumannaassavaat, akiliisinnaassitsikkut aarlerinaatit aamma aarlerinaatit allat aningaasarsiornermi niuerutinik akitigut aalajangersaanermi illersorneqarsinnaasumik ilaatinneqarnissaat.

*Akiliisinnaassutsimut tunngatillugu siulersuisut pisortaqatigiinnut najoqqutassiaat*

1. Siulersuisut pisortaqatigiinnut najoqqutassiaat akiliisinnaassutsimut politikki tunngavigalugu najoqqutassanik kinguneqassaaq, tulliuttut pillugit aalajangersakkanik imaqartussaq:
   1. Inatsisitigut akiliisinnaassutsimut piumasaqaatit aamma sukaq II malillugu akiliisinnaassutsimut piumasaqaatit atuuttut naapertorlugit akiliisinnaassutsimik nalunaarusineq.
   2. Akiliisinnaassutsimut aarlerinaatinik nalunaarsuinermut periutsit aamma nalunaarsuinernut piffissaliussat. Akiliisinnaassutsimut aarlerinaatinik nalunaarsuinerni ilaatinneqassapput akiligassat naligiissakkat aamma naligiissagaanngitsut.
   3. Qanoq pisoqarnera apeqqutaatillugu, suliffeqarfimmi aningaasarsiornermik ingerlataqartumi aalerinaatit qaffasissuseqartut toqqakkat aalajangiusimaannarneqarnissaat pineqartillugu kiisalu tamatumunnga suleriaaseq pillugu siulersuisut isummernissaasa pisortaqatigiinnit isumannaarneqarnissaa.
   4. Akiliisinnaassutsimut politikkimi killigititatut aalajangersakkat saniatigut killiusinnaasut allat.

**Akiliisinnaassutsimut tunngatillugu pisortaqatigiit suliassaat aamma akisussaaffii**

1. Pisortaqatigiit isumannaassavaat, nioqqusianik nutaanik akiliisinnaassutsimut aarlerinaatilinnik saqqummiussinermi aammalu nioqqusiani pioreersuni malunnaatilimmik allannguinermi, aningaaseriviup akiliisinnaassutsimut aarlerinaataannik qaffaanermik kinguneqartunik, tak. §§ 22 aamma 23, suliffeqarfiup aaqqissuussaaneranut toqqissisimanartumik eqqussinissaq, tassunga ilanngullugit suliffeqarfiup suleriaasiinut, aarlerinaatinik aqutsinerinut, nalunaarusiornerinut, aammalu suliffeqarfiup iluani misissuinernut.
2. Pisortaqatigiit isumannaassavaat, LCR-imi LCR-ip aamma volatilitetip nakkutigineqarnissaat aamma aqunneqarnissaat. Tassunga ilanngullugu pisortaqatigiit isumannaassavaat, nakuutilliineq tamakkiisumik isiginnissinnaatitsissasoq akiligassani malunnaatilimmik aningaasat tamakkiisumik ingerlaarnerinik kunguneqartunik.
3. Pisortaqatigiit isumannaassavaat, akiliisinnaassutsip ineriartornera ullut tamaasa malinnaaffigineqarnissaa. Pisortaqatigiit isumannaassavaat, uppernarsarneqassasoq, suliffeqarfiup akiliisinnaassutsikkut pisariaqartitsinini qanoq nalunaarsorneraa, aammalu ulluinnarni akiliisinnaassutsini malinnaaffigineraa, taamaalilluni suliffeqarfiup akiliisinnaassutsikkut aarlerinaatinut killiusutut aalajangersakkat eqquutsissallugit.
4. Pisortaqatigiit isumannaassavaat, ulluinnarni akiliisinnaassutsimik aqutsineq makkuninnga pingaartitsissasoq
5. ulluni aggersuni akiliisinnaassutsikkut pisariaqartitsineq atuuttoq aammalu naatsorsuutigineqartoq, tassunga ilanngullugu suliffeqarfiup aningaaseriviit akiligassarsisitsisartut allat aqqutigalugit akiliinerinik il. il. isumaginninneq,
6. piffissap ingerlanerani akiliisinnaassutsikkut pisariaqartitsinermi volatiliteti,
7. kingusinaarluni akiliinerit, it-kkut atortorissaarutitigut ajutoornerit, inuit kukkuneri il. il. pissutigalugit akiliisinnaassutsikkut pisariaqartitsinernik tassanngaannartunik isumaginninneq,
8. illup avataaniit akiliisinnaassutsiniit tigusinerit, soorlu assersuutigalugu aningaaseriviit akiligassarsisitsisartut aamma centralbankit,
9. nunat allat aningaasaat atorlugit akiliisinnaassutsimik pisariaqartitsinerit,
10. Akiliisinnaassutsinik nuussinernut inatsisilerinikkut imaluunniit inatsisitigut killiusinnaasut, aamma
11. intradagslikviditetsrisiko aamma intradagslikviditetimik ingerlaavartumik nakkutilliineq aamma misissuineq.
12. Pisortaqatigiit isumannaassavaat, suliffeqarfiup minnerpaamik ukiumut ataasiarluni aningaasaliissutitigut pisariaqartitatut naatsorsuutigisani naleqqussartassagaa.
13. Suliffeqarfinni pisortaqatigiit, securitiseringstransaktioner-inik revolvere-usunik aaqqiisut, piffissaq sioqqullugu akiliisoqarnissaanut aalajangersakkamik tunngaveqartunik, isumannaassavaat, aaqqissuussaanermi immikkoortortaqarfiit attuumassuteqartut akiliisinnaassutsimut pilersaarutinik suliaqarnissaat piffissap qaangiunnerani akiliinerit aamma piffssaq sioqqullugu akiliinerit kinguneqaatigisaannik eqqumaffiginninnissaq siunertaralugu.

**Akiliisinnaassutsimut tunngatillugu suleriaatsit aamma uppernarsaasarneq**

Pisortaqatigiit isumannaassavaat, nioqqusianik nutaanik akiliisinnaassutsimut aarlerinaatilinnik saqqummiussinermi aammalu nioqqusiani pioreersuni malunnaatilimmik allannguinermi, aningaaseriviup akiliisinnaassutsimut aarlerinaataannik qaffaanermik kinguneqartunik, tak.

*Akiliisinnaassutsip aamma aningaasaliinerit ingerlaavartumik nalunaarsornerinut suleriaatsit*

1. Suliffeqarfik suliffeqarfiup akiliisinnaassutsikkut aarlerinaatai pillugit ingerlaavartumik suussusersiinermut, uuttuinermut, aqutsinermut, nakkutilliinermut aamma nalunaarusiornermut suleriaaseqassaaq. Atuuffiit tamakkiisumik imaluunniit ilaannakortumik allanut suliaritinneqarpata, suliffeqarfik tamatumunnga atatillugu aarlerinaatit isumaginissaannut suleriaaseqassaaq. § 13-imi piumasaqaatit nalinginnaasut saniatigut suleriaatsit suliffeqarfiup akiliisinnaassutsikkut ingerlaarnerit pillugit nalunaarsukkanik ingerlaavartumik naleqqussaaneranut tunngatillugu piumasaqaatinik imaqassapput, tassunga ilanngullugit akiliisinnaassutsikkut ingerlaarnerit pillugit taamaassorinninnernik uppernarsaanerit.
2. Aalajangersakkat, isumannaarisut, suliffeqarfiup, tamanna attuumassuteqartillugu, inatsisitigut, allaffissornikkut aamma suliaqarnermut killiusunik mianerinninnissaanut, akiliisinnaassutsinik aamma pigisanik nalilinnik akiligassanngortitaanngitsunik nunat allat assigiinngitsut akornanni nuussinissamut periarfissatigut sunniisunik.
3. § 14-imi uppernarsaanissamut piumasaqaatit saniatigut suliffeqarfik LCR-mik aamma NSFR-mik nalunaarsuinermut atatillugu taamaassorinninnernut, periutsinik qinersinermut aammalu ingerlatsinermut uppernasaateqassaaq, taamatuttaaq akiliisinnaassutsikkut aarlerinaatitigut tunaartanut siulersuisunit aalajangersarneqartunut aammalu allanut attuumassuteqartunut, tassunga ilanngullugu makkununnga uppernarsaatit,
4. suliffeqarfiup akiliisinnaassutsikkut ingerlaartitaminik nalunaarsuinerminut suut periutsit qinersimanerai,
5. akiliisinnaassutsikkut bufferimi pigisanik nalilinnik piviusunngortitsisinnaanermi piffissatut ilimagisamik aalajangersaaneq, aammalu pigisat nalillit suliffeqarfiup naatsorsuutigisai naapertorlugit piviusunngortinneqarsinnaanersut,
6. pigisat nalillit aamma akiitsut atuukkunnaarnissaannut piffissaq pillugu taamaassorinninnerit, isumaqatigiissutitigut aalajangersarneqarsimasinnaasut aamma pissusilersornikkut aalajangersarneqarsimasinnaasut, aamma
7. suliffeqarfiup akiliisinnaassutsikkut ingerlaartitaanik nalunaarsuinernik ingerlaavartumik nalilersueqqinnerit, tassunga ilanngullugu akiliisinnaassutsikkut ingerlaartitat pillugit taamaassorinninnernik uppernarsaaneq.

*Isumannaallisaasiinerit tigusat aamma inissitat nalunaarsorneqarnerinut suleriaatsit*

1. Suliffeqarfik, tamanna attuumassuteqartillugu, isumannaallisaasiinernut tigusanut aamma inissitanut nalunaarsuinermut suleriaaseqassaaq, § 13-imi piumasaqaatit nalinginnaasut saniatigut minnerpaamik tulliuttunik imaqartussanik:
   1. Aalajangersakkat, isumannaarisut, suliffeqarfiup suussusersiinissaanut aammalu naatsorsuusiornissaanut isumannaallisaasiinnernik inissiinissamut aamma tigusunissamut atuuttumik aammalu pisariaqarsinnaasumik piffissat assigiinngitsut iluini.
   2. Aalajangersakkat, aalajangiisut, suliffeqarfik qanoq suliffeqarfiup isumannaallisaasiinerinik atuuttunik aamma pinngorsinnaasunik akiliisinnaassutsit nalinginik naatsorsuissanersoq. Akiliisinnaassutsip nalinga tassaavoq naliusoq, suliffeqarfiup angusinnaasatut naatsorsuutigisinnaasaa, ajornartoornermi isumannaallisaasiineq tuniniarneqassappat imaluunniit atorniarnermut atorneqassappat, nalinginnaasuusumik naatsorsuuserinikkut naligititamut assinguneq ajortoq.
   3. Aalajangersakkat, isumannaarisut, akiliisinnaassutsip nalingata qaqugukkulluunniit mainersortumik nalunaarsorneqartarnissaanut, aammalu suliffeqarfiup eqqumaffigissagaa, piffissami sivisuallaanngitsumi pigisat nalillit ilaat tuninissaat aamma atornermut atornissaat ajornakusoortorujussuusinnaanera. Suliffeqarfiup akiliisinnaassutsip nalinganik naatsorsuinermini ilanngaat attuumassuteqartoq atussavaa, tassani pigisap nalillip niuernikkut nalingata nikerarnera pingaaruteqarluni.
   4. Aalajangersakkat, isumannaarisut, suliffeqarfiup isumannaallisaasiinernik atortitsinermut aamma tunisinermut atatillugu inatsisilerinikkut aamma suliaqarnikkut killiusunik eqqumaffiginninnissaanik.

**Akiliisinnaassutsimut tunngatillugu atuuffiit immikkoortinneqarneri**

1. Akiliisinnaassutsimut tunngatillugu immikkut soqutigisaqarnerit nangarnissaannut malittarisassatut pingaarnertut § 11, imm. 1, nr. 2 naapertorlugu atuuffinnik immikkoortitsisoqassaaq.
2. Suliffeqarfiit, ullormut killilinnik akiliisinnaassutsinik atugassaateqartut aammalu akiliisinnaassutsimut tunngatillugu naammattunik ilitsersuuteqartut aamma suleriaaseqartut, akiliisinnaassutsimut tunngatillugu annikinnerusumik aaqqissuussaaneqarsinnaapput aammalu misissueriaaseqarlutik, tamatumani suliffeqarfik taarsiissutitut toqqissisimanartunik aaqqiissutinik eqqussisussaassagaluaramik, isumannaarissussanik, suliffeqarfiup pisariaqanngitsunik aalerinaateqannginnissaanik aammalu annaasaqannginnissaanik, tak. § 11, imm. 3. Taamaattoq tamanna atuutinngilaq SIFI-nut aamma G-SIFI-nut kiisalu suliffeqarfinnut akiliisinnaassutsimut tunngatillugu annertuunik aamma/imaluunniit pisariusunik ingerlatsisunut.

**Akiliisinnaassutsimut tunngatillugu aarlerinaatinik aqutsineq**

*Aarlerinaatinut akisussaaneq aamma aalerinaatinik aqutsineq*

1. Aarlerinaatinut akisussaasup, § 16-imi aamma ilanngussaq 7-imi piumasaqaatit nalinginnaasut saniatigut, isumannaassavaa, suliffeqarfimmi akiliisinnaassutsikkut aarlerinaatinik illersorneqarsinnaasumik aqutsisoqarnissaa, aammalu tassunga ilanngullugu isumannaassallugu
   1. suliffeqarfiup akiliisinnaassusaa, tassunga ilanngullugu intradagslikviditetip ingerlaavartumik nakkutigineqarnissaa aammalu misissorneqartarnissaa,
   2. upalungaarsimanermi pilersaarutip minnerpaamik ukiumut ataasiarluni sapinngisamik annertunerpaamik misilinneqartarnissaa, tak. nr. 13,
   3. killiusutut aalajangersakkat ingerlaavartumik nalilersoqqinneqartarnissaat,
   4. pigisanik nalilinnik akiligassanngortitsinerit annertussusaasa qaffasissusaat aammalu ineriariartornerat, kiisalu pigisanik nalilinnik akiligassanngortitsinerit assigiinngitsut aammalu akiligassanngortitsinernut aallaaviit attuumassuteqartut, assersuutigalugu aningaasaliinerit isumannaallisakkat, ingerlaavartumik nakkutigineqarnissaat,
   5. pigisat nalillit akiligassanngortitaanngitsut kisianni akiligassanngortinneqarsimasut amerlassusaat aammalu akiligassarsinikkut pitsaassusaasa nakkutigineqarnissaat, aamma
   6. stressscenarie-ni pigisat nalillit akiligassanngortitsinernut ilassutaasinnaasut amerlassusaat aamma suussusaat nakkutigineqarnissaat.
2. Aarlerinaatinik aqutsisutut atuuffik tulluartumik akuttussusilikkamik suliffeqarfiup akiliisinnaassutsikkut nalunaarsugaanik aamma taamaassorinninnerinik uppernarsaasassaaq, aammalu uppernarsaaneq uppernarsarneqartassaaq.

**Akiliisinnaassutsimut tunngatillugu misissuinerit**

1. Suliffeqarfik, tak. § 19, akiliisinnaassutsimut tunngatillugu suliffeqarfiup iluani arlaannaannulluunniit attuumassuteqanngitsunik suliaqarnerit pingaarutillit tamaasa pillugit misissuinernik pilersitsissaaq. Minnerpaaffittut suliffeqarfiup iluani akuttunngitsumik makkua misissorneqartassapput
   1. sulisut suliffeqarfiup akiliisinnaassutsimut politikkianik malinninnerat,
   2. akuerinnissinnaanermut piginnaatitsinerit eqquutsinneqarneri, aamma
   3. suliffeqarfimmi nalunaarusiortarnerup eqqortumik ingerlanneqarnera.
2. Suliffeqarfiup iluani misissuinerit ingerlanneqarsimasut suliffeqarfiup uppernarsassavai.

**Akiliisinnaassutsimut tunngatillugu nalunaarusiorneq**

*Killiusunik eqquutsitsineq pillugu nalunaarusiorneq*

1. Suliffeqarfik akiliisinnaassutsimut tunngatillugu killiusutut aalajangersakkat tamaasa pillugit killissanik taakkuninnga aalajangersaasimasunut nalunaarusiortassaaq.
2. Killissanik eqquutsitsineq pillugu nalunaarusiortarnerup akulikissusaanut apeqqutaapput aarlerinaatinut tunngatillugu siunertat aamma akiliisinnaassutsimut tunngatillugu pisariussuseq, aarlerinaatit ilisarnaataat aammalu suliaqarfik.
3. Killigititamik qaangiineq nalunaarusiarineqassaaq taakkununnga, killissanik aalajangersaasunut, aammalu inunnut allanut attuumassuteqartunut. Qaangiinerup paasineqarneraniit nalunaarusiorneq aallaavittut kingusinnerpaamik ullup ataatsip qaangiunnerani pissaaq.

*Siulersuisunut nalunaarusiorneq*

1. Siulersuisunut nalunaarusiornerup suliffeqarfiup akiliisinnaassutsikkut aarlerinaataanik siulersuisut tamakkiisumik takunnissinnaatissavai aamma naammassalluni aammalu eqqoqqissaarluni, tak. § 3, imm. 1, nr. 7.
2. Nalunaarusiorneq siulersuisut suliffeqarfiup akiliisinnaassutsikkut aarlerinaatai pillugit aalajangiinissamut tunngaviinut ikiuutaassaaq, tassunga ilanngullugit ingerlatseriaatsikkut, akiliisinnaassutsimut politikkimut aammalu pisortaqatigiinnut najoqqutassatigut allannguutit. Taamatuttaaq nalunaarusiornerup, akiliisinnaassutsimut tunngatillugu, pisortaqatigiit suliassaminnik naammaginartumik naammassinnittarnerat pillugu siulersuisut nalilersuinissaannut tunngavissaqartissavai.
3. Siulersuisut nalinginnaasumik ataatsimiinnerini akiliisinnaassutsimut politikkimi killigititatut aalajangersakkat killiffii pillugit siulersuisut ilisimatinneqartassapput, imaluunniit akiliisinnaassutsikkut aarlerinaatit ineriartornerisa tamanna pisariaqartippassuk akulikinnerusumik ilisimatinneqartassapput.
4. Siulersuisut sukkanerpaamik aamma kinguarsaanertaqanngitsumik akiliisinnaassutsimut tunngatillugu nalunaarsukkani kukkunerit pillugit nalunaarfigineqartassapput, imaassimappat kukkunerit suliffeqarfiup inatsisitigut siunertaanut imaluunniit suliffeqarfiup aarlerinaataanut tunngatillugu malunnaatilimmik allannguinernik malitseqartut.
5. Siulersuisunut nalunaarusiorneq tulliuttunik naammassinnissaaq:
   1. Imatut ilusilersorneqassaaq akiliisinnaassutsikkut aarlerinaatit pingaarutillit tamarmik aammalu taakkunani ineriartornerit ersersinneqarlutik.
   2. Ingerlaavartumik nutarsarneqartarluni.
   3. Akiliisinnaassusivik aammalu siunissami ineriartornissatut naatsorsuutigisaq pineqassapput. Suliffeqarfiup akiliisinnaassutsikkut ineriartornissatut naatsorsuutigisaa annertussutsikkut nalunaarsorneqassaaq stresstests-it ikiorsiullugit imaluunniit pitsaassuseq aallaavigalugu nalilersuinikkut.
   4. Suliffeqarfiup pisortaqarnikkut suliniutai aammalu akiliisinnaassutsimut tunngatillugu allannguutit pillugit aalajangiinerit uppernarsarneqassapput.

**Ilanngussaq 5. It-kkut suliniutit, it-kkut aarlerinaatinik aqutsinermut politikki, aammalu it-kkut isumannaallisaanermut politikki**

**Atuuffia**

1. Ilanngussaq una nalunaarummi aalajangersakkanik paasissutissiuinermi teknologi-mut (it) attuumassuteqartunik imaqarpoq, tassunga ilanngullugit kommunikationsteknologi, paasissutissanik isumannaallisaaneq kiisalu aarlerinaatinik aqutsineq aammalu tamatumunnga atatillugu misissuinermut tunngatillugu aaqqiinerit. It-kkut pigisat nalilittut paasineqassapput it-kkut aamma paasissutissatigut pigisat nalillit.
2. Suliffeqarfiit ilanngussami ilaatinneqartut aalajangersakkanik eqquutsitsissapput, suliffeqarfiup angissusaanut, aaqqissuussaaneranut aammalu ataasimoorussinikkut datacentralimik atuinermut tunngatillugu naapertuuttumik aamma mianerinnittumik. Tamatuma saniatigut kiffartuussissutinut aamma nioqqutinut suliffeqarfiup kiffartuussinermini tunniuttagaanut imaluunniit tunniussassaanut tunngatillugu suussutsimut, annertussutsimut aammalu pisariussutsimut kiisalu aarlerinassutsimut tulluuttumik inissisimatitsisoqassaaq. Suliffeqarfinnut system-inik ingerlatsinermut pingaarutilinnik aamma/imaluunniit IT-kkut atortulersuuteqarnikkut kiffartuunneqartunut, datacentrali peqataasinnaavoq ilanngussami aalajangersakkat attuumassuteqartut eqquutsinneqarnissaannut. Taamaattoq suli suliffeqarfiup akisussaaffigiinnartussaavaa aalajangersakkanik eqquutsitsinissaq aammalu suliassanik agguataarinissamut isumaqatigiissutip datacentralimit eqquutsinneqarneranik ingerlatitseqqiinissaq.

**Siulersuisut suliassaat aamma akisussaaffii**

**It-kkut suliniutit**

1. Siulersuisut akisussaaffigivaat isumannaassallugu, suliffeqarfiup tulluartumik aaqqissuussaanissaa aammalu naammattumik ilumini aarlerinaatinik aqutsinissaa aammalu misissuinissaa it-mik atuinerminut atatillugu.
2. Siulersuisut isumannaassavaat, suliffeqarfiup it-mut periusissiaqarnissaa, suliffeqarfiup ataatsimoorussamik periusissaanut naapertuuttumik aammalu aalajangersassallugu:
3. Siuliffeqarfiup it-a qanoq ineriartortinneqassanersoq, tassunga ilanngullugit it-kkut sulinerup aaqqissuussaanera, it-kkut atortuni allannguutit aammalu pingajuusunik pisariaqartitsinerit pingaarnerusut.
4. It-kkut isumannaallisaanermut siunertat erseqqissut it-kkut atortunik, it-kkut kiffartuussinernik, sulisunik aamma suliarinneriaatsinik qitiutitsisut.
5. Siulersuisut ataavartumik, aamma minnerpaamik ukiumut ataasiartumik, it-mut periusissiaq nalilersoqqittassavaat aammalu akuerisarlugu.

**It-kkut aarlerinaatinik aqutsinermut politikki**

1. Siulersuisut isumannaassavaat, suliffeqarfiup it-kkut aarlerinaatinik aqutsinermut politikkeqarnissaa, tak. § 4, imm. 2, nr. 6. Politikki immikkut politikkiusinnaavoq imaluunniit politikkini allani attuumassuteqartuni akuusinnaalluni. Politikkip minnerpaamik imarissavai:
2. It-kkut aarlerinaatinut akuersaarneq suliffeqarfiup ataatsimoorussamik aarlerinaatinut akuersaarneranut naapertuuttumik.
3. It-kkut aarlerinaatinut aqutsinermut periutsimik piumasaqarneq, tassunga ilanngullugu it-kkut aarlerinaatinik suussusersineq. Suussusersinerup nassuiassavaa, suliffeqarfik it-kkut aarlerinaatinit sorlernit eqqorneqarnersoq aamma eqqorneqarsimasinnaanersoq, tassunga ilanngullugit aarlerinaatit suliffeqarfiup
4. suliarinneriaasiinut, ingerlataanut, kiffartuussinerinut, atortuinut aammalu data-nut attuumassuteqartut,
5. avataani pissutsinut pisariaqartitsineranut attuumassuteqartut, tassunga ilanngullugit pilersuisut,
6. aaqqissuussaaneranut attuumassuteqartut, tassunga ilanngullugu atuuffinnik immikkoortitsinissamik amigaateqarneq.
7. Pisut it-kkut isumannaallisaanermut tunngasut aalerinaatinik aqutsinermut ilanngunneqarnissaannut piumasaqaat.
8. Aarlerinaatinik nalilersuinerit annertussusaannut aamma akulikissusaannut piumasaqaatit.
9. Siulersuisut ataavartumik, aamma minnerpaamik ukiumut ataasiartumik, it-kkut aarlerinaatinik aqutsinermut politikki nalilersoqqittassavaat aammalu akuerisarlugu.

**It-kkut isumannaallisaanermut politikki**

1. Siulersuisut suliffeqarfiup it-mik atuinera pillugu ataatsimoorussamik aarlerinaatitigut nalilersuinera tunuliaqutaralugu, tassunga ilanngullugu it-mik avataani suliaqartitsineq, it-kkut isumannaallisaanermut politikkimik aalajangiissapput.
2. It-kkut isumannaallisaanermut politikki aarlerinaatikkut it-mut tunngatillugu ilisarnaatitut kissaatigisaq aallaavigalugu it-kkut isumannaallisaaneq eqqarsaatigalugu pissutsinut pingaarutilinnut tamanut tunngatillugu isummernermik imaqassaaq, tassunga ilanngullugit suliffeqarfiup aamma sullitat data-nik isertuussinerup, innarligassaannginnerisa aammalu pissarsiaqarsinnaanerisa, aammalu suliffeqarfiup ingerlatsinikkut atuuffii pingaarutillit illersorneqarnissaannut tunngaviit aamma malittarisassat. Suut pingaaruteqarnerinut ilaatigut apeqqutaapput suliffeqarfiup angissusia, ingerlatsinikkut periusaa, it-mik atuinerata annertussusaa aamma tamatumani pisariussuseq kiisalu suliffeqarfiup aningaasarsiornermut system-imut sunniutigisinnaasaa. It-kkut isumannaallisaanermut politikkia suliffeqarfiup it-kkut isumannaallisaanikkut anguniagaanut naapertuutissaaq, tak. nr. 4, litra b, aammalu aarlerinaatinik nalilersuinernit inernerusut attuumassuteqartut tunngavigineqassallutik.

Minnerpaamik pissutsit tulliuttut isummerfigineqassapput:

1. It-kkut sulinerup aaqqissuussaanera, tassunga ilanngullugu makkua akornanni atuuffinnik immikkoortitsineq
2. system-inik ineriartortitsineq/aserfallatsaaliineq,
3. it-mik ingerlatsineq aamma
4. suliffeqarfiup ingerlatsinera.
5. Akulikitsumik aarlerinaatinik nalilersuineq.
6. System-inik, data-nik, maskiinanik aamma attaveqatigiinnermut aqqutinik illersuineq.
7. System-inik ineriartortitsineq aamma aserfallatsaaliineq.
8. Suliniutinik aqutsineq.
9. It-kkut ingerlatsineq.
10. It-kkut pisunik aamma ajornartorsiutinik aqutsineq.
11. Logning aamma nakkutilliineq.
12. Atuuffinnik immikkoortitsineq.
13. Backup.
14. Upalungaarsimanermut siunnerfik, tassunga ilanngullugit nangittumik ingerlatsineq aamma ivertitseqqinneq.
15. Pitsaassutsimik isumannaarineq.
16. It-kkut isumannaallisaarnermik misileraaneq aamma naafferaaneq.
17. Isersinnaanermik aqutsineq.
18. Suleriaatsini itisiliisuni politikkimik atortuulersitsinermut tunngaviit, il. il.
19. It-kkut isumannaallisaanermut politikkimik aamma isumannaallisaarnermi malittarisassanik unioqqutitsisoqartillugu maleruaqqusat.
20. Inatsisinik attuumassuteqartunik eqquutsitsineq.
21. Nalunaarusiorneq, misissuineq aamma malittarinninneq.
22. It-kkut isumannaallisaanermut politikkimik saneqqussinerusinnaasut.
23. It-kkut isumannaallisaanermik ilinniagaqarneq.
24. Politikki sulisunut aamma siunnersortinut, suleriaatsinut aammalu teknologi-mut piumasaqaatinik aalajangersaassaaq. Taamatuttaaq politikkip pigisanik nalilinnik pingaarutilimmik naapertuuttunik aamma tigoriaannarnik, isumalluutinik aamma data-nik qajannartunik iseertuussineq, innarliinnginnissaq aamma pissarsiarinnissinnaaneq isumannaassavaa, toqqorsinermi, nuussinermi aamma atuinermi.
25. Politikki sulisunut aamma siunnersortinut attuumassuteqartunut tunniunneqassaaq.
26. It-kkut isumannaallisaanermut politikkip imarissavaa it-systemini ingerlatsinermut pingaaruteqartuni flercenterdrift-imik pilersitsinissamut pisariaqartitsineq pillugu isummerneq.
27. Siulersuisut akulikitsimik aamma minnerpaamik ukiumut ataasiartumik it-kkut isumannaallisaanermut politikki nalilersoqqittassavaat aammalu akuerisarlugu ataatsimoorussamik aarlerinaatinut nalilersuineq nutaaq tunuliaqutaralugu, suliffeqarfiup ingerlaavartumik it-kkut aarlerinaatit pillugit nalunaarsuiffiannik ingerlaavartumik nutarsarneqartartumik tunngaveqartoq, tak. nr. 107, litra a. Siulersuisut tamatumunnga atatillugu nalilersussavaat, it-kkut isumannaallisaanermut politikki naammannerata isumannaarneqarnissaa, aarlerinaatit, it-mik atuinerup malitsigisai aamma malitsigisassaatut naatsorsuutigisat, suliffeqarfimmut akuersaarneqarsinnaasumik qaffasissuseqarnissaanni.
28. It-kkut isumannaallisaanermut politikki sapinngisamik teknologimut atorneqartumut attuumassuteqassanngilaq.

**Pisortaqatigiit suliassaat aamma akisussaaffii**

**It-mut periusissiaq**

1. Pisortaqatigiit isumannaassavaat, iliuusissanut pilersaarusiornissaq, it-mut periusissiap siunertaanik atuutilersitsinissamut isumannaarisussanik. Sulisut, siunnersortit aamma pilersuisut attuumassuteqartut tamarmik, taakkua iliuusissanut pilersaarutit pillugit ilisimatinneqassapput. Iliuusissanut pilersaarutit minnerpaamik ukiumut ataasiartumik nutarterneqartassapput isumannaarniarlugit, attuumassuteqarnerat aamma siunertanut naapertuunnerat.
2. Pisortaqatigiit isumannaassavaat, it-mut tunngatillugu atuuffiit tamarmik suussusersineqassasut aamma qitiusumik atuuffinnik aammalu akisussaaffinnik tunniussisoqassasoq.
3. Pisortaqatigiit isumannaassavaat, it-mut periusissap atuutilernera nakkutigineqassasoq.

**It-kkut aarlerinaatinik aqutsinermut politikkip atuutilernera**

*Aaqqissuussaaneq aamma siunertaq*

1. Pisortaqatigiit isumannaassavaat, nr. 7 naapertorlugu, suliffeqarfiup it-kkut aarlerinaatinik aqutsinermut politikkiata malinneqarnissaa, aammalu suliffeqarfiup it-kkut aarlerinaatinik aqutsinermut aamma misissuinermut tulluartunik sinaakkuteqarnissaa aamma suleriaaseqarnissaa.
2. Pisortaqatigiit isumannaassavaat, suliffeqarfiup ingerlatsinikkut it-mik pisariaqartitsinera aamma it-kkut aarlerinaatinik aqutsinermut suliarinneriaasiata ingerlaavartumik ikiorsernissaannut naammattunik aamma piukkunnaateqartunik sulisoqarnissaa. Pisortaqatigiit isumannaassavaat, aningaasaliissutit missingersuutigineqartut naammattuunissaat. Tamatuma saniatigut pisortaqatigiit isumannaassavaat, pineqartumik auliaqartut, tassunga ilanngullugit inuit qitiusunik atuuffeqartut, it-kkut aarlerinaatinut tunngatillugu attuumassuteqartumik ilinniagaqartinneqarnissaat, tassunga ilanngullugu it-kkut isumannaallisaaneq, minnerpaamik ukiumut ataasiartumik.
3. Pisortaqatigiit isumannaassavaat, atuuffinnik aamma akisussaaffinnik kiisalu nalunaarusiorfissanik suussusersiisarnissaq aammalu qitiusunik atuuffilersuisarnissaq, it-kkut aarlerinaatinik aqutsinermut sinaakkutit sunniuteqarluarnissaat isumannaarniarlugu. Tamanna suliffeqarfimmut ilanngunneqarluinnassaaq aammalu tulluarsarneqarluni ataatsimoorussamik aarlerinaatinik aqutsineranut.
4. Pisortaqatigiit isumannaassavaat, aarlerinaatit aqunneqarnissaat. Taanna imaluunniit taakkua it-mut atuuffiit, it-kkut atortunut, suliaqariaatsinut aammalu isumannaallisaalluni aaqqiinernut akisussaasuusut, aarlerinaatit suussusersinissaannut, misissornissaannut, uuttortarnissaannut, isumaginissaannut, nakkutiginissaannut, nalunaarusiarinissaannut aammalu suliffeqarfiup it-kkut aarlerinaatitigut nammassinnaasaata iluani inissisimanissaannut isumannaarinissamut tulluartunik suliarinneriaaseqarnissaq aammalu misissuinikkut aaqqissuteqartarnissaq, tak. nr. 6, litra a.

*Atuuffinnik, suliarinneriaatsinik aamma pigisanik nalilinnik suussusersineq*

1. Pisortaqatigiit isumannaassavaat ingerlatsinermi atuuffinnik, atuuffinnik aamma suliarinneriaatsinik ikiuutaasunik suussusersinissaq, it-kkut aarlerinaatinut tunngatillugu immikkoortut ataasiakkaat aamma imminnut attuumassuteqarnerisa pingaaruteqassusaat nalilersorsinnaajumallugu, aammalu tamatumunnga nassuiaatip nutarterneqartuarnissaa.
2. Pisortaqatigiit isumannaassavaat, it-kkut pigisat nalillit takussutissartaannik nutartertakkamik suliaqarnissaq, ingerlatsinermi atuuffinnut nassuiakkanut aammalu suliarinneriaatsinut ikiuutaasunut ikiuutaasumik. Nakkutilliinerup suliffeqarfik, minnerpaaffittut, it-kkut pigisanut nalilinnut taakkununnga tunngatillugu aqutsisinnaatissavaa, ingerlatsinermi atuuffinnik aamma suliarinneriaatsinik ikiuutaasunik ikiuutaasut. It-kkut pigisat nalillit, ingerlatsinermi atuuffinnut aamma suliarinneriaatsinik ikiuutaasunut ikuutaasut ilaatigut imatut paasineqassapput, it-kkut atortut, it-kkut kiffartuussinerit, sulisut, siunnersortit, pingajuusut aamma suliffeqarfiup iluani aamma avataani it-kkut atortut aamma suliarinneriaatsit allat.

*Inissiineq aamma aarlerinaatinik naliliineq*

1. Pisortaqatigiit isumannaassavaat, ingerlatsinermi atuuffiit, suliarinneriaatsit ikiuutaasut aamma it-kkut pigisat nalillit suussusersineqartut inissinneqarnissaat, qanoq pingaaruteqartigineri naapertorlugit.
2. Ingerlatsinermi atuuffiit, suliarinneriaatsit ikiuutaasut aamma it-kkut pigisat nalillit suussusersineqartut qanoq pingaaruteqartigineri nassuiarniarlugu, minnerpaamik isertuussinissamut, innarligassaannginnermut aamma pissarsiarineqarsinnaanerinut piumasaqaatit mianerineqassapput. It-kkut pigisanut nalilinnut tunngatillugu akisussaaffiit erseqqissumik agguataarneqarsimassapput.
3. Pisortaqatigiit isumannaassavaat, nalilerneqassasoq, it-kkut pigisanik nalilinnik inissiineq aammalu uppernarsaaneq attuumassuteqartoq naammannersut, aarlerinaatinut tunngatillugu nalilersuisoqaraangat.
4. Pisortaqatigiit isumannaassavaat, it-kkut aarlerinaatit suussusersineqassasut suussusersineqartut aamma ingerlatsinermi atuuffiit inissisimanerat, suliarinneriaatsit ikiuutaasut aammalu it-kkut pigisat nalillit, it-kkut aarlerinaatit sunnigaat, pingaaruteqassusiat naapertorlugu. Aarlerinaatinik nalilersuinerit ingerlanneqassapput aamma minnerpaamik ukiumut ataasiartumik uppernarsarneqassapput. Aarlerinaatinik nalilersuinerit taamaattut ingerlanneqassapput aaqqissuussaanikkut, suliarinneriaatsikkut imaluunniit ingerlatseriaatsikkut annertuumik allannguinernut atatillugu, ingerlatsinermi atuuffinnut, suliarinneriaatsinut ikiuutaasunut imaluunniit it-kkut pigisanut nalilinnut sunniuteqartunik, aamma allannguinerni attuumassuteqartuni allani, tassunga ilanngullugu sioranartunut tunngatillugu. Tamanna tunuliaqutaralugu suliffeqarfimmik aarlerinaatinut tunngatillugu nalilersuineq ataatsimoorussaq, tak. nr. 13, nutarterneqassaaq.
5. Pisortaqatigiit isumannaassavaat, siooranartut aamma sanngiiffiit, ingerlatsinermi atuuffinnut, suliarinneriaatsinut ikiuutaasunut aammalu it-kkut pigisanut nalilinnut attuumassuteqartut ingerlaavartumik nakkutigineqarnissaat. Tamatuma saniatigut pisinnaasut aarlerinartuusut, taakkununnga ingerlatsinermi atuuffinnut, suliarinneriaatsinut ikiuutaasunut aammalu it-kkut pigisanut nalilinnut sunniuteqarsinnaasut, suliarineqarnissaat aamma misissorneqarnissaat.

*It-kkut aarlerinaatinik isumaginninneq*

1. Aarlerinaatinik nalilersuineq tunngavigalugu pisortaqatigiit isumannaassavaat, it-kkut aarlerinaatit suussusersineqartut isumagineqarnissaannut aaqqiinerit suut atuutilersinnissaat pillugu aalajangiisoqarnissaa, taakkua naammaginartumik qaffasissuseqaqqullugit, aammalu ingerlatsinermi suliarinneriaatsini, misissuinermi aaqqiinerni, it-kkut atortuni aamma it-kkut kiffartuussinerni pioreersuni allannguisoqarnissaa pisariaqarnersoq pillugu aalajangiisoqarnissaa. Allannguisoqarnissaa pisariaqarpat, isumannaarneqassaaq, piffissami akunnermuliuttumi aarlerinaatit taarsiissutitut pisariaqartunik aaqqiinikkut isumagineqarnissaat suliffeqarfiup it-kkut nammassinnaasaata iluaniiginnarnissaq siunertaralugu, tak. nr. 6, litra a.
2. Pisortaqatigiit isumannaassavaat, it-kkut aarlerinaatit suussusersineqartut isumagineqarnissaannut aaqqiinernik suliaqarnissaq aamma atuutilersitsinissaq, kiisalu inissiineq naapertorlugu it-kkut pigisat nalillit illersornissaat.

*Nalunaarusiorneq*

1. Pisortaqatigiit isumannaassavaat, pisariaqartitsineq naapertorlugu aarlerinaatinik nalilersuineq aammalu it-kkut aarlerinaatinik ataatsimoorussamik nalilersuineq erseqqissumik aamma eqqortumik pisortaqatigiinnut aammalu siulersuisunut nalunaarusiarinissaat.

**It-kkut isumannaallisaanermut politikkimik atuutilersitsineq**

1. Pisortaqatigiit isumannaassavaat, suliffeqarfiup it-kkut isumannaallisaanermut politikkiata malinneqarnissaa, aammalu taanna itisilerneqassasoq aamma atuutilersinneqarluni suleriaatsini il. il.
2. Pisortaqatigiit isumannaassavaat, suleriaatsinik suliaqarnissaq aamma atuutilersitsinissaq, ikiuutaasunik, akisussaaffiit inissinneqarnissaannut, tassunga ilanngullugit it-kkut suliarinneriaatsinut aamma isumalluutinut piginnittuuneq.
3. Pisortaqatigiit isumannaassavaat, suleriaatsinik suliaqarnissaq aamma atuutilersitsinissaq, ikiuutaasunik, atuuffinnik immikkoortitsinerup ingerlaavartumik nakkutigineqarneranut aamma nalilersoqqinneqarneranut.
4. Pisortaqatigiit isumannaassavaat, suleriaatsinik suliaqarnissaq aamma atuutilersitsinissaq, ikiuutaasunik, it-kkut isumannaallisaanermi qaffasissusissatut kissaatigisap attatiinnarneqarnissaanut aqutsinermut kiisalu sanngiiffiusinnaasunik isumaginninnermut.
5. Pisortaqatigiit isumannaassavaat, suleriaatsinik suliaqarnissaq aamma atuutilersitsinissaq, ikiuutaasunik, naammattunik it-kkut isumalluuteqarnissaanut.

*Isumannaallisaaneq pissusissamisoortoq*

1. Pisortaqatigiit isumannaassavaat, isertarnermut pissusissamisoortumik aqutsinermut (kinaassutsinik aamma isertarnermut aqutsineq) suleriaatsinik suliaqartoqarnissaa aammalu atuutilersitsisoqarnissaa. Suleriaatsini aamma ilaatinneqassapput aqutsinikkut aaqqiinerit, pissusissamisuunngitsunik nakkutilliinermik isumannaarisut. Taakkua suleriaatsit isumannaassavaat, suliffeqarfiup aarlerinaatilimmik atuisunik aamma pisinnaatitaasunik aqutsinissaa, minnerpaamik immikkoortunik tulliuttunik imaqartumik, tassani taaguummut "atuisoq"-mut atuisutut konti ilaatinneqarluni, inunnut tunniunneqarsimanngitsoq:
2. "Need to know"-imik tunngavik, "least privilege"-mik tunngavik aamma atuuffinnik immikkoortitsineq:Suliffeqarfiup "need to know"-imik tunngavik malillugu it-kkut pigisanut nalilinnut aammalu taakkua tapertatut atortuinut isernissamut pisinnaatitaaffiit aqussavaat. Atuisut minnerpaaffittut isernissamut pisinnaatitaaffimmik tunineqassapput, suliaminnik naammassinninnissamut pisariaqartilluinnagaannik ("least privilege"-mik tunngavik), taamalilluni suliffeqarfiup isumannaassammagu, atuisup arlariinnik imminnut ataqatigiissitanik isernissamut pisinnaatitaaffinnik tunineqannginnissaa, aqutsinermut aaqqiinernik saneqqussinissamut atorneqarsinnaasunik ("atuuffinnik immikkoortitsineq" pillugu tunngavik). Atortuni aamma teknikkimik suliaqarfinni atuuffinnik immikkoortitsineq uppernarsarneqassaaq.
3. Atuisutut akisussaaffik: Suliffeqarfiup atuisut kontii aalajangersimasut aamma avitseqatigiissutit atorneqarneri killilersussavaat aammalu isumannaarlugu, atuisut, it-kkut atortuni iliuutsinik naammassisaqarsimasut, kinaassusersineqarsinnaanissaat.
4. Isernissamut pisinnaatitaaffiit immikkut ittut: Atortunut isernissamut pisinnaatitaaffiit immikkut ittunut tunngatillugu suliffeqarfiup isumannaassavai ingerlaavartumik misissuineq aamma nakkutilliineq kiisalu aqutsinermut aaqqiinerit nukittuut ingerlattassallugit. Attaveqatigiinneq isumannaatsoq qulakkeerniarlugu aammalu aarlerinaat annikillisinniarlugu, it-kkut atortunut pingaarutilinnut avataaninngaanniit isersinnaaneq taamaallaat tunniunneqassaaq "need to know"-imik tunngavik malillugu, aamma uppernarsaanermut tunngatillugu aaqqissuussinernik nukittuunik atuisoqartillugu.
5. Atuisut iliuusaannik log-erineq: Iliuutsit attuumassuteqartut tamarmik, aamma minnerpaamik iliuutsit immikkut ittumik atuisuusunit ingerlanneqartut, log-erneqassapput aammalu nakkutigineqarlutik. Log-it isumannaarneqassapput, taamaalilluni akuerisaanngitsumik allannguineq imaluunniit piiaaneq pinngitsoortinneqarluni, aammalu piffissami aalajangersimasumi toqqorneqassallutik, ingerlatsinermi atuuffiit inissisimanerat, suliarinneriaatsit ikiuutaasut aammalu it-kkut pigisat nalillit suussusersineqartut pingaaruteqassusiannut naapertuuttumik. Suliffeqarfiup paasissutissat taakkua atussavaat iliuutsinik pissusissamisuunngitsunik suussusersinissamut aammalu misissuinissamut atatillugu.
6. Isertarnermik aqutsineq: Isernissamut pisinnaatitaaffiit tunniunneqassapput, piiarneqassapput, utertinneqassapput aamma/iluunniit eqqortumik aaqqinneqassapput suleriaatsit nassuiarneqareersut naapertorlugit, data-nik pissarsiarineqarsinnaanngortitanik piginnittumit akuuffigineqartut (it-kkut pigisanik nalilinnik piginnittoq). Atorfeqarunnaarnermut atatillugu isernissamut pisinnaatitaaffiit erngertumik utertinneqassapput.
7. Piffissami aalajangersimasumi isernissamut pisinnaatitaaffinnik misissuisarneq: Isernissamut pisinnaatitaaffiit akulikitsukkuutaartumik misissorneqartassapput, atuisut annertuallaanik pisinnaatitaaffeqalinnginnissaat isumannaarniarlugu, aammalu isernissamut pisinnaatitaaffiit pisariqartinneqarunnaaraangata piiarneqartassapput. Misissuinermi isernerit pissusissamisuunngitsut imaluunniit aarlerinaatinik ulikkaartut suussusersineqarpata, isumannaarneqassaaq, isernerit pissusissamisuunngitsumik atorneqarsimasinnaanerat pillugu misissuisoqartarnissaa aammalu malittarinninnissaq pillugu suliniuteqartoqartarnissaa.
8. Uppernarsaariaatsit: Suliffeqarfik naammattumik sunniuteqarluartunik uppernarsaariaaseqassaaq. Uppernarsaariaatsit it-kkut atortut, paasissutissat imaluunniit taassuma suliarinneriaatsip, atorneqarsinnaasup, pingaaruteqassusaannut naapertuutissapput. Tamatumani minnerpaamik passwordit imaluunniit uppernarsaariaatsit nukittunerusut ilaatinneqassapput aarlerinaammik attuumassuteqartumik tunngavillit.
9. Inissiineq: Suliffeqarfiup suussusersissavai aamma inissillugit atortut aamma datat pingaarutillit pisinnaatitaaffinnik aqutsinermut tunngatillugu kiisalu erseqqissarlugit tamatumani aarlerinaatit. Taamatuttaaq atortut aamma datat ingerlaavartumik inissinneqartassapput, atortut akimorlugit isersinnaanerit pingaarutillit suussusersineqassapput, aamma atortunut isersinnaanerit pingaarutillit log-erneqassapput isumannaarniarlugit sunniuteqarluartumik nakkutilliineq aammalu unioqqutitsilluni iliuuseqarnernik nassaarneq eqqortoq.
10. Atuuffinnik aamma pisinnaatitaaffinnik ataqatigiissitsineq: Suliffeqarfiup suussusersissavai atuuffiit, pisinnaatitaaffiit aammalu taakkuninnga ataqatigiissitsinerit kiisalu erseqqissarlugit aarlerinaatit taakkununnga attuumassuteqartut, tassunga ilanngullugu isersinnaanermik tunniussineq qanoq annertutigisumik ingerlaavartumik misissorneqassanersoq aamma nakkutigineqassanersoq kiisalu tamatumunnga akisussaaffik.
11. Applikationit datanut aamma it-kkut atortunut isersinnaanerat, kiffartuussinermik attuumassuteqartumik pilersuinissamut pisariaqartinneqartup minnerpaaffianut killilerneqassaaq.

*Tigussaasunik isumannaallisaaneq*

1. Pisortaqatigiit isumannaassavaat, isumannaallisaalluni aaqqiinerit tigussaasut nassuiaatigineqarnissaat, uppernarsarneqarnissaat aammalu atuutilersinneqarnissaat sanaartukkat, datacenterit aammalu suliaqarfiit malussajasut unioqqutitsilluni isernernut aamma silap pissusiata aammalu avatangiisit ulorianaataannut illersorniarlugit.
2. Pisortaqatigiit isumannaassavaat, tigussaasutigut it-kkut atortunut isernerit taamaallaat akuerisaanissaat inunnut akuerisanut. Akuersineq ataasiakkaat suliassaat aamma akisussaaffii naapertorlugit tunniunneqassaaq kiisalu killilerneqassalluni inunnut, naammattumik ilinniagalinnut aammalu nakkutigineqartunut. Tigussaasutigut isernissamut pisinnaatitaaffiit akulikitsumik misissorneqartassapput.
3. Silap pissusiata aammalu avatangiisit ulorianaataannut illersuiniarluni aaqqiinerit sanaartukkat pingaaruteqassusaannut aamma taannasanaartukkami ingerlatsineq imaluunniit it-kkut atortut sanaartukkani inissinneqarsimasut eqqarsaatigalugit akuersaarneqarsinnaasumik inissisimassapput.

*It-kkut ingerlatsinermi isumannaallisaaneq*

1. Pisortaqatigiit isumannaassavaat, it-kkut isumannaallisaanermut ajornartorsiutit pitsaaliorniarlugit aamma annikillisinniarlugit suleriaatsinik suliaqarnissaq aamma atuutilersitsinissaq. Aarlerinaataasinnaasut akiorniarlugit suleriaatsinut taakkununnga ilaatinneqassapput aaqqiinerit attuumassuteqartut tamarmik, suliffeqarfiup anngissusaa, qanoq ittuussusaa aamma aarlerinaatitigut ilisarnaataa mianerinnittumik. Suleriaatsit minnerpaamik makkuninnga eqqumaffiginninnermik tunngaveqassapput:
2. Sanngiiffiusinnaasunik suussusersineq, nalilersorneqartussanik aamma aaqqiivigineqartussanik, tassunga ilanngullugu softwaret aamma firmwaret nutarterneqarsimanerannik isumannaarinikkut. Pineqarput softwaret, suliffeqarfiup iluani aamma avataani atuisunit atorneqartut.
3. Aaqqissuinernik nalinginnaasunik aamma isumannaatsunik atuutilersitsineq netværkimi immikkoortunut tamanut aammalu atortunut attuumassuteqartunut.
4. Netværkssegmenteringimik, atortunik datanik annaasaqarnissamut pitsaaliuisunik (data loss prevention systems) aamma netværkikkut ingerlaartunik paasiuminaallisaanermik atuutilersitsineq.
5. Immikkoortunik illersuineq, tamatumani atusiut atortunut isersinnaallutik, tassunga ilanngullugit serveret, arbejdsstationit aammalu atortut angallattakkat. Taamatuttaaq nalilersorneqassaaq, atortut isumannaallisaanermut standardenik naammassinninnersut, aalajangersarneqartunik, atortut suliffeqarfiup netværkianut ikkunneqarnissaat sioqqullugu.
6. Mekanisminik eqqussisoqarsimanissaanik isumannaarineq softwarenik, firmwarenik aamma datat innarligassaannginnerinik misissuinissamut.
7. Toqqorsinermi aamma nuussinermi datanik paasiuminaallisaaneq.
8. Pisortaqatigiit isumannaassavaat, ingerlaavartumik nalilersorneqartassasoq, tunisassiorfinni allannguutit isumannaallisaatitut aaqqiinerit sunniuteqarfigineraat imaluunniit piumasaqaateqarnersut, aaqqiinerit allat atuutilersinneqarnissaannik tamatumani aarlerinaatit naammattumik isumagineqarnissaannut. Allannguutit taakkua suliffeqarfiup allannguutinik aqutseriaasiini ilanngunneqassapput, isumannaarisussat, allannguutit aarlerinaatitigut nalilersorneqarnissaannik, pilersaarusiorneqarnissaannik, misilittarneqarnissaannik, uppernarsarneqarnissaannik, akuerineqarnissaannik aammalu eqqortumik installere-rneqarnissaannik, tak. nr. 85.

*Isumannaallisaalluni nakkutilliineq*

1. Pisortaqatigiit isumannaassavaat, suleriaatsit suliarineqassasut aammalu atuutilersinneqassasut iliuuseqarnerit pissusissamisuunngitsut paasineqarnissaannut aammalu qisuariaatiginissaannut. Tamatumunnga atatillugu ingerlaavartumik nakkutilliinermik aamma aaqqiinernik sunniuteqarluartunik pilersitsisoqassaaq tigussaasutigut imaluunniit pissusissamisoortumik isernerit kiisalu isertuussinermik, innarligassaannginnermik aamma pissarsiarinnissinnaanermik unioqqutitsinerit paasisinnaajumallugit aammalu nalunaarusiarisinnaajumallugit. Nakkutilliinermi minnerpaamik ilaatinneqassapput:
2. Iluaniit aamma avataaniit sunniutit attuumassuteqartut, tassunga ilanngullugit ingerlatsinermi atuuffiit aamma allaffissornikkut it-mi atuuffiit.
3. Pingajuusut imaluunniit immikkoortortat allat isersinnaanernik atornerluineri kiisalu iluaniit isersinnaanernik atornerluinerit paasisaanissaannut nuussinerit, tak. nr. 37.
4. Iluaniit imaluunniit avataaniit siioranarsinnaasut.
5. Pisortaqatigiit isumannaassavaat, suleriaatsinik aamma aaqqissuussaanermi ilutsinik suliaqarnissaq aamma atuutilersitsinissaq isumannaallisaanikkut siooranartut suussusersineqarnissaannut aamma ingerlaavartumik nakkutigineqarnissaannut, kiffartuussinernik pilersuisinnaanermut malunnaatilimmik sunniuteqarsinnaasut, tassunga ilanngullugu sunniuteqarluartumik naakkutigalugu teknologikkut ineriartorneq tamatumani it-kkut aarlerinaatinik eqqumaffiginninneq isumannaarniarlugu. Aqutsinikkut aaqqiinernik paasisaqaataasinnaasunik atuutilersitsisoqassaaq, assersuutigalugu paasissutissanik annissuisinnaanerit, kode-t innarliisut aamma isumannaallisaanermut siooranartut allat, kiisalu softwareni aamma hardwareni saanngiissutsit tamanit ilisimaneqartut suussusersineqarnissaannut. Isumannaallisaanikkut nutarterinerit assingusut pillugit nakkutilliisoqassaaq.
6. Isumallaallisaanermi nakkutilliinerup suliffeqarfiup pisumik paasinninnissaanik ikiussavaa trendit suussusersinissaannut aammalu pisup paasineqarnissaa pillugu ikiorlugu.

*It-kkut isumannaallisaanerup misilittarneqarnera aamma misissorneqarnera*

1. Pisortaqatigiit isumannaassavaat, it-kkut isumannaallisaanerup misilittarneqartarnissaa, misissorneqartarnissaa aammalu nalilersorneqartarnissaa it-kkut atortuni aamma it-kkut kiffartuussissutini sanngiiffiit sunniuteqarluartumik suussusersineqartarnissaat isumannaarniarlugu. Minnerpaamik gap-analysenik ingerlatsisoqartassaaq it-kkut isumannaallisaanikkut nalinginnaasunut tunngatillugu kiisalu suliffeqarfiup malittarisassanik atuuttunik eqquutsitsinera pillugu akulikitsumik misissuisoqartassalluni. Tamatuma saniatigut suliffeqarfik aarlerinaatit tunngavigalugit iliuuseqarneq aallaavigalugu kildekode-reviewinik, sanngiiffinnik nalilersuinernik, penetrationstestinik, red team-sungiusarnernik il. il. ingerlatsisassaaq.
2. Pisortaqatigiit isumannaassavaat, it-kkut isumannaallisaanerup misilittarneqartarneranut piumasaqaatinik suliaqarnissaq aamma atuutilersitsinissaq, taamaalilluni isumannaarneqarluni, it-kkut isumannaallisaanermut aqqiinerit sunniuteqarluarnerannik uppernarsaaneq. Suliffeqarfiup isumannaassavaa, piumasaqaatit taakkua siooranartunut aamma sanngiiffinnut tunngatillugu eqqumaffiginnittumik inissisimanissaat, suussusersineqarsimasunut siooranarsinnaasut pillugit nakkutilliinermi aammalu aarlerinaatinik nalilersueriaaseq aqqutigalugu.
3. It-kkut isumannaallisaanermut piumasaqaatit isumannaassavaat, misilittaanerit:
4. Inunnit attuumassuteqanngitsunit naammattumik ilisimasalinnit, suliaqarfimmi piginnaasalinnit aammalu it-kkut isumannaallisaanermi aaqqiinernik misilittaasarneq pillugu immikkut ilisimasalinnit aamma suliffeqarfiup it-kkut isumannaallisaanermi aaqqiineri pillugit ineriartortitsinermut peqataanngitsunit ingerlanneqartarnissaat.
5. Sanngiiffinnik scannerinernik aamma penetrationstestinik ilaqarput, aarlerinaatip qaffasissusaanut tunngatillugu naapertuuttumik inissisimasunik, ingerlatsinermi suliarinneraatsini aamma atortuni suussusersineqarsimasut.
6. Pisortaqatigiit isumannaassavaat, it-kkut isumannaallisaanermi aaqqiinernik ingerlaavartumik aamma uteqqiasumik misilittaanerit naammassineqartarnissaat. It-kkut atortut pingaarutillit minnerpaamik ukiumut ataasiartumik misilittarneqartassapput. Atortut pingaaruteqannginnerusut akuttunngitsumik misilittarneqartassapput aammalu minnerpaamik ukiut pingasut ingerlanerini.
7. Pisortaqatigiit isumannaassavaat, it-kkut isumannaallisaanermi aaqqiinernik misilittaasarnissaq atortulersuutini, suliarinneriaatsini imaluunniit suleriaatsini allannguisoqaraangat, aammalu it-kkut isumannaallisaanermut tunngatillugu pisut annertunerusut tunngavigalugit allannguisoqaraangat, tak. nr. 64. Aamma applikationinik internetsikkut atorneqarsinnaasunik nutaanik saqqummiussinermi imaluunniit pingaarutilinni malunnaatilimmik allannguisoqaraangat misilittaanerit naammassineqartassapput.
8. Pisortaqatigiit isumannaassavaat, isumannaallisaanermut tunngatillugu misilittaanerit ingerlanneqarsimasut pillugit inernerusut nalilersorneqartarnissaat, kiisalu tamatumunnga atatillugu naapertuuttumik isumannaallisaalluni aaqqiinerit kinguarsaanertaqanngitsumik nutarterneqartarnissaat, atortut pingaarutillit pineqartillugit.
9. Aningaaserivinnut, akiliisarnermik kiffartuussisuusunut, misilittaanermut sinaakkutinut aamma ilaatinneqassapput isumannaallisaalluni aaqqiinerit, makkununnga attuumassuteqartut:
10. Akiliinermut terminalit aamma atortut, akiliisarnermut kiffartuussinermi atorneqartut.
11. Akiliinermut terminalit aamma atortut, akiliisarnermut kiffartuussinermik atuisumik kinaassusersinermut atorneqartut.
12. Atortut aamma softwaret, akiliisarnermut kiffartuussinermik pilersuisup akiliisarnermut kiffartuussinermik atuisumut atugassanngortittagai uppernarsaanermut kodenik suliarinninnissamut/tigusinissamut.
13. Isumannaallisaanermut siooranartut alaatsinaanneqartut aammalu allannguinerit suliarineqartut tunngavigalugit pisunik pisinnaasunik misilittaasoqassaaq, saassussinerusinnaasunik attuumassuteqartunik aamma pisussatut ilimagineqarsinnaasunik ilaatitsisumik.

*It-mik ingerlatsinermut aqutsineq*

1. Pisortaqatigiit isumannaassavaat, suleriaatsit suliarineqarsimasut aamma atuutilersinneqarsimasut tunngavigalugit it-mik ingerlatsinerup ingerlanneqarnissaa. Taakkua nassuiassavaat, suliffeqarfik qanoq ingerlatsinersoq, nakkutilliinersoq aamma it-kkut atortunik aammalu kiffartuussissutinik aqutsinersoq, aammalu ilaatinneqassalluni pingaarutilimmik it-mik ingerlatsineq aamma it-kkut pigisat nalillit pillugit takussutissaq nutartigaq pillugu uppernarsaneq.
2. Pisortaqatigiit isumannaassavaat, it-mik ingerlatsineq ingerlatsinermut piumasaqaatinut naapertuutissasoq. Suliffeqarfiup it-mik ingerlatsineq aserfallatsaalissavaat aammalu sunniuteqarluarnera pitsanngorsassallugu, tassunga ilanngullugu isumannaassallugu suliassat nalinginnaasut naammassineqarnerini kukkunerusimasinnaasut minnerpaaffimmiitinnissaat.
3. Pisortaqatigiit isumannaassavaat, log-erinermut aamma nakkutilliinermut suleriaatsinik suliaqarnissaq aamma atuutilersitsinissaq pingaarutilimmik it-mik ingerlatsinermmi kukkunerit paasinissaat, misissornissaat aamma aaqqinnissaat periarfissaatinniarlugu.
4. Pisortaqatigiit isumannaassavaat, it-kkut pigisat nalillit pillugit nutartikkamik takussutissiornissaq, tassunga ilanngullugit it-kkut atortut, netværkimut atortut, databaset il. il. Taanna imaqassaaq it-kkut pigisat nalillit aaqqissuunneqarnerinik aammalu it-kkut pigisat nalillit assigiinngitsut ilumikkut attuumassuteqarnerinik, aaqqissuusseriaatsit aamma allannguinermut aqutseriaatsit naammassisinnaajumallugit.
5. It-kkut pigisat nalillit pillugit takussutissaq naammattumik immikkualuttut pillugit imaqassaaq it-kkut pigisat nalillit, inissisimaneri, isumannaallisaanikkut inissinneqarneri aammalu pigineqarneri pillugit sukkasuumik suussusersiineq isumannaarniarlugu. it-kkut pigisat nalillit imminnut attuumassuteqarnerat uppernarsarneqassaaq pisut it-kkut isumannaallisaanermut tunngassuteqartut aqunneqarnerinut tapertaanissaq siunertaralugu, tassunga ilanngullugit cyberikkut saassussinerit.
6. Pisortaqatigiit isumannaassavaat, it-kkut pigisat nalillit piunerisa nakkutigineqarnissaat aammalu aqunneqarnissaat, ingerlatsinermut aamma aarlerinaatinut tunngatillugu piumasaqaatinik ingerlaavartumik eqqortitsinissaat aamma ikiorserneqarnissaat isumannaarniarlugu. Suliffeqarfiup nakkutigissavaa, it-kkut pigisat nalillit suliffeqarfiup iluaniit imaluunniit avataaniit pilersuisunit aamma ineriartortitsisunit ikiorserneqarnersut, aammalu patchesit attuumassuteqartut tamarmik aamma nutarterinerit atuutilersinneqarsimanersut suliarinneriaatsit uppernarsarneqarsimasut naapertorlugit. Taamatuttaaq nakkutigineqassaaq, patchesit attuumassuteqartut tamarmik aamma nutarterinerit ikkunneqarnersut suliarinneriaatsit uppernarsarneqarsimasut tunngavigalugit. It-kkut pigisat nalillit nutaanngilisut imaluunniit isumagineqarsimanngitsut malitsigisaannik aarlerinaatit nalilersorneqassapput aamma isumagineqassapput.
7. Pisortaqatigiit isumannaassavaat, angissutsimik nakkutilliinermik atuutilersitsinissaq, it-kkut atortunut aamma it-kkut amigaateqarnermut tunngatillugu ingerlatsinermi ajornartorsiutit pingaarutillit eqqortumik pitsaaliorniarlugit, paasiniarlugit aammalu qisuariarfiginiarlugit.
8. Pisortaqatigiit isumannaassavaat, datanik aamma it-kkut atortunik backupernermut aamma pinngortitseqqinnermut suleriaatsit suliarineqassasut aamma atuutilersinneqassasut, piumasaqaatit aalajangersarneqarsimasut naapertorlugit piumasaqaataasutut pinngorteqqinneqarsinnaanerat isumannaarniarlugu. Backupit annertussusaat aamma akulikissusaat pinngortitseqqinneq pillugu ingerlatsinermi piumasaqaatit naapertorlugit aalajangersarneqassaaq kiisalu datat aamma it-kkut atortut pingaaruteqassusiat aammalu aarlerinaatinik aqutsineq naapertorlugu nalilersorneqarlutik. Backupinik aamma pinngortitseqqinnermut suleriaatsinik misilittaaneq ingerlaavartumik piumasaqaatit aalajangersarneqarsimasut naapertorlugit ingerlanneqassaaq.
9. Pisortaqatigiit isumannaassavaat, datanik aamma it-kkut atortunik backupit pingaarnertut inissisimaffiiniit isumannaatsumik aamma immikkoortillugit toqqorneqarnissaat, aarlerinaatit assinginit innarlerneqaqqunagit.

*It-kkut isumannaallisaanermut tunngatillugu pisunik aamma ajornartorsiutinik aqutsineq*

1. Pisortaqatigiit isumannaassavaat, it-kkut pisunik aamma ajornartorsiutinik aqutsinermut suleriaatsinik suliaqarnissaq aamma atuutilersitsinissaq it-kkut pisut nakkutiginissaat aamma log-ernissaat siunertaralugu aammalu suliffeqarfimmiit ingerlatsinermi atuuffiit amma suliarinneriaatsit eqqortumik ingerlateqqinneqarnissaannut imaluunniit pinngorteqqinneqarnissaannut periarfissaqarnissaa siunertaralugu, ingerlatsinermut akornutaasunik pinngortoqaraangat. Suliffeqarfik it-kkut pisut inissinneqarnissaannut tulluartunik piumasaqaatinik aamma killinik aalajangersaassaaq kiisalu siusinaartumik kalerriinerit pillugit takutitsissutinik aalajangersaassaaq, it-kkut pisunik siusinaartumik paasinnissinnaaneq periarfissanngortinniarlugu kalerrisaarutitut atuuttussanik.
2. It-kkut siunertaanngitsumik pisunit sunniutaasut millisarniarlugit aammalu eqqortumik pinngortitseqqinneq periarfissanngortinniarlugu tulluartunik suleriaatsinik aamma aaqqissuussaanikkut ilutsinik suliaqartoqassaaq aammalu atuutilersitsisoqarluni, it-kkut pisunik sunniuteqarluartumik aamma akuliutsitsisumik nakkutilliineq, aqutsineq aammalu malittarinninneq isumannaarniarlugit. Tamatuma saniatigut pissutaasut tunngaviusut suussusersineqassapput aammalu piiarneqarlutik, it-kkut pisut peqqinnissaat pinngitsoortinniarlugu. It-kkut pisunik aamma ajornartorsiutinik aqutsinermut suleriaatsip tamatuma saniatigut minnerpaamik aalajangersassavai:
3. It-kkut pisunik suussusersinermut, ujaasinermut, nalunaarsuinermut, immikkoortiterinermut, inissiinermut aamma nalunaarusiornermut piumasaqaatit ingerlatsinermut pingaaruteqassuseq tunuliaqutaralugu pingaarnersiuinikkut.
4. Pisinnaasunut assigiinngitsunut atuuffiit aamma akisussaaffiit.
5. It-kkut ajornartorsiutinik aqutsinermut piumasaqaatit, suussusersinissaq, misissuinissaq aamma ajornartorsiummik/-tinik aaqqiinissaq siunertaralugu, it-kkut pisunut pissutaasunik. It-kkut pisut, suliffeqarfimmut sunniuteqarsinnaasut, aaqqissuussaanerup iluani aamma/imaluunniit avataani suussusersineqarsimasut imaluunniit pisimasut, misissorneqassapput. Taamatuttaaq misilittakkat pingaarnerusut eqqumaffigineqassapput, aammalu tamatumani naapertuinikkut isumannaallisaalluni aaqqiinerit nutarterneqassapput.
6. Suliffeqarfiup iluani attaveqatigiinnermut pilersaarutit sunniuteqarluartut, tassunga ilanngullugit it-kkut pisut aamma alliartornerit pillugit suliarinneriaatsit pillugit nalunaarutiginninnerit, aamma ilaqartut, isumannaallisaanermut tunngatillugu sullitat maalaaruteqarnerinik, isumannaarniarlugu
7. it-kkut pisut it-kkut atortunut aamma it-kkut kiffartuussinernut annertuumik akornutaasinnaasut aqutsisoqatigiinnut attuumassuteqartunut nalunaarusiarineqarnissaat,
8. it-kkut pisut malunnaatillit pillugit pisortaqatigiit nalunaaruteqarfigineqarnissaat aammalu minnerpaamik kinguneqaataasut, malittarinninneq aammalu aqutsinikkut aaqqiinerit pillugit nalunaarutiginninnissaq, suliarineqartussat aammalu atuutilersinneqartussat it-kkut pisut kingunerisaannik, aammalu
9. attuumassuteqartillugit siulersuisunut nalunaarutiginninnissaq.
10. It-kkut isumannaallisaanermut tunngatillugu pisunik aqutsinermut piumasaqaatit, it-kkut isumannaallisaanermut tunngatillugu pisut malitsigasaannik kinguneqaataasut isumaginissaannut aamma isumannaarniarlugu kiffartuussinerup eqqortumik ingerlanissaa aamma isumannaatsuunissaa.
11. Suliffeqarfiup avataani ingerlatsinermi atuuffinnut pingaarutilinnut attaveqatigiinnermut pilersaarutit aamma suliarinneriaatsit, isumannaarniarlugu
12. pisup sunniuteqarluartumik qisuariarfiginissaanut aammalu ingerlatsinerup iverteqqinnissaanut soqutigisaqartunik attuumassuteqartunik suleqateqarnissaq, aammalu
13. avataani illuatungerisanut eqqortumik paasissutissanik tunniussineq, suna attuumassuteqarnersoq apeqqutaatillugu aammalu inatsisit atuuttut naapertorlugit.
14. Pisortaqatigiit isumannaassavaat, it-kkut isumannaallisaanermut tunngatillugu pisut, suliffeqarfiup nammineerluni pingaarutilittut immikkortitigai, kinguarsaanertaqanngitsumik Finanstilsynetimut nalunaarusiarineqartarnissaat. Nalunaarusiornermi minnerpaamik ilaatinneqassapput it-kkut isumannaallisaanermut tunngatillugu pisut, sunniuteqarluarnermut malunnaatilimmik apparsaataasut it-kkut atortunut aamma/imaluunniit datanut tunngatillugu isertuussinerup, innarligassaannginnerup aamma/imaluunniit pissarsiarineqarsinnaanerup unioqqutinneqarnerata malitsigisaanik.

*Pilersuisunik atuineq*

1. Pisortaqatigiit isumannaassavaat, aarlerinaatinik aqutsinermut aaqqiinerit sunniuteqarluarnissaat, it-kkut kiffartuussinerit, akiliisarnermut kiffartuussinerit aamma it-kkut atortut ingerlatsinikkut atuuffii avataanut suliakkiutigineqaraangata, tassunga ilanngullugu ingerlatseqatigiiffissuit immikkoortortaqarfiinut.
2. It-kkut kiffartuussissutini aamma it-kkut atortuni ataqatigiittuarneq isumannaarniarlugu pisortaqatigiit isumannaassavaat, pilersuisunut isumaqatigiissutit aamma kiffartuussinissamut isumaqatigiissutit minnerpaamik tulliuttunik ilaatitsissasut:
3. It-kkut isumannaallisaanermit tunngatillugu anguniakkat aamma aaqqiinerit tulluartut aamma naleqquttut.
4. It-kkut isumannaallisaanermut tunngatillugu pisut aqunnissaannut suleriaatsit, tassunga ilanngullugit annertusiartortitsineq aamma nalunaarusiorneq.
5. Pisortaqatigiit isumannaassavaat, it-kkut isumannaallisaanermut tunngatillugu anguniakkanik aamma isumannaallisaanermut tunngatillugu aaqqiinernik pilersuisut malinninnerisa nakkutigineqarnissaat aamma nalunaarusiarineqartarnissaat taakkua attuumassuteqartillugit.

*Suliffeqarfiup kiffartuussunermik pingaarutilimmik ingerlatsisutut ininnisimasinnaanera*

1. Aningaaserivimmi imaluunniit realkreditinstitutimi pisortaqatigiit, Finanstilsynetimit kiffartuussinernik pingaarutilinnik ingerlatsisussatut toqqarneqarsimasut, isumannaassavaat, Finanstilsynetip aamma Center for Cybersikkerhedip pisut pillugit erngertumik nalunaaruteqarfigineqartarnissaat, kiffartuussinerit pingaarutillit ataqatigiittuarnerannut malunnaatilimmik kinguneqartitsisut tunniuttagaat pillugit. Nalunaarutiginninneq atuisut kiffartuussinerup pingaarutillip kipitinneqarneranit eqqorneqartut amerlassusaat pillugit, pisup sivisussusaa pillugu aamma sumiiffik pisumik eqqorneqartoq eqqarsaatigalugu sumiiffinnut allanut siaruaanneq pillugu paasissutissanik imaqassaaq, aamma pisup kingunerisinnaasai killissamik qaanginerusut pillugit.

*It-kkut suliniutinik aqutsineq*

1. Pisortaqatigiit isumannaassavaat, it-kkut suliniutinik aqutsinermut suleriaatsimik suliaqarnissaq aamma atuutilersitsinissaq, atuufinnik aamma akisussaaffinnik nassuiaasumik.
2. Aarlerinaatit, suliffeqarfiup it-kkut suliniutinut iliuusissaanit malitseqartut, suussusersineqassapput, misissorneqassapput, uuttortarneqassapput, isumagineqassapput aammalu nalunaarusiarineqarlutik, aarlerinaatit aamma mianerineqassammata, pinngorsinnaasut suliniutit assigiinngitsut attuumassuteqarnerisa malitsigisaanik, tassunga ilanngullugu isumalluutit aamma taakkua atorlugit aamma/imaluunniit immikkut ilisimasaqarneq aamma taanna atorlugu ingerlanneqaraangata.
3. It-kkut suliniutinik aqutsinermut tunngatillugu suleriaatsimut minnerpaamik ilaatinneqassapput:
4. Suliniutip siunertaa.
5. Atuuffiit aamma akisussaaffiit.
6. Suliniutip aarlerinaatitigut naliliiffigineqarnera.
7. Suliniummut pilersaarut, piffissatigut sinaakkutigineqartoq aamma alloriarnerit assigiinngitsut.
8. Pisut pingaarnerpaat.
9. Allannguinernik aqutsinermut piumasaqaatit.
10. It-kkut suliniutinik aqutsineq pillugu suleriaatsip isumannaassavaa, it-kkut isumannaallisaanermut piumasaqaatit misissorneqarnissaat aammalu atuuffimmit, naammattumik attuumassuteqanngitsuusumit aammalu eqqortunik piginnaasalimmit, akuerineqarnissaat.
11. Pisortaqatigiit isumannaassavaat, suliaqarfiit tamarmik, it-kkut suliniummit sunnerneqartut, teamimi suliniuteqartumi sinniisoqarnissaat, aammalu teami suliniuteqartoq pisariaqartunik ilisimasaqarnissaa suliniutip isumannaatsumik aamma iluatsittumik naammassineqarnissaanut.
12. It-kkut suliniutinik pilersitsineq aamma ingerlatitsineq aammalu aarlerinaatit pinngorfissiukkat pisortaqatigiinnut nalunaarusiarineqassapput, it-kkut suliniutit pingaaruteqassusaat aamma annertussusaat apeqqutaatillugu. Nalunaarusiorneq akulikitsumik pisassaaq aammalu attuumassuteqaraangat. Suliniutip aarlerinaatai aarlerinaatinik aqutsinermut sinaakkutini ilanngunneqassapput. Nalunaarusiorneq attuumassuteqartillugu siulersuisnut nassiunneqartassaaq.

*It-kkut atortunik pissarsineq aamma ineriartortitsineq*

1. Pisortaqatigiit isumannaassavaat, it-kkut atortunik pissarsinermut, ineriartornermut aamma aserfallatsaaliinermut suleriaatsimik suliaqartoqarnissaa aammalu atuutilersitsisoqarnissaa, ilusilersorneqartussamik aarlerinaatilimmik periuseqarneq tunngavigalugu.
2. Pisortaqatigiit isumannaassavaat, piumasaqaatit atuuttut aamma atuutinngitsut, tassunga ilanngullugit it-kkut isumannaallisaanermut piumasaqaatit, erseqqissumik nassuiarneqarnissaat aamma akuerineqarnissaat aqutsisumit attuumassuteqartumit, it-kkut atortut pissarsiarinnginnerini imaluunniit ineriartortinnginnerini.
3. Pisortaqatigiit isumannaassavaat, aaqqiissuteqartoqarnissaa sakkukinnerusunik allannguutinut siunertaanngitsunut imaluunniit it-kkut atortunik ilisimallugu satsitsinernut, ineriartortinneqartunik aamma atuutilersinneqalertunik.
4. Pisortaqatigiit isumannaassavaat, it-kkut atortut misilittarneqarnissaat aamma akuerineqarnissaat, atorneqalinnginnerini, aammalu ingerlatsinermut suliarinneriaatsit aamma pigisat nalillit pingaaruteqassusaat eqqumaffigineqassallutik. Misilittaanerit naammattumik tunisassiornermik takutitsissapput.
5. Pisortaqatigiit isumannaassavaat, it-kkut atortut aamma it-kkut kiffartuussinerit aammalu aaqqiinerit misilittarneqarnissaat isumannaallisaanikkut unioqqutitsinerusinnaasut, sanngiiffiusinnaasut aamma pisinnaasut suussusersinissaat siunertaralugu.
6. Pisortaqatigiit isumannaassavaat, it-kkut suliaqarfinnik immikkoortinneqartunik pilersitsinissaq atuuffinnik immikkoortitsinissaq naammattoq anguniarlugu aammalu tunisassiornermut atortunut allannguutit akuerineqarsimanngitsut pinngitsoortinniarlugit. Tunisassiornermik suliaqarfiit ineriartortitsinermut aamma misilittaanermik suliaqarfinniit aammalu allaniit tunisassiornerunngitsumik suliaqarfinniit immikkoortinneqassapput. Taamatuttaaq tunisassiornermi datat innarligassaannginneri aamma isertuunneqarneri, tunisassiornerunngitsumik suliaqarfinni atorneqartut, isumannaarneqassapput. Tunisassiornermi datanut isersinnaaneq atuisunut akuerisaasunut killilerneqassaaq.
7. Pisortaqatigiit isumannaassavaat, it-kkut atortunut aallaavittut kodep innarligassaannginnera aaqqiinernik atuutilersitsinissaq. It-kkut atortunik ineriartortitsineq, atuutilersitsineq, ingerlatsineq aamma/imaluunniit aaqqissuussineq uppernarsarneqassaaq inunnik pinngitsuuisinnaannginneq pisariaqanngitsoq minnerulersinniarlugu. It-kkut atortumut uppernarsaammut minnerpaamik ilaatinneqassapput atuisunik uppernarsaat, teknikkikkut atortumut uppernarsaat aamma suleriaatsit.
8. Pisortaqatigiit isumannaassavaat, it-kkut atortunik pissarsinermut aamma ineriartortitsinermut piumasaqaatit aamma it-kkut atortunut, it-kkut aaqqissuussaanerup avataani ingerlatsinermi atuuffinnik atuisunit ineriartortinneqartunut aamma/imaluunniit isumagineqartunut atuunnissaat. Tamanna pissaaq aalerinaatit tunngavigalugit periuseqarnikkut.

*It-kkut allannguutinik aqutsineq*

1. Pisortaqatigiit isumannaassavaat, it-kkut allannguutinik aqutsinermut suleriaatsimik suliaqartoqarnissaa aammalu atuutilersitsisoqarnissaa, isumannaarniarlugu aqutsinikkut it-kkut atortunik tamanik allanngortitsinerup nalunaarsorneqarnissaa, aarlerinaatitigut nalilersorneqarnissaa, misilittarneqarnissaa, akuerineqarnissaa, atuutilersinneqarnissaa aammalu uppernarsarneqarnissaa. Allannguutit tuaviuussat aamma pisariaqartinneqartut aaqqiinerit siumoortumik aalajangikkat aamma naammattut malillugit aqunneqassapput.
2. Pisortaqatigiit isumannaassavaat, tunisassiornermik suliaqarfinni pioreersuni allannguutit aaqqiinerit pioreersut sunniuteqarfiginerai, imaluunniit aaqqiinerit allat pisariaqarnersut ingerlaavartumik nalilersorneqartarnissaat. Allannguutit taakkua suliffeqarfiup pisortatigoortumik allannguutinik aqutsinermut suliarinneriaasii naapertorlugit pissapput.

*Upalungaarsimaneq: Ingerlatsinerup ataqatigiittuarneranik aqutsineq*

1. Pisortaqatigiit isumannaassavaat, ingerlatsinerup ataqatigiittuarneranut suleriaatsimik (Business Continuity Management, BCM) suliaqartoqarnissaa aammalu atuutilersitsisoqarnissaa, it-kkut ingerlatsinermi malunnaatilinnik akornusersuuteqartillugu ingerlaavartumik kiffartuussinernik tunniussisinnaaneq annerpaaffianiitinniarlugu aammalu annaasat killilersimaarniarlugit.
2. Pisortaqatigiit isumannaassavaat, pisup, qitiusumik ingerlatsivimmik unitsitsisup, ataatsikkut allanik qitiusumik ingerlatsivinnik eqquisinnaannginnissaa. Tamanna ingerlanneqassaaq aarlerinaatinik naliliineq tunngavigalugu.

*Upalungaarsimaneq: Ingerlatsinerup kingunerisaanik misissuinerit*

1. Pisortaqatigiit isumannaassavaat, ingerlatsinermi suliarinneriaatsit ingerlatsinikkut kingunerisaannik misissuisoqarnissaa(Business Impact Analysis, BIA). Tamanna ingerlatsinermut akornusersuutaasunut malunnaatilinnut aarlerinaatinik misissuinikkut pissaaq aamma annertussutsikkut aamma pitsaassutsikkut kingunerisaasinnaasut nalilersornerisigut, suliffeqarfiup iluaniit aamma/imaluunniit avataaniit datat aamma pisinnaasunik misissukkat ikiorsiullugit. Tamatuma saniatigut isetuussinermut, innarligassaannginnermut aamma pissarsiassaanermut kingunerisaasinnaasut nalilersorneqassapput. Ingerlatsinerup kingunerisaanik misissuinerni aamma eqqumaffigineqassapput ingerlatsinermi atuuffiit, suliarinneriaatsit ikiuutaasut, pingajuusut aamma it-kkut pigisat nalillit kiisalu taakkua imminnut attuumassuteqarnerat ssuussussersineqarsimasut aamma immikkoortiterneqarsimasut pingaaruteqassusaat.
2. Pisortaqatigiit isumannaassavaat, Suliffeqarfiup ingerlatsinerup kingunerisaanik misissuineri it-kkut atortut aamma it-kkut kiffartuussinerit sanarfineqarnerini ersersinneqarnissaat, assersuutigalugu komponentit pingaarutillit redundansianik isumannaarinikkut ingerlatsinermut akornusersuutit pinngitsoortinniarlugit, pisunik pissuteqartut komponentinik taakkununnga sunniisunik.

*Upalungaarsimaneq: Ingerlatsinerup ataqatigiittuarnissaanut pilersaarutit*

1. Pisortaqatigiit isumannaassavaat, ingerlatsinerup kingunerisaanik misissuinerit tunngavigalugit ingerlatsinerup ataqatigiittuarnissaanut pilersaarutinik suliaqarnissaq aamma atuutilersitsinissaq ingerlatsinermi ataqatigiittuarneq isumannaarniarlugu (Business Continuity Plans, BCPs).Tamanna pisortaqatigiinniit uppernarsarneqassaaq aamma akuerineqassaaq. Pilersaarutit aarlerinaatinut it-kkut atortunut aamma it-kkut kiffartuussinernut pitsaanngitsumik sunniuteqarsinnaasunut mianerinnissapput. Pilersaarutit ingerlatsinermi atuuffinnik, suliarinneriatsinik ikuutaasunik aamma it-kkut pigisanik nalilinnik isertuussinerisa, innarligassaannginnerisa aamma pissariarineqarsinnaanerisa illersorneqarnissaannik aamma pilerseqqinnissaannik siunertamut ikiuutaassapput. Tamanna attuumassuteqartillugu, pilersaarusiornermi soqutigisallit suliffeqarfiup iluaniittut aamma avataaniittut suleqatigineqassapput.
2. Pisortaqatigiit isumannaassavaat, ingerlatsinerup ataqatigiittuarnissaanut pilersaarutinik suliaqarnissaq aamma atuutilersitsinissaq, isasoortoqarsinnaanerani aammalu kukkusoqarsinnaanerani naapertuuttumik qisuariartarnissamut, aammalu isasoortoqarnerata kingorna suliffeqarfiup ingerlatsinermi sulainik pilersitseqqissinnaanera ammalu pilersitseqqinnermut tunngatillugu siunertat aalajangersarneqarsimasut iluini, tak. nr. 9, litra k. Minnerpaamik piffissarititaasoq sivisunerpaaq pillugu isummertoqassaaq, pisoqarnerata kingorna atortup imaluunniit suliarinneraatsip pilerseqqinnissaanut (Recovery Time Objective, RTO), aammalu datanik annaasaqarneq akuerineqarsinnaasoq annerpaaq pillugu, piffissatigut uuttorneqartoq (Recovery Point Objective, RPO). Ingerlatsinermut ilungersunartunik akornusersuuteqartillugu, ingerlatsinerup ataqatigiittuarnissaanut pilersaarutinik aalajangersimasunik arlalinnik aallartitsisunik, isumannaarneqassaaq, aaqqiinerit pisariaqartinneqartut pingaarnersiorneqarnissaat aarlerinaatinik tunngaveqartumik periuseqarnermi.
3. Pisortaqatigiit isumannaassavaat, ingerlatsinerup ataqatigiittuarnissaanut pilersaarutit pisinnaasunik arlalinnik imaqarnissaat, tassunga ilanngullugit pisinnaasut ingasattut kisianni tutsuiginartut, cyberikkut saassussinerusinnaasut ilanngullugit, suliffeqarfimmut aarlerinartuusinnaasut, aammalu sunniutaasinnaasut nalilersorneqarnissaat, tamakkua pisinnaasut kingunerisinnaasaat. Pisinnaasut tamakkua tunngavigalugit nassuiarneqassaaq, ingerlatsinermi suliarinneratsit ataqatigiittuarnissaat kiialu it-kkut isumannaallisaanerup isumannaarneqarnissaa.

*Upalungaarsimaneq: Pilersitseqqinnissamut pilersaarutit*

1. Ingerlatsinerup kingunerisaanik misissuinerit, tak. nr. 89, aammalu pisinnaasut tunngavigalugit pisortaqatigiit isumannaassavaat, pilersitseqqinnissamut pilersaarutinik suliaqarnissaq aamma atuutilersitsinissaq (Disaster Recovery Plans, DRPs). Pilersaarutit taakkua nassuiassavaat, pilersaarutinik aallartitsinermut suut piumasaqaatit kinguneqarsinnaanersut, aamma suliffeqarfiup it-kkut atortuinik aammalu it-kkut kiffartuussissutaanik minnerpaamik pilersitseqqinneq, pissasiarinnissinnaaneq aammalu ataqatigiittuarneq isumannaarniarlugit. Pilersitseqqinnissamut pilersaarutit isumannaassavaat, pilersitseqqinnissamut siunertat anguneqarsinnaanerat, tak. nr. 9, litra k.
2. Pilersitseqqinnissamut pilersaarutit eqqumaffigissavaat, siunissaq qaninnerusoq aamma ungasinnersusoq eqqarsaatigalugu pilersitseqqinnissamut periarfissat. Pilersaarutit minnerpaamik:
3. Ingerlatsinermi atuuffiit, suliarinneriaatsit ikiuutaasut, it-kkut pigisat nalillit pingaarutillit aammalu taakkua attuumassuteqarneri ingerlanneqarnerisa pilerseqqinneqarnissaat qitiutissavaat, suliffeqarfiup ingerlanneqarneranut aamma aningaasarsiornermi systemimut sunniutit pitsaanngitsut pinngitsoortinniarlugit, tassunga ilanngullugit akiliisarnermut atortunut aammalu akiliisarnermut kiffartuussissutinik atuisunut aammalu akiliilluni nuussinerit naammassineqanngitsut naammassineqarnissaannut.
4. Uppernarsarneqarnissaat aammalu ingerlatsinermut aamma ikorfartuutaallutik immikkoortortani pissarsiarineqarsinnaanissaat kiisalu pisuni pisariaqartitsiffiusuni oqitsumik pissarsiarineqarsinnaanissaat.
5. Pisuni it-kkut isumannaallisaanermut tunngasuni, misilittaanerni, aarlerinaatinik nutaanik suussusersineqartuni aamma siooranartuni kiisalu pilersitseqqinnissamut siunertani allanngortinneqartuni aammalu pingaarnersiukkani misilittakkat naapertorlugit nutarterneqarnissaat.
6. Pilersaarutini aamma isummerfigineqassapput periarfissat allat, aningaasartuutit, aarlerinaatit, sulilluarnissamut aaqqissuussinerit imaluunniit pisut ilimagisimanngisat pissutigalugit piffssaq sivikinnerusoq eqqarsaatigalugu ingerlatsinerup pilerseqqinneqarsinnaannginnerani.
7. Pilersitseqqinnissamut pilersaarutinut atatillugu pisortaqatigiit isummerfigissavaat aamma atuutilertissavaat pisariaqartitsinermi pilersaarutinut aaqqiinerit, pilersuisuniit ilaginnaaneq isumaginiarlugu, suliffeqarfiup it-kkut kiffartuussinerisa ingerlatiinnarneqarnissaannut aalajangiisutut pingaaruteqartut.

*Upalungaarsimaneq: Pilersaarutinik misilittaaneq*

1. Pisortaqatigiit isumannaassavaat, pilersaarutit akuttunngitsumik misilittarneqartarnissaat. Atuuffinnut pingaarutilinnut, suliarinneriaatsinut ikiuutaasunut, it-kkut pigisanut nalilinnut aammalu taakkua imminnut attuumassuteqarnerinut pilersaarutit misilittarneqartartassapput minnerpaamik ukiumut ataasiartumik, tassunga ilanngullugit, attuumassuteqartillugit, pingajuusunit pilersuinerit.
2. Misilittaanerit inerneri, siooranartoqarnera atuuttoq aamma siusinnerusukkut it-kkut isumannaallisaanermut tunngatillugu pisunit misilittakkat tunngavigalugit pilersaarutit minnerpaamik ukiumut ataasiartumik nutarterneqartassapput. Pilersitseqqinnissamut siunertani allannguutit (tassunga ilanngullugit RTO’t aamma RPO’t) aamma/imaluunniit ingerlatsinermi atuuffinni, suliarinneriaatsinut ikiuutaasuni, it-kkut pigisani nalilinni allannguutit aamma, attuumassuteqartillugit, pilersaarutit nutarterneqarnerinik kinguneqartitsisassapput.
3. Pisortaqatigiit isumannaassavaat, pilersaarutinik misilittaaneq takutitsissasoq, suliffeqarfiup ingerlatsinermi suliaqarnerata ingerlaannarnissaata periarfissaaneranik, atuuffiit pingaarutillit pilerseqqinneqarnissaannut. Pilersaatutit minnerpaamik:
4. Pisinnaasunik ingasattunik kisiannili tutsuiginartunik misilittaanernik ilaqartinneqassapput, ilanngullugit pilersaarutinik ineriartortitsinermut atatillugu eqqarsaatigineqartut. Tamanna atuuppoq kiffartuussinernut pingajuusunit atugassaritinneqartunik misilittaaneq. Misilittaanernut aamma ilaatinneqassapput atuuffinnik pingaarutilinnik, suliarinneriaatsinik ikiuutaasunik aamma it-kkut pigisanik nalilinnik taarsiinerit suliffeqarfiup upalungaarsimanermi pilersaarutaanut, takutinniarlugu, pissutsit taamaattut ataanni atorsinnaanerat piffissami isikkuminartumi, aammalu suliffeqarfiup suliaqarnerit nalinginnaasumik ingerlatsinermut utertissinnaagai.
5. Sananeqarsimassapput taamaassorinninnerit pilersaarutit tunngavigisaat unammillerniarlugit, tassunga ilanngullugit governance aamma ajornartorsiornermi attaveqatigiinnermut pilersaarutit.
6. Ilaqassapput pisinnaasut suussusersineqarsimasut pillugit sulisut, siunnersortit, it-kkut atortut aamma it-kkut kiffartuussinerit naapertuuttumik qisuariaateqarfiginnissinnaanerinik.
7. Pisortaqatigiit isumannaassavaat, misilittaanerup inernerisa uppernarsarneqarnissaat, aammalu nikinganerusinnaasut suussusersineqartut misissorneqarnissaat, saaffiginnissutiginissaat aamma nalunaarusiarineqarnissaat aqutsisumut attuumassuteqartumut kiisalu pisortanut aammalu siulersuisunut tamanna attuumassuteqartillugu.

*Upalungaarsimaneq: Ajornartoornermi attaveqatigiinneq*

1. Isasoortoqarnerani imaluunniit ajornartoornerni aammalu ingerlatsinermi ataqatigiittuarnermut pilersaarutinik naammassinninnermi pisortaqatigiit isumannaassavaat, ajornartoornermi attaveqatigiinnermut sunniuteqarluartunik aaqqiissuteqarnissaq, taamaalillutik suliffeqarfiup iluani aamma avataani soqutigisallit attuumassuteqartut eqqortumik aammalu naapertuilluartumik nalunaaruteqarfigineqarlutik. Tamatumani ilaatinneqarput ilaatigut oqartussaqarfiit piginnaatinneqartut aammalu avataaniit kiffartuussinernik tunniussisut, pilersuisut aamma imaluunniit ingerlatseqatigiiffissuarmi immikkoortortat.

*It-kkut isumannaallisaanermik ilinniartitaaneq*

1. Pisortaqatigiit isumannaassavaat, ilinniartitaanermik suliaqarnissaq aamma atuutilersitsinissaq, tassunga ilanngullugit eqqumaffiginninnissamut programmit ingerlaavartut, sulisunut tamanut aamma siunnersortinut. Tamatumuunakkut isumannaarneqassaaq, suliassaminnik aamma akisussaaffimminnik isumaginninnissamut ilinniartitaanissaat isumannaallisaanermut politikkit aamma suleriaatsit attuumassuteqartut naapertorlugit, aammalu inuit kukkussutaat, tillinnerit, peqquserlunnnerit, atornerluinerit aamma/imaluunniit annaasaqarnerit annikillisinniarlugit it-kkut aarlerinaatit qanoq aqunnissaannut. Ilinniartitaanerup isumannaassavaa sulisunut aamma siunnersortinut tamanut ilinniartitaaneq minnerpaamik ukiumut ataasiartumik.

*It-kkut isumannaallisaanermut politikkimik maleruaaneq*

1. Pisortaqatigiit it-kkut isumannaallisaanermut politikkimik amigaatilimmik maleruaaneq pillugu ingerlaavartumik siulersuisunut nalunaarusiortassapput. Tamanna minnerpaamik suleriaatsit kiisalu suliniutit atuutilersinneqarsimasut naammassusaat tunuliaqutaralugu ingerlanneqartassaaq.

*Kukkunersiuinermi innersuussinernik malittarinninnermut suliarinneriaaseqarnissamut piumasaqaat*

1. Pisortaqatigiit isumannaassavaat, it-kkut kukkunersiuinermi innersuussinernik kiisalu aarlerinaatinut taakkununnga innersuussanut tunngasunik isumaginninnermut aamma maleruaanermut suleriaatsinik suliaqarnissaq aamma atuutilersitsinissaq.

**Aarlerinaatinik aqutsinermut atuuffik aamma it-kkut aarlerinaatinik aqutsinermik suliaqarfimmit aarlerinaatinut akisussaasup suliassai**

1. Aarlerinaatinik aqutsinermut atuuffiup, tak. § 16 aamma ilanngussaq 7, it-kkut aarlerinaatinik aqutsinermut sinaakkutinik eqquutsitsineq nakkutigissavaa aamma isumannaassallugu, it-kkut aarlerinaatit suussusersineqarnissaat, misissorneqarnissaat uuttortarneqarnissaat, isumagineqarnissaat, nakkutigineqarnissaat aamma nalunaarusiarineqarnissaat.
2. It-kkut aarlerinaatinik aqutsinermut sinaakkutit IT-kkut aarlerinaatinik aqutsinermut politikkimut naapertuutissapput aammalu minnerpaamik ilaatinneqassallutik imaaliornissamut suliarinneraatsit:
3. It-kkut aarlerinaatit suliffeqarfimmut eqqusisut aamma eqqusisinnaasut suussusersinissaat, misissornissaat aamma uuttortarnissaat, tak. nr. 6, litra b. Aarlerinaatit it-kkut aarlerinaatinut nalunaarsuiffimmi katersorneqarnissaat, tak. nr. 13.
4. It-kkut aarlerinaatit appartinniarlugit aaqqiinernik aalajangersaanissaq. Aaqqiinerit aamma aarlerinaatit aalajangersimasut akornanni ataqatigiinnerit erseqqissuunissaannut.
5. Aaqqiinerit taakkua kiisalu it-kkut isumannaallisaanermut tunngatillugu pisut amerlassusaata sunniuteqarluarnerannik nakkutilliinissaq.
6. It-kkut aarlerinaatit kiisalu aaqqiinerit aammalu taakkua sunniuteqarluarneri pillugit pisortaqatigiinnut aamma siulersuisunut nalunaarusiortarnissaq.
7. It-kkut atortuni, kiffartuussinerni, suleriaatsini aamma/imaluunniit suliarinneriaatsini aamma/imaluunniit it-kkut isumannaallisaanermut tunngatillugu pisuni malunnaatilinni allannguutit kingunerisaannik it-kkut aarlerinaatit suussusersineqarnissaat aamma nalilersorneqarnissaat.
8. Atuutilersitsinermik aamma nakkutilliinermi misilittakkat tunngavigalugit it-kkut aarlerinaatinik aqutsinermut sinaakkutit ingerlaavartumik uppernarsarneqarnissaat aamma pitsanngorsarneqarnissaat. Pisortaqatigiinnit sinaakkutit nutarterneqartarnissaat aamma akuerineqartarnissaat minnerpaamik ukiumut ataasiartumik.

**Ilanngussaq 6. Siulersuisuni sulinerup aaqqissuunneqarnera**

*Siulersuisut ulluinnarni suleriaasiat*

1. Siulersuisut atuuffimminnik naammassinninnissaminnut aalajangersakkanik erseqqinnerusunik ulluinnarni suleriaatsitsitigut aalajangersaassapput, tak. suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 65, kiisalu aktiaatileqatigiiffiit aamma ingerlatseqatigiiffiit pillugit inatsimmi (ingerlatseqatigiiffiit pillugit inatsit), kunngip peqqussutaatigut Kalaallit Nunaannut atuutilersinneqartumi, § 130, imm. 1.
2. Nr. 1 malillugu ulluinnarni suleriaatsip ilusilersorneqarnerani siulersuisut aallaavigissavaat pisussaaffitik inatsisitigut aalajangersagaasut kiisalu suliffeqarfiup aningaasarsiornermik ingerlataqartup pisariussusaa aamma ingerlataqarfii aamma suliaqarfii. Ulluinnarni suleriaatsip minnerpaamik imarissavai:
3. Siulersuisut katitigaanerat pillugu aalajangersakkat, tassunga ilanngullugit sinniisunik atuineq aammalu aalajangiisinnaanermut piumasaqaatit kiisalu qanoq akuttutigisumik ataatsimiittarnissaq.
4. Allakkatigut aamma elektroniskimik ataatsimiinnerit pillugit aalajangersakkat, tak. nr. 19.
5. Siulersuisut aamma pisortaqatigiit suliassanik agguataarinninnerannut aalajangersaariaatsit, tassunga ilanngullugit piginnaatitaanerit, suleriaatsinut akisussaaneq aammalu nipangiussisimasussaatitaaneq.
6. Siulersuisut ingerlaavartumik aaqqissuussaanikkut inissisimaneq aamma aarlerinaatinik aqutsinermut atuuffiup inuttalerneqarnissaa pillugit suliarinneriaatsit § 16, imm. 1-imi aamma ilanngussaq 7-imi nassuiarneqartut.
7. Suliffeqarfimmik aningaasarsiornermik ingerlataqartumik aammalu ataani ingerlatseqatigiiffiusinnaasunik pisortaqatigiit aqutsinerannik siulersuisut nakkutilleeriaasiat, tassunga ilanngullugu, aarlerinaatinut ilisarnaat aalajangersarneqartoq, politikkit aalajangersarneqartut aammalu siulersuisut pisortaqatigiinnut najoqqutassiaat naapertorlugit pisortaqatigiit suliassaminnik isumaginninnerat pillugu nalilersuineq, tak. suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 70, imm. 6.
8. Ingerlatseqatigiiffiit pillugit inatsit malillugu atuakkanik, nalunaarsorsimaffinnik aamma allattaavinnik pilersitseriaatsit aamma ingerlatseriaatsit.
9. Suliffeqarfiit aningaasarsiornermik ingerlataqartut ingerlatsineriaasii, aarlerinaatitigut ilisarnaataat, aaqqissuussaanerat aamma isumalluutaat pillugit siulersuisut ingerlaavartumik isummertarneri pillugit suliarinneriaatsit.
10. Suilersuisut suliassaminnik ingerlatsinissamut paasissutissanik pisariaqartitaminnik piniartarnissaannut suliarinneriaatsit, tassunga ilanngullugit siulersuisunut pisussaaffittut inassutaasut, suliffeqarfiit aningaasarsiornermik ingerlataqartut pillugit inatsit, kunngip peqqussutaatigut Kalaallit Nunaannut atuutilersinneqartoq, pappialanik nalilinnik, niuerneq pillugu inatsit, kunngip peqqussutaatigut Kalaallit Nunaannut atuutilersinneqartoq, aningaasanik malunnarunnaarsaasarneq aamma peqqarniisaarniarnermut aningaasalersuisarneq pitsaaliorniarlugit pineqaatissiisarneq pillugu inatsit (aningaasanik malunnarunnaarsaasarneq pillugu inatsit), kunngip peqqussutaatigut Kalaallit Nunaannut atuutilersinneqartoq, aamma inatsisit allat attuumassuteqartut, naapertorlugit.
11. Pisortaqatigiit siulersuisunut nalunaarusiortarnerat siulersuisut ingerlaavartumik isumannertarnissaat pillugu aalajangersakkat, tassunga ilanngullugu suliffeqarfiup aningaasarsiornermik ingerlataqartup akiliisinnaassutsikkut pisariaqartitai, aningaasartuutissatut naatsorsuutit, aningaasarsiornerit pillugit nalunaarusiat, akiliisinnaassuseq aamma aningaasaliissutissanik pisariaqartitsineq, iliuuseqarnerit pingaarutillit, aarlerinaatit immikkut ittut, sillimmasersimanermut tunngasut pillugit isummerneq.
12. Kukkunersiusut nalunaarutaat pillugu siulersuisut isummertariaasiat aamma taassuminnga atsiornerat.
13. Kukkunersiornermut tunngavissat piunissaannut qanoq siulersuisut isumannaarinissaat pillugu suliarinneriaatsit, tassunga ilanngullugu, tamanna attuumassuteqarpat, suliffeqarfiup iluani kukkunersiuisoqarnissaanut pisariaqartitsisoqarsinnaanera pillugu isummerneq.
14. Siulersuisut ingerlaavartumik aamma minnerpaamik ukiumut ataasiartumik ulluinnarni suleriaaseq misissortassavaat isumannaarniarlugu suliffeqarfiup aningaasarsiornermik ingerlataqartup ingerlatsineranut aamma suliaqarneranut naapertuunnissaa.
15. Siulersuisut isumannaassavaat aammalu uppernarsarsinnaassallugu, siulersuisunut ilaasortat tamarmik ulluinnarni suleriaaseq nalunngikkaat.

*Siulersuisut ataatsimiinneri aamma siulersuisut isumaqatigiinniarneri*

1. Siulersuisut, tak. suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 74, imm. 1, ataatsimiittassapput, pisut pillugit, siulersuisut pisortaqatigiinnut tunniussaanni piginnaatitsissutini ilaatinneqanngitsunik, aalajangiisussaagaangamik, tak. suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 70, imm. 2. Taamaalillutik siulersuisut inatsisinik malinnittumik aalajangiisinnaanermut piginnaatitaanertik tunniussinnaanngilaat assersuutigalugu ulluinnarni aqutsisunut. Siulersuisut siulittaasuata isumannaassavaa, atortut ataatsimiinnermi atorneqartussat naammattumik piffissaq sioqqullugu nassiunneqartarnissaat.
2. Nr. 5 atuutissanngilaq sulianut nalinginnaasunngortitanut, malittarisassat imaluunniit allat naapertorlugit, siulersuisunit suliarineqartussanut. Suliat taamaattut siulersuisut ataanni ataatsimiititaliamut suliassatut aamma aalajangiiffigisassatut nuutsinneqartassapput, tamanna sioqqullugu suliat suliarineqarnissaannut najoqqutassanik siulersuisut ataatsimut aalajangersaasimappata. Najoqqutassat taakkua aamma ataatsimiititaliap sulianik taakkuninnga suliarinninnera ingerlaavartumik siulersuisunit ataatsimoorussinikkut nalilersorneqartassapput. Tunniussinermut ilaatinneqanngilaq, suliassap suliarineqarnissaannut aamma aalajangiinernut siulersuisut akisussaaffiat.
3. Siulersuisut aalajangersinnaapput, suliffeqarfimmi aningaasarsiornermik ingerlataqartumi atorfilittat kiisalu siulersuisunut ilaasortat aamma ingerlatseqatigiiffissuup ataani ingerlatseqatigiiffinni allani atorfilittat siulersuisut ataatsimiinneranni peqataasinnaanerannut, soorlu kisimiilluni oqaluuserisassani ataasiakkaanut tunngatillugu.
4. Aammattaaq siulersuisut pisuni ataasiakkaani aalajangersinnaapput, nr. 7-imi taaneqanngitsunik inunnik allanik peqataasoqarsinnaaneranik, oqaluuserisassani immikkoortunut ataasiakkaanut taaneqartunut tunngatillugu, assersuutigalugu aktiaatillit imaluunniit siunnersortit.
5. Nr. 7 aamma 8 apeqqutaatinnagit, siulersuisut ataatsimiinneranni imaluunniit siulersuisut ataatsimiinneranni oqaluuserisassap oqaluuserineqarnerani inunnik susassaqanngitsunik najuuttoqarsinnaanngilaq, paasissutissanik isertuussanik suliarinnittoqartillugu, suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, kapitali 9-mi paasissutissanik ingerlatitseqqiisarneq pillugu malittarisassat malillugit inerteqqutaanngitsumik ingerlateqqinneqarsinnaanngitsunik.
6. Suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 74, imm. 3 malillugu isumaqatigiinniarnermi allattaaviup imarissavai ataatsimiinnermi oqaluuserinninnerit, tassunga ilanngullugit aarlerinaatinik nalilersuinerit pingaarutillit aammalu aalajangiinerit kiisalu taakkununnga piumasaqaatit allaqqassapput. Allaqqassaaq, ilaasortat sorliit ataatsimiinnermi peqataasimanersut. Inuit allat siulersuisunut ilaasortaanngitsut najuussimappata, tamanna aamma allaqqassaaq.
7. Allattaavik toqqissisimanartumik sananeqassaaq, tassunga ilanngullugu ataatsimiinnermut allattaaviup inaarutaanera erseqqissuulluni, aammalu isumaqatigiinniarnermi allattaavik illuatungeriinnut kinguleriiginnartumik normulersugaalluni.
8. Akuerineqarneq pillugu allattaaveqarpat immikkoortumik, isumaqatigiinniarnermi allattaavimmi tamanna allaqqassaaq. Akuerineqarneq pillugu allattaavimmi aamma isumaqatigiinniarnermi allattaavimmi erseqqissumik allaqqassaaq, atukkat sorliit:
9. Akuerineqarnersut/Akuerineqannginnersut.
10. Suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 78 naapertorlugu akuerineqarnersut.
11. Ilisimatitsissutaanersut.
12. Kingorna akuerisaanersut (suliat tuaviuussat).
13. Allakkatigut suliarinninnikkut imaluunniit siulersuisut ataatsimiinneranni elektroniskimik ingerlanneqartumi akuerineqarnersut.
14. Akuerineqarneq pillugu allattaavimmi aamma isumaqatigiinniarnermi allattaavimmi erseqqissumik allanneqassaaq, suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 78, imm. 1-imi aamma 4-mi ilaatinneqartunik aarlerinaatinik suliaqarnermi. Siulersuisunut ilaasortaasut aamma pisortaasut suliap suliarineqarnerani najuutissanngillat, aammalu allanneqassalluni najuutinnginnerat.
15. Nr. 13-imi aalajangersagaq akornusiinngilaq, siulersuisunut ilaasortap imaluunniit pisortap, ingerlatseqatigiiffiup aqutsisup, suliffeqarfimmi aningaasaliissutinik tamakkiisumik piginnittuusup, imaluunniit ingerlatseqatigiiffimmik suleqatigisamik imaluunniit piginneqatigiiffimmik aqutamik 100 pct.-imik piginnittuusup, aqunneqarnerinut peqataasup, tassunga ingerlatseqatigiiffimmut aarlerinaatinik imaluunniit apeqqutinik suliarinninnermut peqataanissaanut.
16. Suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 78, imm. 1-imi aamma 4-mi aalajangersakkat akornusiinngillat, siulersuisunut ilaasortat sulisuusunit qinerneqarsimasut aarlerinaatinik akuersissuteqarfigineqarsinnaanerat, suliffeqarfimmi aningaasarsiornermik ingerlataqartumi sulisunut atugassarititaasunik assinganik atugassaqarlutik.
17. Suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 78, imm. 3 atuutissanngilaq aarlerinaatinut tamakkiisumik isumannaakkanut imaluunniit aarlerinaatinut annikitsuararsuarnut.
18. Siulersuisut minnerpaamik ukiumut ataasiartumik aarlerinaatit misissortassavaat suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 78, imm. 1-imi aamma 4-mi inuit aamma ingerlatseqatigiiffiit taaneqartut peqatigalugit, assersuutigalugu ukiumoortumik pigisanik nalilinnik misissuinermut atatillugu. Misissuineq aamma tassunga atatillugu inerniliineq allattaavimmi allaqqassapput.

*Siulersuisut ataatsimiinneri allakkatigut aamma elektroniskimik ingerlanneqartut*

1. Siulersuisut allakkatigut aamma elektroniskimik ataatsimiissinnaapput aktiaatileqatigiiffiit aamma piginneqatigiiffiit pillugit inatsit (ingerlatseqatigiiffiit pillugit inatsit), kunngip peqqussutaatigut Kalaallit Nunaannut atuutilersinneqartoq naapertorlugu, tamanna siulersuisut ingerlatsinerannut naapertuuppat.
2. Siulersuisut aalajangissapput, suliat qanoq ittut, siulersuisut allakkatigut aamma elektroniskimik ataatsimiinneranni suliarineqarnissamut piukkunnartuunersut, assersuutigalugu suliat pisariunngitsut aamma uteqqiasunik imaqartut, imaluunniit suliat tuaviortut, kinguartinneqarsinnaanngitsut suliffeqarfimmut innarliissanngikkunik. Aalajangiineq ataasimiinnermi ileqqussani allaqqassaaq.
3. Nr. 18 aamma 19 allakkatigut akuerisaaneq pillugu suliarinneriaatsinut assinganik atuutissapput.
4. Siulersuisut aalajangiinerat allakkatigut imaluunniit elektroniskimik pippat, tamatumunnga siulersuisunit ataasiakkaaniit sapinngisamik nalunaaruteqarnermik piumasaqaateqarfiussaaq. Nalunaaruteqarnerit taamaattut allanneqassapput. Atortussat nassiussat pillugit qisuariaateqannginneq nalunaaruteqarnertut naammanngilaq.

**Ilanngussaq 7. Aarlerinaatinik aqutsinermut atuuffik aamma aarlerinaatinut akisussaasoq**

*Pisortaqatigiit suliassaat aamma akisussaaffii*

1. Pisortaqatigiit, tak. § 16, imm. 1, 1. imm., isumannaassavaat, suliffeqarfiup aarlerinaatinik aqutsinermut atuuffeqarnissaa, aammalu aalerinaatinut akisussaasumik toqqaasoqarnissaa.
2. Pisortaqatigiit isumannaassavaat, erseqqissumik allaqqassasoq, assersuutigalugu atuuffiit pillugit nassuiaatit aamma suleriaatsit, suliassat suut aarlerinaatinik aqutsinermut atuuffiup ataaniissanersut, tak. nr. 4-14.
3. Pisortaqatigiit isumannaassavaat, aarlerinaatinik aqutsinermut atuuffiup paasissutissanut attuumassuteqartunut tamanut isersinnaanissaa, akuttunngitsumik ilinniartitaanermut isersinnaanissaa aammalu naammattunik isumalluuteqarnissaa, tak. § 9, imm. 2.

*Aarlerinaatinik aqutsinermut atuuffiup aamma aarlerinaatinut akisussaasup aarlerinaatinik aqutsinermut tunngatillugu suliassaat*

1. Aarlerinaatinut akisussaasoq suliffeqarfimmik aamma suliffeqarfiup aarlerinaataanik tamakkiisumik takunnissinnaassaaq tamatumani toqqissisimanartumik aqutsineq pillugu nalilersuisinnaanissani siunertaralugu.
2. Aarlerinaatinut akisussaasup pisortaqatigiit aamma siulersuisut aalajangiinissamut tunngavissaata naammannera isummerfigissavaa, tak. nr. 6-8.
3. Aarlerinaatinut akisussaasup isumannaassavaa, suliffeqarfimmi aarlerinaatit pingaarutillit tassunga ilanngullugit aarlerinaatit, suliffeqarfiup aaqqissuussaaneraniittut, eqqortumik suussusersineqarnissaat, uuttortarneqarnissaat, isumagineqarnissaat aamma nalunaarusiarineqarnissaat.
4. Aarlerinaatinut akisussaasup isumannaassavaa, ingerlatseqatigiiffinni aqutani aarlerinaatit, tak. § 2, imm. 2, suliffeqarfiup ataatsimut aarlerinaataanik nalilersuinermi ilanngunneqarnissaat.
5. Aarlerinaatinut akisussaasup isumannaassavaa, suliarinneraatsini avataani suliarititani, kiffartuussinermi tunniussani imaluunniit suliaqarnerni aarlerinaatit suliffeqarfiup ataatsimut aarlerinaataanik nalilersuinermi ilanngunneqarnissaat.
6. Aarlerinaatinut akisussaasup nalilersussavaa, datat, aarlerinaatinik aqustinermut atorneqartut, pitsaassusaata isumannaarneqarnissaanut pisariaqartinneqartunik aaqqiinernik eqqussisoqarsimanersoq.
7. Aarlerinaatinut akisussaasup nalilersussavaa, periutsit aarlerinaataannik aqutsinermut pisariaqartinneqartunik aaqqiinernik eqqussisoqarsimanersoq, tak. ilanngussaq 3, nr. 13 aamma 14.
8. Aarlerinaatinik aqutsinermut atuuffik suliffeqarfiup politikkiinik aamma periusissatut anguniagaanik ineriartortitsinermut sunniuteqarluni peqataassaaq, tak. § 4, imm. 1.
9. Aarlerinaatinut akisussaasoq piffissaq sioqqullugu aalajangiinerit pingaarutillit pillugit tusarniaavigineqassaaq, taamaalilluni aarlerinaatinut akisussaasoq periarfissaqarluni aalerinaat pillugu sioqqutsisumik oqaaseqarnissamut, tassunga ilanngullugu periusissiani aamma ingerlatsinermut periutsini, aarlerinaammik tigusinermi, tunisassiani nutaani, eqimattani sullitani nutaani, aaqqissuussaanermi, immikkoortortaqarfinnik nutaanik aamma inagerlatsinermi immikkoortortanik pilersitsinermi allannguutit, it-kkut atortunik allannguinerit, avataanut auliakkutiginninnermi, periutsinik atuinermi il. il. allannguutit pillugit aalajangiinerit pingaarutillit pillugit.
10. Aarlerinaatinik aqutsinermut atuuffik minnerpaamik ukiumut ataasiartumik suliffeqarfiup aarlerinaatinik aqutsinera pillugu siulersuisunut nalunaarusiamik suliaqartassaaq, tak. § 5, imm. 4. Nalunaarusiaq aarlerinaatinut akisussaasup, pissutsit nr. 4-miit 10-mut aamma 12-ip ataani taaneqartut pillugit, isummerneranik imaqassaaq aammalu taanna siulersuisut ataatsimut isummernermut tunngaviannut ilaassaaq, tak. § 5, imm. 4. Suliffeqarfiup qinersinnaavaa, nalunaarusiap suliffeqarfiup akiliisinnaassutsikkut pisariaqartitaanik (ICAAP) nalilersuinermut ilanngunneqarnissaa imaluunniit ilaliussaanissaa. Aarlerinaatinut akisussaasup isumannaassavaa nalunaarusiap imarisassanut piumasaqaammik naammassinninnissaa aammalu tamanna ilaliussami erseqqissumik allaqqassalluni, aammalu siulersuisut nalunaarusiap ilaliussatut ilanngunneqarnissaa pillugu ilisimatinneqarnissaat.
11. Aarlerinaatinut akisussaasup sukkanerpaamik nagaassutini pillugit oqariartuuteqassaaq aammalu siulersuisut aarlerisaarlugit, aarlerinaatini aalajangersimasuni ineriartortunik pisoqarpat, suliffeqarfimmut siunniuteqartunik imaluunniit sunniuteqarsinnaasunik, aammalu attuumassuteqartoq, siulersuisut aarlerinaat pillugu isummernissaat.
12. Suliffeqarfik aarlerinaatit pillugit ataatsimiititaliaqarpat, tak. suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 80 b, imm. 1, aarlerinaatinut akisussaasup nalunaarusiaa, tak. nr. 13, aarlerinaatit pillugit ataatsimiititaliamut nassiunneqassaaq.

*Aarlerinaatinik aqutsinermut atuuffiup aaqqissuussaanera*

1. Pisortaqatigiit aarlerinaatinut akisussaasumik toqqaassapput aarlerinaatinik aqutsinermut atuuffiup aqunneqarneranut akisussaasussamik. Taamaattoq siulersuisut aalajangersinnaapput, tassaasut siulersuisut, aarlerinaatinut akisussaasumik toqqaasussat.
2. Aarlerinaatinut akisussaasoq naammattumik suliffeqarfiup atuuffiinut attuumassuteqassanngilaq, aarlerinaatinut akisussaasup suliassaasa toqqissisimanartumik naammassineqarsinnaanissaannut.
3. Pisortaqatigiit isumannaassavaat, aarlerinaatinik aqutsinermut atuuffiup aaqqissuussaanikkut toqqissisimanartumik inissisimanissaa. Pisortaqatigiit imaluunniit siulersuisut qinerunikku aarlerinaatinut akisussaasumik toqqaanissartik, aarlerinaatinik aqutsinerup saniatigut aamma suliassanut allanut akisussaasumik, pisortaqatigiit imaluunniit siulersuisut isumannaassavaat, suliassat akornanni soqutigisatigut akerleriiffiusinnaasut, aarlerinaatinut akisussaasup aarlerinaatinut akisussaasutut isumagisai aamma suliassat allat, toqqissisimanartumik isumagineqarnissaat.
4. Pisortaqatigiinnut ilaasortaq, siulersuisut pisortaanertut toqqarsimanngisaat, aarlerinaatinut akisussaasutut toqqarneqarsinnaavoq, pineqartup nr. 16-imi aamma 17-imi piumasaqaatit naammassippagit.
5. Aningaaserivinni aningaasaliissutinik 12 mia. kr.-nit ikinnerusunik sulititsisuni, realkreditinstitutini mikinerusuni aamma suliffeqarfinni § 1, nr. 4-5-mi ilaatinneqartuni pisortaqatigiit, pisortamik toqqaasinnaapput, siulersuisut pisortaanertut toqqarsimasaannik, aarlerinaatinut akisussaasuusussatut.
6. Aningaaserivinni aningaasaliissutinik 12 mia. kr.-nit ikinnerusunik sulititsisuni, realkreditinstitutini mikinerusuni aamma suliffeqarfinni § 1, nr. 4-5-mi ilaatinneqartuni pisortaqatigiit, aamma toqqarsinnaavaat aarlerinaatinik aqutsinermut atuuffik aarlerinaatinut akisussaasuusumiissasoq.
7. Pisortaqatigiit toqqarsinnaavaat aarlerinaatinik aqutsinermut atuuffimmi suliassat ilaat aqutsinermut atuuffiup avataani aaqqiissuussaanermi immikkoortortani inissinneqarnissaat.
8. Suliffeqarfik SIFI-uppat imaluunniit G-SIFI-uppat, pisortaqatigiit aarlerinaatinik aqutsinermut atuuffiup aarlerinaatinut akisussaasumit aqunneqartumik aaqqissuunneqarnissaa pillugu nalilersuissapput, taamaalilluni aarlerinaatinik aqutsivinnik inuttaqartunik pilersitsisoqarluni suliffeqarfimmi aarlerinaatinut pingaarutilinnut tamanut, taamaaliornikkut suliffeqarfiup suliaqarfinni aarlerinaatinut eqqumaffiginninnera qaffallugu.
9. Aarlerinaatinut akisussaasup, nr. 16-21 malillugit toqqarneqarsimasup isumannaassavaa, aarlerinaatinik aqutsinermut atuuffiup suliassat toqqissisimanartumik isumagigai, tak. nr. 4-14.
10. Suliffeqarfik aarlerinaatit pillugit ataatsimiititaliamik ivertitsisimappat, tak. suliffeqarfiit aningaasarsiornermik ingerlataqartut pillugit inatsimmi, kunngip peqqussutaatigut Kalaallit Nunaannut atuutilersinneqartumi, § 80 b,imm. 1, aarlerinaatinut akisussaasoq siulersuisut noqqaaneratigut paasissutissatigut ikiussavaa taanna.
11. Aarlerinaatinut akisussaasoq aarlerinaatit pillugit ataatsimiititaliap ataatsimiinnerini peqataasassaaq suliffeqarfiup aarlerinaatinik aqutsinera pillugu saqqummiussinissaq aamma oqaluuserinninnissaq siunertaralugit, tak. nr. 4-11 aamma 14.
12. Aarlerinaatinut akisussaasoq ingerlaavartumik, tassunga ilanngullugu aarlerinaatinut akisussaasup nalunaarusiaanik nalunaarutiginninnermut atatillugu, tak. nr. 13, siulersuisut ataatsimiinnerini peqataasassaaq suliffeqarfiup aarlerinaatinik aqutsinera pillugu saqqummiussinissaq aamma oqaluuserinninnissaq siunertaralugit.

**Bilag 8. Ingasaassilluni nammineq aningaasaatinik atuinissamut aarlerinaat**

1. Una ilanngussaq nalunaarummi pineqartut pissutsit pillugit aalajangersakkanik imaqarpoq, ingasaassilluni nammineq aningaasaatinik atuinissamut aarlerinaammut attuumassuteqartunik.
2. Siulersuisut isumannaassavaat, suliffeqarfik, tamanna attuumassuteqartillugu, ingasaassilluni nammineq aningaasaatinik atuinissamut aarlerinaammik suussusersinermut, nakkutilliinermut aamma aqutsinermut, politikkeqarnissaa aamma suliarinneriaaseqarnissaa.
3. Politikki aamma suliarinneriaatsit suliffeqarfiup angissusaanut, aarlerinaataanut, aamma pisariussusaanut naapertuutissapput.
4. Pisortaqatigiit isumannaassavaat, siulersuisut politikkii aamma suliarinneriaasii ingasaassilluni nammineq aningaasaatinik atuinissamut aarlerinaammut tunngatillugu malinneqarnissaat.
5. Suliffeqarfik takussutissaateqassaaq ingasaassilluni nammineq aningaasaatinik atuinissamut aarlerinaammut. Takussutissani ilaatinneqassapput ingasaassinerup qaffasissusaa, naatsorsorneqartoq akiligassarsisitsisarfinnut aamma aningaasaliinermik ingerlatseqatigiiffinnut nakkutilliinissamut piumasaqaatit peqqussummi (EU) nr. 575/2013, 26. juni 2013-imeersumi artikeli 429 malillugu, allanngortinneqartoq peqqussutip (EU) nr. 575/2013-ip allanngortinneqarnissaa pillugu peqqussutikkut (EU) 2019/876, 20. maj 2019-imeersukkut pineqartillugit ingasaassinerup qaffasissusaa, net stable, funding ratio, aningaasaliinermi tunngavissatut piumasaqaat aammalu akiligassat nalikilliliinermut attuumassuteqartut, illuatungip akiligassarsinerani aarlerinaat, niuernermi aarlerinaat, illuatunginut qitiusunut aarlerinaatit, aningaasaleeqatigiinnernik aaqqissuussinerni aarlerinaatit, aarlerinaatit annertuut aamma nalunaarutiginninnissamut aama paasissutissiinissamut piumasaqaat, aammalu peqqussut (EU) nr. 648/2012-imeersoq, inatsisikkut Kalaallit Nunaannut atuutilersinneqartoq, aammalu pigisat nalillit aamma akiligassat oqimaaqatigiinngissusaat.
6. Suliffeqarfik, tamanna attuumassuteqartillugu, ingasaassilluni nammineq aningaasaatinik atuinissamut aarlerinaatip isumagineqarnerani mianersuussinermik takutitsissaaq. Suliffeqarfik ingasaassilluni nammineq aningaasaatinik atuinissamut aarlerinaatip anginerulersinnaaneranut naapertuuttumik mianerinnissaaq, suliffeqarfiup aningaasaliinissamut tunngaviata annikinnerulerata kingunerisaanik, naatsorsuusiornermut malittarisassat atuuttunut attuumassuteqartumik annaasaqaatinik naatsorsuutigineqartunik imaluunniit piviusunngortunik pissuteqartumik. Tamanna siunertaralugu suliffeqarfik tamanna attuumassuteqartillugu stressernermit sunniutit assigiinngitsut akiorsinnaassavai, ingasaassilluni nammineq aningaasaatinik atuinissamut aarlerinaammut atatillugu.
7. Ingasaassilluni nammineq aningaasaatinik atuinissamut aarlerinaammut stresstestip takutissavaa suliffeqarfiup angissusaa, aarlerinaatai aamma pisariussusaa.
8. Siulersuisut, tamanna attuumassuteqartillugu, aallaavittut ukiup sisamararterutaani ataasiarluni suliffeqarfiup ingasaassilluni nammineq aningaasaatinik atuinissamut aarlerinaatai pillugit nalunaarusiamik tigusaqartassapput.
9. Siulersuisut, tamanna attuumassuteqartillugu, minnerpaamik ukiup sisamararterutaani ataasiarluni suliffeqarfiup ingasaassilluni nammineq aningaasaatinik atuinissamut aarlerinaatai pillugit nalunaarusiamik tigusaqartassapput.